ރާސްތާ2 ތިންވަނަބައި – Esfiya – Dhivehi Vaahaka Site\n- by Kiyara - 72- October 6, 2019\nއެތައް އިރަކު ވާހަކަ ދައްކަން ތިބުމަށްފަހު ޔޫސުފް ނިދިއައިސްގެން ފޯނު ބޭއްވީއެވެ.\nއިރުގެ ރަންދޯދިތަށް ލޮލަށް އެޅުމާއެކު ނަވާރް އުނދަގޫ ގޮތަކަށް ލޯ ހުޅުވާލިއެވެ. ރޭގައި އޭނާއަށް ނިދުނީ ރޯން އޮއްވައި ކަމުން ލޮލަށް ބަރުވެ ބޮލުގައި ރިހުމެއް އުފެދިފައި ހުއްޓެވެ. ތެދުވެ އެނދުގެ ފަޑީގައި ލެގިލައިގެން އަތުން ބޮލުގައި ހިފެހެއްޓިއެވެ. ނަވާރް ސިއްސައިގެން ދިޔައީ ބާރަކަށް ދޮރުގައި ތަޅައިގަތް އަޑުއިވުމުންނެވެ. ދޮރު ނުހުޅުވިއަސް އެއީ ހަމްދާކަން ނަވާރްއަށް އެނގުނެވެ. މަޑު މަޑުން އެދުން ތެދުވެގެން ގޮސް ނަވާރް ދޮރުހުޅުވިއެވެ. ރުޅިއައިސް ރަތްވެފައި ހުރި މޫނަކާއެކީ ހަމްދާ އުނގަނޑުގައި ދެއަތް ވިއްދައިގެން ހުއްޓެވެ. “ސްކޫލަށް ދާންޖެހޭކަންވެސް އިނގެނީ ރަސްމީ އިއްޒަތުގައި މީހަކު އައިސް ބުނީމަ ދޯ! އެއޮށް ހަތެއް ޖެހީ އަށެއް ޖަހާއިރު ދާންޖެހޭ. ދެންވެސް ތިހެން ނީންދެ ތައްޔާރުވާން އުޅޭ!” ހަމްދާ ދިއުމާއެކު ނަވާރް ކޮޓަރީދޮރު ލައްޕާލިއެވެ. ހަމްދާ ވާހަކަ ދެއްކި ގޮތުން އެހިތަށް ތަދުވިއެވެ. މަންމަ އޭނާއާ މެދު އެގޮތަށް އަމަލުކުރާތީ ނަވާރްގެ ހިތްވަނީ ފަޅައިގެން ދާން ކައިރިވެފައެވެ. ބައްޕަ ނެތްނަމަ އޭނާ ދުނިޔޭން މޮޔަވީސްކަން ޔަގީނެވެ. ނަވާރް ދެލޯ މަރާލުމަށްފަހު ފުން ނޭވާއެއް ދޫކޮށްލިއެވެ. އޭނާ ދެން އަވަސްވެ ގަތީ ސްކޫލަށް ދާން ތައްޔާރުވާށެވެ.\nމާލެދާން އެއާޕޯޓްގައި އިން ޔާޒްގެ ހިތްވަނީ ނުތަނަވަސްވެފައެވެ. ނަވާރްގެ ސޫރަ ނުފެނި ދާން ޖެހެމުންނެވެ. ހޮޓެލްއިން އެއާ ޕޯޓަށް އައި މަގުމަތީގަވެސް ޔާޒްއަށް ނަވާރް ފެނޭތޯ ހޯދެމުން ދިޔައެވެ. މާގިނައިން މަގު މައްޗަށް ބަލާތީ އާރާޝް ސުވާލުވެސް ކުރިއެވެ. ބޯޑިންއަށް ގޮވުމާއެކު ބަރުހިތަކާއެކީ ޔާޒް ހިނގައިގަތެވެ. ނުވެސް ދަންނަ ކުއްޖަކާ ހެދި އެހާވަރު ވުމުން ޔާޒް އަމިއްލަ ނަފްސަށް ކުދި ކިޔާލިއެވެ.\nޓީމު މާލެ ދާ ފްލައިޓް އިނީ ހަވީރުގައި ކަމުން އާރާޝްމެން ފުރުވާފައި ޔޫސުފް ހިނގާލަން ރަށުތެރެއަށް ނުކުތެެވެ. ކަޅު ކުލައިގެ ހޫޑީއަކާ ކަޅު ޖިންސެއްގައި އެނާ ފެންނަލެއް ވަރަށް ފުރިހަމައެވެ. ޖިންސުގެ ދެޖީބަށް އަތް ޖަހައިގެން ހިނގާފައި ދިޔައިރު ނުހަނު ފިރިހެންވަންތައެވެ. އަނގައިން ރާގެއް ލައްވަމުން ދިޔައިރު މަގުމަތިން ފެންނަ ކޮންމެ މީހަކަށް ރީތި ހިނިތުންވުމެއް ހަދިޔާކޮށްލައެވެ. އަންހެންކުއްޖެއް ނަމަ އޭނާގެ އެންމެ އަސަރުގަދަ ހިނިތުންވުން ދައްކާލައެވެ. ޔާޒްއެކޭ އެއް ފަދައިން ޔޫސުފްއަކީވެސް “ފްލާޓް” ކުރަން ނުހަނު މޮޅު ޒުވާނެކެވެ. އުމުރުން އަށާރަ އަހަރުވީއިރު ފަސްވަރަކަށް ކުދިންނާ ލޯބީގެ ގޮތުން ގުޅުނެވެ. އޭނާ ކުއްޖަކާ ރަށްޓެހިވާކަން އެނގޭ ކޮންމެ ފަހަރަކު މާނީ އެކަމާ ނުރުހުންވެގެން ވާހަކަ ދައްކައެވެ. އެއިން ކޮންމެ ފަހަރަކުވެސް އެއީ މަޖަލަކަށޭ ކިޔާ ޔޫސުފް ވާހަކަ އޮއްބާލައެވެ. ގިނަ ކުދިން ޔޫސުފްއާ ހެދި މޮޔަވަނީ ރީތި ކަމުގެ އިތުރަށް ޔޫސުފްއަކީ މަޝްހޫރު އާރާޝްގެ ދަރިފުޅަށް ވީމައެވެ.\nކަނާއަތް މަތީ ވައަތް އަޅައިގެން ނިކަން ސިއްރުން އައިރާ ގެއަށް ވަނެވެ. ގޭތެރެއިން މީހަކު ފެންނަން ނެތުމުން ވައިސޫރިއެއްހެން ގޮސް ކޮޓަރިއަށް ވަދެ ދޮރު ލެއްޕާ ތަޅުލިއެވެ. ކަނާއަތް މަތިން ވައަތް ނެގިއިރު އަތުގެ ކުޑަހުޅަށްވުރެ ތަންކޮޅެއް މަތިން ލޭއަންނަމުން ދިޔައެވެ. ހީވަނީ ތޫނު އެއްޗެއް އަޅުވާފައި ހުރިއެވެ. އެތަނުން ނަގަމުން ދިޔަ ދިލައިން ކެއްނުކުރެވިގެން އައިރާގެ ލޮލުން ކަރުނަނީރާލިއެެވެ. އަނގައިން އަޑެއް ނުކުމެދާނެތީ ތުންފަތުގައި ބާރަށް ދަތް އަޅައިގެން އިނދެ ފަސްޓް އެއިޑް ބޮކްސް ހިފައިގެން އައިސް އަތުގައި ބޭސްއެޅިއެވެ. ބޭސްއަޅާ ނިންމާފައި އެއްޗިހިތަށް ހުރިތަނަށް ލާނިމުނު ތަނުން ފޯނުރިންގްވާ އަޑު އިވުނެވެ. އެނދުމައްޗަށް އެއްލާލާފައި އޮތް ހޭންޑްބޭގްގެ ތެރެއިން އޭނާގެ ފޯނު ނަގައި ގުޅަނީ ކާކުތޯ ބެލިއެވެ. ސްކްރީނަށް އަރާފައި އިން ނަންފެނުމާއެކު ރުޅިއައިސްގެން އައިރާ ފޯނު އެއްލާލިއެވެ. އެތައްއިރަކު ރިންގްވެފައި ފޯނު ކެނޑުނުތާ މަޑެއްނުވެ ދެންވެސް ރިންގްވާން ފެށިއެވެ. ހަލުވި ފިޔަވަޅުތަކެއްގައި ގޮސް އައިރާ ފޯނު ބިޒީ ކޮށްފައި ނިއްވާލިއެވެ. އެނދުމައްޗަށް ފޯނު ހޫރާލާފައި އޭނާވެސް އެނދުމައްޗަށް ވެއްޓިގަތެވެ. ލޯމަރާލުމާއެކު ހޯސްލާފައި ކަރުނަތައް އޮހިގަތެވެ.\nމާލެ އާދެވުމާއެކު އަލްޔަސް އެންމެ ފުރަތަމަވެސް ދިޔައީ އޭނާގެ ލޯބިވެރިޔާ ތާނިޔާ ގާތަށެވެ. އޭނާ ދާންވާއިރަށް ތާނިޔާ ހުރީ ރީތިވެގެންނެވެ. އަލްޔަސް ތާނިޔާ ގޮވައިގެން މުޅި މާލޭގައި ދުއްވުމަށްފަހު އެންމެ ފަހުން ހުޅުވި ރެސްޓޯރަންޓަށް މެންދުރުކާންވަނެވެ. ތާނިޔާ ވަނުމާއެކު އެންމެންގެ ސަމާލުކަން ތާނިޔާއަށް ލިބުނެވެ.\nތާނިޔާއަކީ އުމުރުން ވިހި އަހަރުގެ އަރަމުން އަންނަ ލަވަކިއުންތެރިއެކެވެ. ތާނިޔާގެ ޖާދުވީ އަޑުގައި އެތައްް ބަޔަކު ޖައްސާފައިވާ ޖާދުގަރެކެވެ. ރާއްޖޭގެ ކާމިޔާބު ފިލްމުތަކުގެ އިތުރަށް ބޮލީވުޑްގެ ދެ ފިލްމަކަށްވެސް ތާނިޔާ ވަނީ ލަވަކިޔާދީފައެވެ. ތާނިޔާގެ އަޑާ އެއްވަރަށް ބުރުސޫރަވެސް ރީއްޗެވެ. ރީތިވަރެއްގެ އިސްކޮޅާއި ރީތިވަރެއްގެ ހަށިގަނޑެކެވެ. ހަމުގެ ކުލަ ދޮންނުވިއަސް ކަޅެކޭވެސް ނުބުނެވޭނެއެވެ. ލޯބޮޑުވެފައި އެސްފިޔަތަށްވެސް ދިގެވެ. ކޮނޑުން ކުޑަ ތަންކޮޅެއް ތިރިއަށް އޮންނަ މުށިކުލައިގެ ރާޅުބާނީ އިސްތަށިގަނޑު ގިނަފަހަރަށް އޮންނާނީ މިނިވަންކަމާއެކު ދޫކޮށްލާފައެވެ.\nއެންމެންގެ ސަމާލުކަން ތާނިޔާއަށް ލިބެމުން ދާތީ އަލްޔަސްއަށް އޭނާގެ އަތް މުށްކަވާލެވުނެވެ. ބައެއް ކުދިން އައިސް ތާނިޔާއާ އެއްކޮށް ނަފްސީނެގިއިރު އޭނާ ޖެހުނީ ދުރުގައި ބަލަން ހުންނާށެވެ. ގައިމު އޭނާ އެއައީ ފުޓުބޯޅަ މެޗެއްގައި ހެޓްރިކްހަދާފައި މެޗުގެ މޮޅު ކުޅުންތެރިޔާގެ މަގާމު ހޯދައިގެންނެވެ. މެޗުގެ ފަހުން އަބަދުވެސް އޮންނަ އިންޓަވިއު ފިޔަވާ އިތިރު އިންޓަވިއު ތަކެއް ނުކުރެއެވެ. ޔޫސުފްގެ ސަބަބުން އޭނާ ވަނީ މުޅިން ފަނޑުވެފައެވެ. ތާނިޔާއާ އެއްކޮށް އުޅޭއިރުވެސް އެންމެންގެ ސަމާލުކަން ލިބެނީ ތާނިޔާއަށެވެ. އޭނާ އެނގޭ ކަމަށްވެސް މީހުން ނުހަދައެވެ. އެތެެރެ އެތެރެއިން މިހާ އަނދަމުން ދިޔަ ނަމަވެސް އަލްޔަސް ކެއްކޮށްލިއެވެ. ކޮންމެ މީހަކަަށްވެސް އޭނާގެ ފުރިހަމަ ހިނިތުންވުން ހަދިޔާކޮށްލައެވެ. ތާނިޔާ އެންމެންނާ އެއްކޮށް ފޮޓޯ ނަގާ ނިމުމާއެކު ދެޒުވާނުންގޮސް ތަންކޮޅެއް އެކަހިރިކޮށް ހުރި މޭޒެއްގައި އިށީނެވެ.\nއަލްޔަަސް އުއްމީދުކޮށްގެން ހުރީ ތާނިޔާގެ ފަރާތުން އޭނާއަށް ތައުރީފުގެ ބަސްތައް އޮހޭނެކަމަށެވެ. އޭނާ ދެއްކި މޮޅު ކުޅުމަށް ތައުރީފުކޮށް ކުރިއަށް އޮތްތަނުގައިވެސް އެހެން ކުޅެން ހިއްވަރުދޭނެކަމަށް އުއްމީދު ކުރެވުނެވެ.\n“ބޭބް. އިނގޭތަ މަށަށް އަނެއްކާވެސް ބޮލީވުޑް ފިލްމަކަށް ލަވަކިޔަން ޗާންސް ލިބިއްޖެ” އަލްޔަސްގެ ހިނިތުންވުން ފިލައި ދިޔައީ އޭނާ ހީކުރިގޮތާ ޚިލާފަށް ތާނިޔާ އަމިއްލަ ވާހަކަ ދެއްކުމުންނެވެ. “ބޭބް އުފަލެއް ނުވޭތަ؟” އަލްޔަސް މޫނުގެ ކުލަވަރު ބަދަލުވިގޮތުން ތާނިޔާ އަހާލިއެވެ. އަލްޔަސް ދެފަރާތަށް ބޯހޫރާލުމަށްފަހު ހީލިއެވެ. “ނޮޕް ވަރަށް އުފާވެއްޖެ” ތާނިޔާ އަތުގައި ހިފާލަމުން އަލްޔަސް ބުންޏެވެ. މުޅި ކެއުން ނިމިގެން ދިޔައިރުވެސް ތާނިޔާ އަލްޔަސްގެ މެޗާ ބެހޭ ގޮތުން އެންމެ ބަހެއްވެސް ނުބުނެއެވެ. މުޅިންހެންވެސް ދެއްކީ ލަވައިގެ ކޮންމެސް ވާހަކައެކެވެ. ދެރަވި ނަމަވެސް އަލްޔަސް އެއްޗެކޭ ނުބުނެއެވެ. “ތާނީ ވީ ވޮން” މެޗުގެ ވާހަކަ ނޭހި ކަމަށް އެންމެ ފަހުން އަލްޔަސް ބުންޏެވެ. އެހެންހޭ ބުނެފައި ތާނިޔާ އިތުރު އެއްޗެކޭ ނުބުންޏެވެ. އަލްޔަސްގެ މޭގައި އުފެދުނު ރިހުމާއެކު މޭގައި އަތް އަޅާލެވުނެވެ.\nއަލައިކާ ރިޕޯޓެއް ތައްޔާރު ކުރަން ހުއްޓާ އޭނާއާ އެއްކޮށް މަސައްކަތްކުރާ ޔޫއާން ޓެބްލެޓެއް ހިފައިގެން އައެވެ. ގޮނޑިއެއް ދަމާލަމުން އަލައިކާ ގާތު އިށީންދެފައި އަލައިކާގެ ސަމާލުކަން ހޯދިއެވެ. “މީނަގެ ވާހަކަ އެއްވެސް ނިއުސްއެއްގަ ނެތް. ހުރިހާ އެއްޗެއްގަ ހުރީ ޔޫސުފްގެ މޮޅު ވާހަކަ. އަލް މަށަށް ކޮށްދޭންވި ކަމަކީ އަލްޔަސްގެ މެޗު ބަލާފަ ރިޕޯޓެއް ތައްޔާރުކުރަންވީ! އާރާޝްގެ ދަރިފުޅަށް ވީމަ އެންމެން ސަމާލުކަންދިނީ ޔޫސުފްއަށް!” ޔޫއާން ހިތްހަމަނުޖެހިފައި އިނދެ ބުންޏެވެ. އަލައިކާ އެއްޗެކޭ ބުނަން އުޅެފައިވެސް ހިމޭންވިއެވެ. އާރާޝްއަކީ އޭނާގެ ބޮޑުބޭބެކަން ގިނަ މީހުންނަކަށް ނޭންގެއެވެ. އޭނާއަކީ އަކްމަލްގެ ދަރިފުޅުކަންވެސް އެނގޭ މީހުން ވަރަށް މަދުވާނެއެވެ. އަލައިކާ ހިމޭނުން އިނދެ ބޯޖަހާލުމަށްފަހު ޔޫއާން ހަވާލުކުރި މަަސައްކަތް ކުރަން އަވަސްވެގަތެވެ.\nނިދިފައި އޮތް އައިރާއަށް ހޭލެވުނީ މަންމަ ގޮވާ އަޑަށެވެ. ކަންނެއް ގޮތަކަށް ދެލޯ ހުޅުވާފައި ގަޑި ބަލާލިއެވެ. މެންދުރު ދޭއް ޖަހަނީއެވެ. ފުންމައިގެން ތެދުވި ގޮތުން އަތަށް ތަދެއްވެސް އެރިއެވެ. އޯ ގޮއްވާފައި ފާޚާނައަށްވަދެ މޫނު ދޮވެގެން ނިކުތެވެ. ކުޑަ ގޮތަކަށް ރީތިވެގެން ނިކުތެވެ.\n“ކަމަނާ ފޯނަށް ކިހިނެއް ހަދައިގެން ތިއުޅެނީ؟” އައިރާ ސިއްސައިގެން ދިޔައީ ނުހަނު ގާތުން ޔާޒްގެ އަޑު އިވުމުންނެވެ. ދެލޯ ބޮޑުކޮށްލުމަށްފަހު ޔާޒްއާ ދިމާއަށް ލޯއަޅާލިއެވެ. “ޔާޒް ގަނޑާ! ހަމަ ސިއްސުވާލަން ޖެހޭތަ؟” ޔާޒްއާ ދިމާއަށް ދެލޯ އަޅައިގެން އިނދެ އައިރާ އެހިއެވެ. “ތިއެއް ނޫނޭ ޝާރިމް މަށަށް ގުޅާ އެބަ އައިރާއަށް ނުގުޅިގެން. ދެމީހުންކޮންފަދަ ޖަގަޑާއެއް ހަދައިގެން ތިއުޅެނީ؟” ޝާރިމްގެ ނަން އަޑުއިވުމާއެކު އައިރާ އިސްޖަހާލިއެވެ.\nއައިރާއަށް ވީގޮތް ފެނި ޔާޒްގެ ދެބުމަގޮަށް ޖެހުނެވެ. ޝާރިމްއާ އައިރާގެ ގުޅުން އެންމެ ރަނގަޅަށް އެނގޭ އެކަކަށް ޔާޒް ވާނެއެވެ. ޝާރިމްއަށް އެންމެ ފުރަތަމަ އައިރާ ފެނުނީވެސް ޔާޒްމެން ގެއިންނެވެ. އޭރު އައިރާގެ އުމުރުން އެންމެ ފަނަރަ އަހަރެވެ. ފުރަތަމަ ނަޒަރުންވެސް ޝާރިމްއަށް އައިރާ ކަމުދިޔައެވެ. އައިރާއަށްވެސް ވީ ހަމައެވަރެވެ. ޝާރިމް ފެންނައިރަށް އޭނާގެ ނުވިސްނޭ މޮޔަހިތް ޝާރިމްއަށް ހިބައިން ދެވުނެވެ. ޝާރިމްއަކީ ކޮންކަހަލަ އަޚުލާގެއްގެ ކިހިނެއްއުޅޭ ޒުވާނެއްތޯވެސް ބެލުމެއް ނެތި ޝާރިމް ލޯބި ހުށަހެޅުމުން ގަބޫލު ކުރީއެވެ. އެދެމީހުންގެ ލޯބީގެ ކުޅުވަރު އެނގޭ ހަމައެކަނި ބަޔަކީ އަލައިކާ ޔާޒް އަދި ޔޫސުފްއެވެ. ޔޫސުފްއާއި އަލައިކާއަށްވުރެ ގިނަ ކަންކަން ޔާޒްއަށް އެނގެއެވެ. ޝާރިމްއަކީ ވަރަށް ފަސޭހައިން ރުޅިގަދަވާ މީހެކެވެ. ލޯބީގެ ނަމުގައި އޭނާ އައިރާ ގެންގުޅެނީ އަޅެއްހެންނެވެ. ލޯބިވެރިޔާގެ ގޮތުގައި ހުރެވެސް އައިރާގެ މައްޗަށް އަމުރު ހިންގައެވެ. ޔާޒް ކިތަންމެ ރުޅިއަޔަސް އެއްޗެކޭ ނުބުނަނީ ދެލޯބިވެރިންގެ ދެމެދަށް ނުވަންނާށެވެ. އައިރާ ޝާރިމްދެކެ ވާ ކަނު ލޮތްބެއްގެ ސަބަބުން ޝާރިމް ބުނިހާ ގޮތެއް ހެދިގެން އައިރާ ހުރެއެވެ. ޝާރިމްދެކެ ކިތަންމެ ރުޅިއައި ނަމަވެސް ރުޅިހަދާފައި އައިރާއަށް އެންމެ ގިނަވެގެންވެސް ހުރެވޭނީ ސައްވީސް ގަޑިއިރުވަންދެކަށެވެ. މިފަހަރު އައިރާގެ މޫނު މަތިން އެހެންނާ ނުފެންނަ ހިތްދަތިކަމެއް ފެންނަމުން ދިޔައެވެ. ޔާޒް ދެކޮޅު ބަލާލުމަށްފަހު އެކަކުވެސް ފެންނަން ނެތުމުން އައިރާގެ ދެކޮނޑުގައި ހިފައި އޭނާ ގާތަށް ގެނައެވެ. “ވަޓްސް ރޯންގް އައިރާ؟” ކަންބޮޑުވުމާއެކު ޔާޒް އެހިއެވެ. އައިރާއަށް ކެއްކުރެވުނީ އެހިސާބަށެވެ. ލޯތެރޭ ބޮނޑިވެފައި ހުރި ކަރުނަތައް ފައިބަންފެށިއެވެ. ޔާޒް ގައިގައި ބާރަށް ބައްދައިގަނެފައި ރޯންފެށިއެވެ.\nއައިރާ ގަދަޔަށް ރޯން ފެށުމުން ޔާޒް ހާސްވާގޮތްވިއެވެ. އިސްރާ ނޫނީ އަހުސަމްއަށް ފެނިއްޖެޔާ ކަންތައް ވަރަށް ގޯސްވާނެތީއެވެ. އައިރާ އޭނާގެ ގަޔާ ދުރުކޮށްފައި އަތުލަފިކޮށްގެން އައިރާގެ ކޮޓަރިއަށް ދިޔައެވެ. އޭރުވެސް ހުއްޓުމެއްނެތި އައިރާ ރޮމުން ދިޔައެވެ.\nބެލްޖެހުމާއެކު ނަވާރް ބެލީ އަވަހަށް ގެއަށް ދެވޭތޯއެވެ. އަވަސް އަވަހަށް ދަބަހަށް ފޮތްތަށް އަޅާފައި ކުލާހުން ނުކުންނަން ހިނގައިގަތެވެ. ނަަވާރްގެ ފިޔަވަޅުތައް މަޑު ޖެހުނީ ބާރުގަދަ އަތަކުން އޭނާގެ އަތުގައި ހިފުމުންނެވެ. ނަވާރް ދެލޯ މަރާ ބާރުކޮށްލިއިރު މޫނު މަތީގައި ރުޅިވެރިކަންވިއެވެ. ފަހަތަށް އެނބުރުމެއް ނެތި އޭނާގެ އަތް ފޮޅުވާލެވޭތޯ ނަވާރް މަސައްކަތް ކުރިއެވެ. އެހެނަސް ހިފަހައްޓާފައި ހުރިލެއް ބާރުކަމުން ނަވާރްއަށް އެކަންވީ އުނދަގޫ ކަމަކަށެވެ. “ހަމަ މިހާރު ދޫކުރޭ! އެހެންނޫނީ ހުރިހާ ކުދިންނާ ޓީޗަރުން އެއްވާ ވަރަށް ހަޅޭއްލަވަން ފަށާނަން!” ރުޅި އައިސްގެން ތުރުތުރު އަޅަމުން ނަވާރް ބުންޏެވެ. “އޯ ޑާރލިން! އަވަހަށް ހަޅޭއްލަވާ އެކަމް ތިއަތުން ދޫކުރާ ހިތެއް އަހަންނެއް ނެތް!” ނަވާރް ކުރިމައްޗަށް އަރަމުން އޭނާ ކުލާހުގައި އުޅޭ ޒުނާމް ބުންޏެވެ. ޒުނާމްއަކީ ގްރޭޑްއަށަކުން ފެށިގެން ނަވާރްއާއި އަޅައިގަނެގެން އުޅޭ ޒުވާނެކެވެ. ނަވާރް ފެނުމުން ޒުނާމް ހުންނަނީ މޮޔަވެފައި ބުނުމަކުން ދޮގަކަށް ނުވާނެއެވެ. ނަވާރް ފެނިއްްޖެނަމަ ފަހަތު އަޅުވާނުލާ ދުވަހެއް މަދުވާނެއެވެ.\nއަރައިގެން ބޫޓުން ޒުނާމްގެ ފައި މައްޗަށް އަރާފައި ނަވާރް ދުއްވައިގަތެވެ. ފަހަތް ބަލަމުން ދުވަމުން ދިޔައިރު ގިނަ ކުދިންގެ ލޯތައް އޭނާއަށް ހުއްޓެމުން ދިޔައެވެ. ސްކޫލް ގޭޓާ ހަމަވުމާއެކު ނަވާރް ދުވުން ހުއްޓާލިއެވެ. މޭގައި ދެއަތް އަޅައިގެން ފުންކޮށް ދެތިން ނޭވާލިއެވެ. ކުދިންތަކުގެ ތެރެއިން ލާފައި އެދިމާއަށް އަންނަމުންދިޔަ ޒުނާމްފެނި އަނެއްކާވެސް ދުއްވައިގަތެވެ.\nއަތުގައި އޮތް ފޯނަށް ނަޒަރު ހުއްޓައިގެން މަގު މައްޗަށް މާބޮޑު ސަމާލުކަމެއއްނުދީ އައި ޔޫސުފް ގައިގައި ނުހަނު ބާރަށް ދުވެފައި އައި މީހަކު ޖެހުނެވެ. ޖެހުނު ގޮތަށް ދެމީހުން ދެފަޅިއަށް ވެއްޓުނެވެ. އަތުގައި އޮތް ފޯނު ވިއްސައިގެން ގޮސް ޖެހުނީ މާދުރަށެވެ. ފޯނު ތަޅައިގެން ދިއުމާއެކު ޔޫސުފް ރުޅިވެރިކަމާއެކު އޭނާ ގައިގައި ޖެހުނު މީހާއަށް ބަލާލިއެވެ.\nކުރިއަށް ނުބަލައި ފަހަތް ބަލަމުން ދުވަމުން އައި ނަވާރް މީހެއްގައިޖެހުނު ގޮތަށް މަގުމައްޗަށް ވެއްޓުނެވެ. ވެއްޓުނީ މޫނުވަތަށް ކަމުން ތާރުގައި މޫނު ޖެހި ތުންފަތް ފަޅައިގެން ދިޔައެވެ. އަަތްތިލައިން ހަންގޮސް ތޫނު ދިލައެއް ނަގައިގަތެވެ.\nވެއްޓިފައި އޮތް އަންހެންކުއްޖާފެނި ޔޫސުފް މޫނުގެ ކުލަވަރު ބަދަލުވިއެވެ. އަންހެންކުއްޖާ އޮތީ މޫނު ވަތަށް ކަމުން އެކުއްޖާގެ މޫނެއް ރީތިކޮށެއް ނުފެނުނެވެ. އޮތް ތަނުން ތެދުވެ ޖިންސުފޮޅާލުމަށްފަހު އިސްތަށިގަނޑު ރީތިކޮށްލިއެވެ. ފިލްމުތަކުން ފެންނަ “ހީރޯ”އެއްހެން އޭނާގޮސް ނުހަނު ބަލައިގެން ނަވާރް ނެގިއެވެ.\n“ސޮރީ ފޯނާ ކުޅެން ހުރެ އައިމަ ތިކުއްޖާ ނުފެނުނީ!” ނަވާރް ހުރި ގޮތް ފެނުމާއެކު ޔޫސުފް ވަގުތުން މާފަށް އެދުނެވެ. އަދި ވެއްޓިފައި އޮތް ނަވާރްގެ ފޮތްދަބަސްވެސް ނަގައިދިނެވެ. “އިޓްސް އޯކޭ” ޔޫސުފްއަށް ހިނިތުންވުމެއް ހަދިޔާކޮށާފައި ނަވާރް ދާން ހިނގައިގަތެވެ. ނަވާރް ކަންތައް ކުރި ގޮތުން ޔޫސުފްގެ އަނގަ ހުޅުވުނެވެ. އެހެން އަންހެންކުއްޖެއްނަމަ އެވަގުތުވެސް ދާނީ އޭނާއާއެކީ ސެލްފީއެއް ނަގާފައެވެ. އެރަށުން ދިމާވި އެހެން ފަސް ވަރަކަށް އަންހެންކުދިންނާއެއްކޮށް އޭނާ މިހާރު ފޮޓޯ ނަގައިފިއެވެ. މަގުގެ ކޮޅުން ފެނިލާއިރަށް ކުދިންތައް ގޮވަން ފަށައެވެ. އެހެނަސް އެކުއްޖާ ކޮންމެ މީހަކަށްވެސް ހިނިތުންވެލާނެ ފަދައިން އޭނާއަށްވެސް ހިނިތުންވެލާފައި އެދިޔައީއެވެ. އޭނާއަކީ މަޝްހޫރު ޔޫސުފްކަންވެސް އެކުއްޖާއަށް ނޭންގެނީބާއޭ ޔޫސުފް ހިތަށް އެރިއެވެ. އެހެން ކުއްޖެއްނަމަ އޭނާގެ އެހީތެރިކަން ލިބުމުން އުދުހެވޭނަމަ އުދުއްސައިގަތީހެވެ.\nޔޫސުފް ދެފަރާތަށް ބޯހޫރާލިއެވެ. އެކުއްޖާ އެހެން އެހެދީ އޭނާގެ ސަމާލުކަން ހޯދަންކަން އަމިއްލަ ހިތަށް ވިސްނައިދިނެވެ. “ޕުފްޓް. މައެބަ އުޅޭތަ މޮޔަވެގެން އޭނަ ފަހަތުން ދާކަށް” ޔޫސުފް އޭނާގެ އަމިއްލަ ނަފްސަށް ބުންޏެވެ.\nއަނގަމަތީގައި ހުރި ލޭތައް ޓިޝޫއަކުން ނަވާރް ފުހެލިއެވެ. ގެއަށް ވަނުމުގެ ކުރިން ކުޑަކޮށް މޫނާ ޔުނީފޯމް ރީތި ކުރިއެވެ.\nގޭތެރެއަަށްވަންއިރު ހަމްދާގެ ހިލަމެއްނުވެއެވެ. ކޮރު ޖަހަމުން ކަހަލަ ގޮތަކަށް ގޮސް ކޮޓަރިއަށް ވަނެވެ. ކަކޫ މަތިންވެސް މަށައިގެން ގޮއްސައި ހުރިކަން ނަވާރްއަށް އެނގުނީ ބެލްސް ބޭލުމުންނެވެ. ފެންޖެހުމުން މަށައިގެން ގޮއްސައި ހުރިތަންނަނުން ދިލަނެގިއެވެ.\nފެންވަރައިގެން ނުކުނެ ނަމާދުކޮށްގެން ނަވާރް އެނދުގައި ޖައްސާލީ ވަރުބަލިވެފައި އޮތްލެއް ބޮޑުކަމުންނެވެ. އެނދުގައި ޖެހުމާއެކު އެސްފިޔަތަކަށް ބަރުވެ ފުން ނިންޖެއްގެ ތެރެއަށް ގެނބުނެވެ.\nއައިރާ ގާތު އިށީންދެގެން އިންއިރު ރުޅިއައިސްގެން ޔާޒް ތުރުތުރު އަޅައެވެ. “އައިރާ. ޝާރިމްއާ ބްރޭކްއަޕް ވާން ވެއްޖެއެއްނު މިހާރު. މިހާރު ގަޔަށް ބޮލަށް އަރާ ހިސާބަށް އޭނާގެ ކަންތައް އެދިޔައީ!” ހަރުކަށިކަމާއެކު ޔާޒް ބުންޏެވެ. “ކިތަންމެ ދުރުވާން ބޭނުންވިއަސް ޝާރިމްދެކެ ވާލޮތްބެއްގެ ބޮޑުކަމުން އެކަމެއްނުވޭ! ރުޅި އަންނަ ގަޑީ އެހެން ހެދިއަސް ފަހުން ވަރަށް ލޯބިން އުޅެނީ!” އައިރާގެ ދެލޯ ވަނީ ފެންކަޅިވެފައެވެ. މިއަޮށް ބޮޑު ދުނިޔެއިންވެސް އޭނާއަށް ލޯބިވެވުނީ އެލޯބި ހައްޤުވާވަރު މީހެއްދެކެއެެއްނޫނެވެ. ޝާރިމްގެ ސަބަބުން އެހިތުގައި އެތައް ކޫރުމެއްވަނީ އެޅިފައެވެ. “އައިރާ! މިއޮތީ ފޯނު ޝާރިމްއަށް ގުޅާފަ މިގަޑީ ބްރޭކްއަޕްވޭ!” އައިރާ އަތަށް ޔާޒް ފޯނު ލައިދިނެވެ. ލޮލުން އަންނަމުން ދިޔަ ކަރުނަތައް ފުހެލާފައި އައިރާ ޝާރިމްގެ ނަންބަރަށް ގުޅާލިއެވެ. ދެފަހަރު ރިންގްވީތަނުން ފޯނު ނެގިއެވެ. “ބޭބީ ވަރަށް ބޮޑަށް ސޮރީ” ޝާރިމް މާފަށް އެދޭނެކަން ކުރިންވެސް އައިރާއަށް އެނގެއެވެ. އައިރާ ޝާރިމްގެ ވާހަކަ ހުއްޓުވާފައި ވާހަކަދެއްކިއެވެ. “ޝާރިމް! ބޭނުމެއްނޫން ޝާރިމް ދައްކާ ވާހަކަ އިތުރަށް އަޑުއަހާކަށް. މިއަދަށްފަހު އަހަރުން ދެމީހުންގެ ގުޅުން ނިމުނީ!” ޝާރިމްއަށް އިތުރު އެއްޗެއް ބުނަން ފުރުސަތު ނުދީ އައިރާ ފޯނުކަނޑާލިއެވެ. ލޯތެރޭ ބޮނޑިވެފައި ހުރި ކަރުނަތައް ރޮނގަކަށް ފައިބައިގަތެވެ. “ޝްޝްޝް. ޝާރިމް ކަހަލަ މީހަކަށްޓަކައި އައިރާގެ އަގުހުރި ކަރުނަތައް ހުސްނުކުރޭ” ޔާޒް ނުހަނު އޯގާތެރިކަމާއެކު އައިރާގެ ކަރުނަތައް ފުހެދިނެވެ. އައިރާ ޔާޒްގެ ވާހަކައަށް އެއްބަސްވުމުގެ ގޮތުން ބޯޖަހާލިއެވެ. ދެން ދުވަހަކުވެސް އޭނާގެ ހަޔާތުން ޝާރިމްއަށް ޖާގަ ނުދޭން ވަރުގަދަ އަޒުމެއް ކަނޑައެޅިއެވެ.\nVarah reethi vaahaka ye mi\nWoww 😍😍😍😍😍 Varah reethi 😘😘😘 whn is next part 😉😊 waiting for it 😘😘😘 lysm\nMalti de natsu says:\nHey malti…. I know you\nSalhi…..gud work….kiyaa Yousuf n yaar loves navaar?????😶😶😶😶🤤🤤\nWoww….good work……keep it up……v reethi mi part vx…..whn nxt part…..\nSalam all. Miadhu test othyma mihaa lahun comment mikureveny. Dhen oii part genesdheveyny November 13ge fahun kan varah hithaamayaa eku dhannavanu\nHaadha dhigu inthizaarekey dhw , will wait 😔\nYaax aee kaakuge dhariehbaa??\nYoosuf n Alaika or yoosuf n Nawaar?\nAlyas n Alaika?\nYaaz n Nawaar or Yaaz n Aira?\nBut story is nice but short\nKuda kon dhigu kohlahchey\nSis alyas evarah hithuga nujahsaba dw😢😢😢…he feeling so sad eyy…eyna dhera nukurahchey..nikan eyna ge report vx habaruga avahah liyaashey buney ingey🙏🙏🙏…hehe…btw story dhaa goiy v rythi 😘❤🌹💕.. Dhen Ahna part ga insha allah I ah hyvaa gothah couples kiyaa dheynan ngey…waiting for the next..ly n bye🌻🌻🌻🌚🌚🌚🌚👌👌👌👌💕💕💖💖💖💖❤❤❤🌹🌹🌹❄❄❄🌸🌸\nHey nice story. I love it. I like how you have got the passio of story writing in this story. This is one of the best stories I have ever read.💕💙👏👊


SunOnline: Dubai dhathufulhahfahu, Raajje vadaigenfi\nދުބާއީ ދަތުރުފުޅަށްފަހު، ރައީސް ރާއްޖެ ވަޑައިގެންފި\nމުހައްމަދު މުޒައްޔިން ނާޒިމް 06 Jan 2021, 12:42\nރައީސް ސޯލިހް އެއާޕޯޓްގައި -- ފައިލް ފޮޓޯ\nރައީސް އިބްރާޙިމް މުހައްމަދު ސޯލިހް ދުބާއީއަށް ކުރެއްވި ތިން ދުވަހުގެ ދަތުރުފުޅަށްފަހު، އެނބުރި ރާއްޖެ ވަޑައިގެންފި އެވެ.\nނުރަސްމީ ދަތުރުފުޅެއްގައި ރައީސް ސޯލިހް ދުބާއީއަށް ވަޑައިގެންނެވީ، މިދިޔަ އާދިއްތަ ދުވަހު އެވެ.\nރައީސް އޮފީހުން މިއަދު ބުނީ، އިއްޔެގެ ވަގުތެއްގައި ރައީސް ސޯލިހް މާލެ ވަޑައިގެންފައިވާ ކަމަށެވެ.\nއެ ދަތުރުފުޅުގައި ރައީސް ސޯލިހް ވަނީ، ޔުނައިޓެޑް އަރަބް އެމިރޭޓްސް (ޔޫއޭއީ) ގެ ވަލީއަހުދު ޝައިހު މުހައްމަދު ބިން ޒައިދު އަލް ނަހުޔާންއާ ބައްދަލުކޮށްފަ އެވެ. އަދި ދެގައުމަށް ފައިދާ ހުރި ކަންކަމާ ގުޅޭ ގޮތުން ގުޅުން ބަދަހިކުރުމަށް މަޝްވަރާކޮށްފައިވެ އެވެ.\nދެބޭފުޅުން ވަނީ ދެގައުމުގެ ކޮވިޑް19ގެ ބަލިމަޑުކަމުގެ ހާލަތާ ގުޅޭގޮތުންވެސް މަޝްވަރާ ކުރައްވާފަ އެވެ. އަދި އެކި ގައުމުތަކާ ގުޅިގެން ޕެންޑެމިކް ކޮންޓްރޯލު ކުރުމަށާއި އެ ބަލިމަޑުކަމާ ދެކޮޅަށް ޔޫއޭއީއިން ޓެކްނޮލޮޖީގެ ބޭނުން ކުރި ގޮތަށް ރައީސް ސޯލިހު ވަނީ ތައުރީފު ދަންނަވާފަ އެވެ.


Dhaulathuge dharani 43 billion rufiya ah, mi faharu ves bondaai sukuk vikkanee | Mihaaru\nދައުލަތުގެ ދަރަނި 43 ބިލިއަން ރުފިޔާ އަށް، މިފަހަރު ވެސް ބޮންޑާއި ސުކުކް ވިއްކަނީ\nރައްޔިތުންގެ މަޖިލީހުގެ މިއަދުގެ ޖަލްސާގައި މެމްބަރުންތަކެއް ބައިވެރިވެވަޑައިގަންނަވަނީ. - ފޮޓޯ: މަޖިލިސް\nމި އަހަރު ނިޔަލަށް ދައުލަތުގެ ދަރަނި 43 ބިލިއަން ރުފިޔާ އަށް އަރާނެ ކަމަށް ލަފާ ކުރެވޭއިރު، ދައުލަތަށް ފައިސާ ހޯދުމަށް ސުކުކް ވިއްކައިގެން އެތައް މިލިއަން ރުފިޔާއެއް ހޯދުމަށް އަންނަ އަހަރަށް ލަފާކޮށް ރައްޔިތުންގެ މަޖިލީހަށް މިއަދު ހުށަހެޅި ބަޖެޓުގައި ހިމަނައިފި އެވެ.\nފިނޭންސް މިނިސްޓަރު އަހުމަދު މުނައްވަރު މަޖިލީހަށް ހުށަހެޅުއްވި ބަޖެޓުގައިވާ ގޮތުން މި އަހަރު އެތެރޭގެ ދަރަނި 26 ބިލިއަން ރުފިޔާ އަށް ދަށްވެ، ބޭރުގެ ދަރަނި 17 ބިލިއަން ރުފިޔާ އަށް އިތުރުވާނެ ކަމަށް ލަފާކުރެވެ އެވެ. އަދި އަންނަ އަހަރު ދައުލަތުގެ ދަރަނި 49 ބިލިއަން ރުފިޔާ އަށް އިތުރުވާނެ ކަމަށް ލަފާ ކުރެ އެވެ. އެއީ އެތެރޭގެ ދަރަނީގެ ގޮތުގައި 21 ބިލިއަން ރުފިޔާ އާއި ބޭރުގެ ދަރަނީގެ ގޮތުގައި 27 ބިލިއަން ރުފިޔާ އެވެ.\nމިދިޔަ އަހަރު ދައުލަތުގެ ޖުމްލަ ދަރަނީގެ އަދަދު ހުރީ 38 ބިލިއަން ރުފިޔާގަ އެވެ. އެއީ އެތެރޭގެ ދަރަނީގެ ގޮތުގައި ހިމެނޭ 26 ބިލިއަން ރުފިޔާ އާއި ބޭރުގެ ދަރަނީގެ ގޮތުގައި 11 ބިލިއަން ރުފިޔާ އެވެ.\nފިނޭންސް މިނިސްޓަރު މުނައްވަރު މަޖިލީހަށް ބަޖެޓު ހުށަހަޅުއްވަމުން ވިދާޅުވީ ބަޖެޓު ޑެފިސިޓް ފޫބެއްދުމަށް ބަޖެޓަށް ފައިސާ ހޯދާނެ ގޮތްތައް ރާވާފައިވާ ކަމަށެވެ.\nއެގޮތުން ބަޖެޓު ޑެފިސިޓް ފައިނޭންސް ކުރުމަށް 200-300 މިލިއަން ޑޮލަރާ ދެމެދުގެ ސުކޫކެއް ވިއްކުމަށް ނިންމާފައިވާ ކަމަށް އޭނާ ވިދާޅުވި އެވެ. އަދި ބާކީ ބައި ހަމަޖެއްސުމަށް ރާވާފައި ވަނީ ރާއްޖެ އާއި ރާއްޖެ އިން ބޭރަށް ވިއްކާ ޓްރެޝަރީ ބިލާއި ބޮންޑް ފަދަ ފައިނޭންޝަލް އިންސްޓްރުމަންޓް މެދުވެރިކޮށެވެ.\nބަޖެޓުގައިވާ ގޮތުން ބަޖެޓަށް ފައިނޭންސް ކުރުމަށް ރާއްޖެ އިން ބޭރުން ފައިސާ ހޯދުމަށް ނިންމާފައި ވަނީ ދައުލަތުގެ ގިނަ އަދަދެއްގެ މަޝްރޫއުތަކުންނާއި އެ މަޝްރޫއުތަކަށް މުދަލާއި މެޝިނަރީ އެތެރެކުރުމަށް ބޭރު ފައިސާ ބޭނުންވާތީ އެވެ. މަޝްރޫއުތަކަށް ބޭރު ފައިސާ ހޯދައިގެން ހަރަދު ކުރުމުން ރާއްޖޭގައި މިހާރު ހުރި ބޭރު ފައިސާގެ ޑިމާންޑަށް އިތުރު ޕްރެޝަރެއް، އަދި ރާއްޖޭގެ ރިޒާވަށް ނޭދެވޭ އަސަރެއް އައުމުގެ ފުރުސަތު ކުޑަވާނެ ކަމަށް ވެސް ބަޖެޓުގައި ފާހަގަކޮށްފައިވެ އެވެ.\nއަންނަ އަހަރަށް ލަފާކޮށް، ސަރުކާރުން މަޖިލީހަށް ހުށަހެޅީ 27.9 ބިލިއަން ރުފިޔާގެ ބަޖެޓެކެވެ. އެގޮތުން ބަޖެޓުގައި ހިލޭ އެހީގެ ގޮތުގައި ދައުލަތަށް 22.4 ބިލިއަން ރުފިޔާ ލިބޭނެ ކަމަށް ލަފާކޮށްފައިވެ އެވެ. އެއީ ޓެކްސްގެ ގޮތުގައި ލިބޭ 16.3 ބިލިއަން ރުފިޔާ އާއި ޓެކްސް ނޫން ގޮތުގައި ލިބޭ 5.2 ބިލިއަން ރުފިޔާ އާއި އެހެނިހެން ފަންޑުތަކާއި ހިލޭ އެހީގެ ގޮތުގައި ލިބޭ 858 މިލިއަން ރުފިޔާ އެވެ.\nއިގްތިސާދު ފިނޭންސް މިނިސްޓްރީ ދައުލަތުގެ ބަޖެޓް ރާއްޖޭގެ އިގްތިސާދު ފިނޭންސް މިނިސްޓަރު ސުކޫކް ކުރީގެ މިނިސްޓަރު އަހުމަދު މުނައްވަރު ދައުލަތުގެ ބަޖެޓް 2018\n17 ކޮމެންޓް, 64 ރިއެކްޝަންސް\nޔާމީނު ބުނިހެން ހީވި، ފުރަތަމަ ދައުރު ނިމޭއިރު ދަރަންޏެއް ނޯންނާނޭ. މިވަނީ ކިހިނެތްބާ އަނެއްކާ؟؟؟!!!\nއަދިވެސް އިންކަމް ޓެކްސް ނެގުމުގެ ވިސްނުމެއް ނެތް!!\n"" އަދި އަންނަ އަހަރު ދައުލަތުގެ ދަރަނި 49 ބިލިއަން ރުފިޔާ އަށް އިތުރުވާނެ ކަމަށް ލަފާ ކުރެ އެވެ. އެއީ އެތެރޭގެ ދަރަނީގެ ގޮތުގައި 21 ބިލިއަން ރުފިޔާ އާއި ބޭރުގެ ދަރަނީގެ ގޮތުގައި 27 ބިލިއަން ރުފިޔާ އެވެ. މިދިޔަ އަހަރު ދައުލަތުގެ ޖުމްލަ ދަރަނީގެ އަދަދު ހުރީ 38 ބިލިއަން ރުފިޔާގަ އެވެ. އެއީ އެތެރޭގެ ދަރަނީގެ ގޮތުގައި ހިމެނޭ 26 ބިލިއަން ރުފިޔާ އާއި ބޭރުގެ ދަރަނީގެ ގޮތުގައި 11 ބިލިއަން ރުފިޔާ އެވެ. "" މީގެ މާނަ އަކީ މި ވެރިކަމުގައި ނިމިދިޔަ އަހަރުތަކުގައި ދަޢުލަތް ހިންގަން މި ރާއްޖޭގެ "ނުފޫޒުގަދަ ވިޔަފާރިވެރި" ބައެއްގެ އަތުން ދައުލަތައް ބިލިއަނުން ރުފިޔާ ނަގައިފައި ވާ ކަން ނޫންތޯ ؟ އަދި އަންނަ އަހަރު އެ ދަރަނި ތައް (ރިޔާސީ އިންތިޚާބުގައި އެ ބަައެއް އަތުން އިތުރަށް ލޯނުނަގައި،އިންތިޚާބު ކާމިޔާބު ކުރުމަށް ،/ އެ ބަޔަކު ރުއްސުމަށް) ބޭރުން ރުފިޔާ ހޯދައިގެން (އެ މީހުންނަށް އެ ފައިސާ) ދައްކާނެ ވާހަކަ ތޯ؟ އަހަންނަށް ވަރަށް ރީތި ކޮން އެ މަންޒަރު ސިފަވޭ\nމިހެން ހަބަރު ލިޔާ އިރު ކުރީ އަހަރުގެ ދަރަނި ހުރިވަރު އަދި މި އަހަރު ދަރަނި ހުރިވަރު ތަފާތު އެނގޭނެ ގޮތަށް ލިޔުމުގައި ހިމަނަން ޖެހޭ...............\nދެން އަންނަ ސަރުކާރަކަށް ގޮވާލަން. މި ސަރުކާރުގައި ތިއްބެވި ވެރިން ފައިސާ އާއި މުދާ އެވެރިން ހޯދިގޮތެއް ބެލުމަށްފަހު އެއީ މަޖުލިސް މެމްބަރަކަށް ވިއަސް ރައްޔިތުންގެ ފައިސާ ނަހަމަ ގޮތުގައި ބޭނުންކޮއްފައި ވާނަމަ އެވެރިންގެ ފައިސާ އާއި ގެދޮރު އަދި ވިޔަފާރި ކުރައްވާނަމަ އެ ހުރިހާ އެއްޗެއްވެސް ދަޢުލަތައް ނެންގެވުމަށް. އިބްރާހިމް ނާސިރުގެ ފައިސާ އާއި ގެދޮރާއި މުދާ ސަރުކާރަށް ނެގި ގޮތައް މިވެރިންގެވެސް މި ހުރިހާ އެއްޗެއް ދައުލަތައް ނެގެންޖެހޭނެ. ސަބަބަކީ އެއީ ރައްޔިތުންގެ މުދަލާއި ފައިސާ ކަމަށްވާތީ.\nމިވަގުތު ދިވެހި “ދައުލަތް ހިންގާން ޤާނޫނީ ބާރު ޤާނޫނު އަސާސީ އެއްގެ ތެރެއިން ރައްޔިތުން ހަވާލު ކުރި ފަރާތް ތަކުގެ ސައްހަ ކަމާއި މެދު ޤާނޫނީ ސުވާލު ތަކެއް ކުރެވި ބައެއް ބާރު ތަކުގައި ތިއްބެވި ފަރާތް ތަކަކީ ޤާނޫނީ ހައިސީއްޔަތެއްނެތި”ތިބި މީހުން ކަމަށާއި އަދި ދައުލަތުގެ ނައިބް ރައީސް ކަމަށާއި ޤާނުނު އަސާސީން ބާރުދީފައި އުފެއްދި “މުހިންމު އެތައް މަޤާމެއްގައި ތިއްބެވި ވެރިން މަޤާމުން ބޭރު ކޮށްފައިވަނީ ޤާނޫނު އިޖުރާއަތް ފުރިހަމަ ނުކޮށް” ކަމަށް ވަރަށްގިނަ ފަރާތް ތަކުން އެބަބުނޭ. އެހެން ކަމުން “ސައްހަކަމާއި މެދު ސުވާލު އުފެދޭ މިފަދަ ސަރުކާރަކުން ނަގާ ދަރަންނަށް އަންނާން އުޅޭ ރައްޔިތުންގެ ވެރިކަމުން ޒިންމާ ނުވާނެ” ކަމަށް އިންތިޤާލީ ސަރުކާރެއް ގެނައުމަށް މަސައްކަތް ކުރައްވާ ލީޑަރުން އިއުލާން ކޮށއ ދައުލަތް ބަޤުރޫޓް ވިޔަނުދީ ރައްކާތެރި ކުރާންޖެހޭ. އޭރުން މިފަދަ ގޮތްނޭގޭ ކަންކަމަށް ފައިސާ ހޭދަ ކުރުން ހުއްޓުވޭނެ.\nމަތްކަލާކޮއްޓަކާ... ރައީސް ނަޝީދު، އަދި ރަީސް މައުމޫން ގެ ދުވަސްވަރު ދައުލަތުގެ އާންމުދަނި7ބިލިއަން ގައި އޮތް އިރުވެސް މިއަށްވުރެ ދަރަނި ބައި ކުޑަ،..... ރައީސް ނަޝީދެ ގެނެސްދެއްވި ޓެކްސް ނިޒާމުން އަދ 20 ބިލިއަން ލިބޭ އިރުވެސް މިއުޅެނ"ީ ދަރަނިން ސަލާމަތް ނުވެވިގެން..... މަތްކަލާކޮށްޓަކާ، އައިޑީޞު ވޯލްޑްބޭންކް ގެ ލަފާ ހޯދަބަލަ\nނ އަތޮޅުގަ އެބައޮތް އަދި ނުވިއްކާއޮތް ދެތިން ގިރި.\nތީ ހުސްވާއެއްޗެއްވެސް ނޫންތަ؟\nކޮބާ ހީވޭ ކަމެއްހެން، އަހަރުމެން ގެ ދަރިންނާއި ދަރިންގެ ދަރިން ވިއްކިކަމުގައިވިޔަސް ސަލާމަތެއްނެތް، މިޤައުމު ސަަލާމަތުގެ އައްސޭރި ގެންނާން އުޅެމާބާހީ. ޤައުމުގެ ދަރިންނާ 2018 ވެސްމާބޮޑައްވެސް ލަސްވެދާނެ...


ބޮމުގެ ހަމާލާގައި ޒަހަމްވި މީހާއަށް ޖެންޑާއިން އެހީވަނީ\nބޮމުގެ ހަމާލާގައި ޒަހަމްވި މީހާއަށް ޖެންޑާއިން އެހީތެރިކަން ފޯރުކޮށްދެނީ\n10 ޖޫން 2021 - 15:43 0\nބޮން ގޮއްވާލި ހާދިސާގައި އަނިޔާވި އާދަމް އައިޖީއެމްއެޗުގައި: އޭނާގެ ފަޔަށް ވަނީ ބޮޑު ގެއްލުމެއް ލިބިފައި. -- ފޮޓޯ: އަހުމަދު ސާއިލް އަލީ/ އަދަދު\nރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު އަވަހާރަކޮށްލަން ދިން ބޮމުގެ ހަމަލާގައި ޒަހަމްވި މީހާއަށް އެހީވާން ޖެންޑާ މިނިސްޓްރީން ނިންމައިފި އެވެ.\nއާދަމް އުމަރު، 41 އަކީ މިދިޔަ މެއި މަހުގެ ހަ ވަނަ ދުވަހު ދިން އެ ހަމަލާގައި ޒަހަމްވި އެކަކެވެ. އެނާގެ ފަޔަށް ލިބިފައިވާ ޒަހަމްތަކަށް ފަރުވާ ދޭން ހޮސްޕިޓަލަށް ގެންދިޔައީ އެތަނަށް ސައިކަލެއްގައި މަޑުކުރި ދެ ޒުވާނެކެވެ.\nއޭނާގެ ކަނާތު ފައިގެ ކުޑަވާ އިނގިއްޔާ ދިމާލުން ތިން އިންޗިއެއްހާތަން އޭރު ހުރީ ފަޅައިގެން ގޮސްފަ އެވެ. އެ އިނގިއްޔާ ދިމާލުން ކަށިގަނޑު ވަނީ ބިންދައިގެން ގޮސްފަ އެވެ. ޑޮކްޓަރުން ވަގުތުން އެންގީ އޮޕަރޭޝަން ކުރަން ޖެހޭނެ ކަމަށެވެ. އޮޕަރޭޝަނެއް ކުރުމަށްފަހު އާދަމްގެ ކުޑަވައި އިނގިއްޔާ ދިމާލަށް ވަނީ ދަގަނޑު ފޮއްޗެއް ލައްވައިފަ އެވެ.\nރަށަށް ދިރިއުޅުން ބަދަލު ކުރުމަށް ނިންމައިގެން ހުއްޓާ ކުރިމަތިލާން ޖެހުނު މަރުގެ އެތިފަހަރުން ސަލާމަތްވީ ކިރިޔާ އެވެ. އެ ހާދިސާއަށް މަހަކަށްވުރެ ގިނަ ދުވަސް ވެފައިވާއިރު އަދިވެސް ދިރިއުޅެން ޖެހިފައި ވަނީ އެ ބިރުވެރިކަމުގަ އެވެ. ރަނގަޅަށް ނުހިނގުމުގެ ސަބަބުން އަދާކުރަމުން ދިޔަ ވަޒީފާއިންވެސް ވަނީ ވަކިވެފަ އެވެ.\nއާދަމަށް އެހީތެރިކަމެއް ނުލިބި ހާލުގައިޖެހިފައިވާ ކަމަށް ބައެއް މީޑިއާތަކުން ރިޕޯޓު ކުރުމާ ގުޅިގެން، ޖެންޑާ މިނިސްޓްރީން ބުނީ ބޮމުގެ ހަމަލާގައި ޒަހަމްވި މީހާއަށް އެ މިނިސްޓްރީގެ މެންޑޭޓުގެދަށުން ފޯރުކޮށްދެވޭނެ އެހީގެ މައުލޫމާތު ހިއްސާކޮށް، ނޭޝަނަލް ސޯޝަލް ޕްރޮޓެކްޝަން އޭޖެންސީއާ ގުޅިގެން އެހީތެރިކަން ފޯރުކޮށްދިނުމުގެ އިންތިޒާމް ހަމަޖެއްސުމުގެ މަސައްކަތް މިހާރު ކުރެވެމުންދާ ކަމަށެވެ.\nއަދި ޖެންޑާއިން ވަނީ ދައުލަތުގެ ފަރާތުން އެއްވެސް އެހީތެރިކަމެއް ފޯރުކޮށްދީފައި ނުވާ ކަމަށް ބުނެ ބައެއް މިޑިއާތަކުން ރިޕޯޓު ކުރާ ވާހަކަތައް ދޮގުކޮށްފަ އެވެ.\nރައީސް ނަޝީދަށް އަމާޒުކޮށް ދިން އެ ޓެރަރިސްޓް ހަމަލާގައި އެންމެ ބޮޑަށް އަނިޔާ ވެފައި ވަނީ ނަޝީދަށެވެ.\nހަމަލާގެ ގެއްލުން ބޮޑުކުރަން ބޮމުގެ ތެރެއަށް އަޅާފައި ހުރި ރޭޒާ ފުއްތައް އެމަނިކުފާނުގެ ހަށިކޮޅަށް ވަދެފައިހުރި އިރު، އެ ފުއްތައް ނަގަން ހޭނައްތައިގެން 16 ގަޑިއިރުގެ އޮޕަރޭޝަންތަކެއް ކުރި އެވެ.\nލިބިވަޑައިގެންނެވި ޒަހަމްތަކަށް އިތުރު ފަރުވާ ހޯއްދަވަން އެމަނިކުފާނު މިވަގުތު ހުންނެވީ ޖަރުމަނުގަ އެވެ.\nނަފުރަތުގެ ބިލުން އިސްލާމް ދީން ތައުހީން ކުރުން ހުއްޓުވޭނެ


Maafinolhu gai alhan ninmmi Airport Hoarfushi ah badhalu kuranee\nމާފިނޮޅުގައި އަޅަން ނިންމި އެއާޕޯޓް ހޯރަފުއްޓަށް ބަދަލު ކުރަން ނިންމައިފި\nއެއާޕޯޓް އަޅަން ނިންމި މާފިނޮޅު\nރައީސް އަބްދުﷲ ޔާމީންގެ ސަރުކާރުން ހއ. މާފިނޮޅުގައި ތަރައްގީ ކުރަން ނިންމާފައިވާ އެއާޕޯޓްގެ މަސައްކަތް އެ ރަށުގައި ކުރިއަށް ނުގެންދަން ނިންމައި އެ އެއާޕޯޓް ހއ. ހޯރަފުއްޓަށް ބަދަލުކުރަން ނިންމާފައިވާ ކަމަށް އެމްޓީސީސީން ބުނެފި އެވެ.\nމާފިނޮޅުގައި އެއާޕޯޓް އަޅާން ކުރިން ނިންމުމުން އެ މަސައްކަތް ރީޖަނަލް އެއާޕޯޓުން ހަވާލުކޮށްފައި ވަނީ އެމްޓިސީސީ އާއެވެ.\nއެމްޓީސީސީން މިއަދު ބޭއްވި ނޫސްވެރިންގެ ބައްދަލުވުމެއްގައި އެ ކުންފުނީގެ ސީއީއޯ ހަސަން ޝާހު ވިދާޅުވީ ކުރީގެ ސަރުކާރުން މާފިނޮޅުގައި ތަރައްގީ ކުރަން ނިންމި އެއާޕޯޓް ހޯރަފުއްޓަށް ބަދަލުކުރީ ފެހިކަން ގަދަ ރަށްރަށުގެ ފެހިކަން ގެއްލޭނެހެން ތަރައްގީގެ މަޝްރޫއުތަށް ކުރިއަށް ނުގެންދަން ވެގެން ކަމަށާއި އެއީ ރައީސް އިބްރާހީމް މުހައްމަދު ސޯލިހުގެ ނިންމެވުމެއް ކަމަށެވެ.\n"މި ސާރުކާރުގެ ރައީސް ސޯލިހުގެ ވިސްނުން ފުޅަކީ ރީތި ރަށްތަށް ހަލާކު ނުކުރުން" ޝާހު ވިދާޅުވި އެވެ.\nޝާހު ވިދާޅުވީ، ހޯރަފުއްޓަކީ މިހާރުވެސް ބިން ބޮޑު ރަށަކަށްވެފައި އެރަށް ހިއްކައިގެން ބޮޑުކޮށް އެތަނުގައި އެއާޕޯޓް އެޅުމަށް އެމްޓީސީސީން ނިންމާފައިވުމުން ޕްލޭނިން މިނިސްޓްރީ މެދުވެރިކޮށް އޭގެ މަޝްވަރާތައް ރީޖަނަލް އެއާޕޯޓްސް އާއެކު ކުރަމުން ގެންދާ ކަމަށެވެ.\nފަރެސްމާތޮޑާ އެއާޕޯޓް މަސައްކަތް ފަށަނީ


SunOnline: #VAAHAKA: First Lady - part-43\nފަސްޓް ލޭޑީ (43)\nއައިޝާ ނަސީމް 08 Apr 2019, 10:45\n"ޓެލްމީ....." އަމްރާން ނިތް ކުރި އަރުވައިލިއެވެ. އަޒިކިއަލް ކޮންމެ ކޮންމެ ވާހަކައެއް "ބޮޑު"ވެގެން އެހާ ސީރިޔަސްކަމާއިއެކު އޭނަ ގާތުގައި ބުނާކަށް ނޫޅޭނެއެވެ. ޔަގީނުންވެސް އަޒިކިއަލްގެ އެ ޖުމްލައާއިއެކު އޭނަގެ ސިކުނޑި އެލާޓަށް އައެވެ. އަޒިކިއަލް ހީގެންފާ ބުނީ އޭނަ ސަމާސާކޮށްލީކަމުގައެވެ. އެހާ ސީރިޔަސް ނުވުމަށެވެ. އަޒިކިއަލް މިހާ އެކުވެރިވުމުގެ އިތުރުން އޭނަ މިހާރުވަނީ އެއާއިލާގެ މެމްބަރަކަށްވެފައެވެ. އަބުދުލްއަޒީޒުގެ ކޮއްކޮގެ ދަރިފުޅު އާޔާއާއި ކައިވެނިކުރަން އުޅުމުން ކުރީކޮޅު އާއިލާއިން މައްސަލަ ޖެއްސިއެވެ. ނަމަވެސް ހަޔާތީ ވަނީ ނަމޫނާދެއްކާފައެވެ. މުޅި ގައުމުގައި އެހާ މަޝްހޫރު އަންހެންކުއްޖަކު ނެތެވެ. އެންމެން ލޯބިވާ އެންމެންގެ "ފަސްޓްލޭޑީ"އެވެ. އަމްރާންގެ އާއިލާއަށްވެސް މިހާރު ހަޔާތީވަރެއް ނެތެވެ. އެންމެން އޭނަ ބަލައިގަތީ ރުހުމާއި ލޯތްބާއިއެކުގައެވެ. އެހެންވެ އަޒިކިއަލްއާއި އާޔާ ކައިވެނިކުރަން އާއިލާއިން ހުއްދަދިނީއެވެ.\nއޯޓަމް ބްލޭޒަށް އައިތަނާހެން ކާޒިމް އޭނައައި ބައްދަލުކޮށްލަން އައެވެ. ހަޔާތީ ކޮފީ ތައްޔާރުކުރީ ޕޫލްކައިރީގައެވެ. އަޒިކިއަލްއަށާއި އެކުގައެވެ. ތިން މީހުން ކޮފީބޯން ތިބެފައި ކާޒިމް ފެށި ވާހަކައަކުން އަޒިކިއަލް އަށް އަމްރާން ބަލައިލުމުން އަޒިކިއަލް ކުޑަކޮށް ހީލިއެވެ. އެދެމީހުން ދޭތެރޭ ބަދަލުކުރެވުނު ނަޒަރުން ބަސްމޮށުމަކާއި ނުލާ ވާހަކަދެކެވިއްޖެއެވެ. އަޒިކިއަލް އޭރު ބުނަން އުޅުނި އެވާހަކަކަމަށް އެއްބަސްވިއެވެ. ނަމަވެސް އަޒިކިއަލްގެ ލޮލުން އެހެން ކުލައެއްވެސް ފެނުނެވެ. ކޮންމެވެސް ކަމެއް އަދި ސިއްރުކުރަން އުޅޭ ކަހަލައެވެ. ކާޒިމް ރައީސް އަދި ނާއިބު ރައީސަށް އިންޒާރުދީ ވީޑިއޯއެއް ނެރެގެން އުޅޭކަމަށެވެ. އިސްލާކިމް ސްޓޭޓުން ނެރެފައިވާ ވީޑިއޯއެއްކަމުގައެވެ. ޖަލުގައިވާ ސިޔާސީ މީހަކާއި ޑްރަގް ވިޔަފާރި ބޮޑުންގެ މީހަކު ދޫކޮށްލަން އަމުރުކޮށްފައިވެއެވެ. މޫނު ނިވާކޮށްގެން ހަތިޔާރު ހިފައިގެން ތިބެ ވާހަކަދައްކާއިރު ދިވެހި ބަހުން ދައްކާ ވަހަކަ ތަރުޖަމާކުރަން އިނގިރޭސިބަހުން ޓައިޓަލް އަރުވާފައި ވިއެވެ.\n"އެކަމަކު އަހަރެމެން ދަންނަގޮތުން ވިއްޔާ އައިއެސް މީހުން އުޅެނީ އިސްލާމީ ޝަރީއަތް ތަންފީޒުކޮށް ޚަލީފާއެއް ނެރެ އެމީހުންގެ ވެރިކަން ދުނިޔޭގައި ގާއިމުކުރުން. ޑިމޮކްރެސީ ނައްތާލުން. ވީއިރު ހަގީގަތުގައި މިއީ އިސްލާމިކް ސްޓޭޓް މީހުންގެ އަމަލެއްކަމެއް ނުބެލެވޭ. އެމީހުންގެ ވީޑިއޯއަކަށް ވިނަމަ އިރުކޮޅެއްގެ ތެރޭ ޑިލީޓްވެސް ކުރާނެ. ޚިލާފަތަށް ތާއީދުކުރާ ބަޔަކު ޑިމޮކްރެސީއަކަށް ތާއީދުކޮށް މިކަހަލަ ވީޑިއޯ އެއް ނުނެރޭނެ. ޑިމޮކްރެސީ ޕްރޮމޯޓެއްވެސް ނުކުރާނެ. އެމީހުން މިފަދަ މީހުންގެ ހިމާޔަތުގައި އިނގިއްޔެއްވެސް ހަލުވާނުލާނެ. ވެދާނެ ދީން ގަބޫލުނުކުރާ މީހުންގެ މިނިވަންކަން ގެއްލި މަރަށް ތެޅެންފެށީމަ އެންމެފަހު ވަގުތު ވަރު އެރީކަމަށް. އެކަމަކު އެޖެންޓުން މި މައްސަލަ ވަރަށް ސީރިޔަސްކަމެއްގެ ގޮތުގައި ބަލަން ފަށައިފި............" ކާޒިމް ބުނެލިއެވެ.\n"ލާވީ މަރުވީ މިމީހުންގެ ސަބަބުންކަމަށް ނުވާނެތަ؟ " އަމްރާން ލޯ ހަނިކޮށްލިއެވެ.\nލާވީގެ ގާތިލުން ހޯދުމުގައި އެމީހުންނަށް ނާކާމިޔާބުވެ މިހާ ގިނަ އަހަރުތައް ވޭތުވެގެން ދިޔަ ސަބަބެއް ނޭގުނެވެ. ސިފައިގެން ތެރޭ "ކޮރަޕްޝަން" އުޅެނީ ބާވައެވެ. ޔަގީނުންވެސް އޭނަ ކާޒިމްއާއި އަޒިކިއަލްއާއިމެދު ޝައްކެއް ނުކުރާނެއެވެ.\n"މިކާލް ކޮބާ؟ " ކުއްލިއަކަށް އަމްރާންއަށް މާޒީއިން ނުރައްކާތެރި އެޖެންޓެއްގެ ނަން ހަނދާނަށް އައެވެ.\n"ގޯޑް އޮންލީ ނޯސް.." އަޒިކިއަލް ކުޑަކޮށް ބޯ ހޫރުވާލާފައި އަވަހަށް ބުނެލިއެވެ.\n"އޭނަގެ އަތެއް މިކަމުގައި ނުވާނެ..." ކާޒިމް ޔަގީންކަން ދިނެވެ.\n"ކާޒްއަށް މިކާލްވީތަނެއް އެނގޭހެން ހީވާގޮތަކަށް ތިބުނެލީ. އާފްޓާ އޯލް ޔޫ ވާ ބެސްޓްފްރެންޑްސް....." އަމްރާން ނިތްކުރި އަރުވައިލަމުން ކާޒިމްއަށް ބަލައިލީ ދަސްކުރާފަދަ ނަޒަރަކުންނެވެ. ކާޒިމް ބޮޑަށް ވަފާތެރިވަނީ މިކާލްއަށް ތޯ ނޫނީ އޭނައަށް ތޯ ސުވާލު އުފެދުނެވެ.\n"ނޮޕް...." ކާޒިމް ކުރު ޖަވާބެއް ދިނެވެ.\n"މިކާލް ޖިހާދަށޭ ކިޔާފައި ސީރިޔާއަށް ދިޔައީ އަސަލު އެތާ ކުރަނީ ޖިހާދެއްތަ؟ އެއީ ހަމަ ކަޅުދިދައިގެ ލަޝްކަރުތަ. އަހަރެން ދީން ދަސްކުރަންފެށީ ވައިފްގެ ސަބަބުން. ޝީ އިންސްޕަޔާޑް މީ. އެކަމަކު އޭނަވެސް ސީރިޔާގައި ކުރާ ޖިހާދާއި ދެކޮޅު. މާ ވައިލެންޓް ބަޔެއްކަމަށް ދެކެނީ. ބްރެއިންވޮޝްކޮށްގެން ދާޚިލީ ހަގުރާމައަކަށް ވައްދަނީކަމަށް ބުނީ. މިކާލްއަކީ އިސްލާމިކް އެކްޓްރީމިސްޓެއް..އެކަން ކާޒް ގަބޫލުކުރަންތަ............." އަމްރާން އެކިގޮތްގޮތަށް ކާޒިމްގެ ވިސްނުން ދެނެގަންނަން މަސައްކަތްކުރާއިރު ކާޒިމްއަކީވެސް ނުހުޅުވޭ ފޮތެކެވެ. މިކާލްފަދައިން ހަޔާތުގެ ގިނަ ސަފުހާތައް އޭނަވަނީ ފޮރުވާފައެވެ.\n"މިކާ ކުރިއްޔާ އެކަމެއް ރަގަޅުވާނެ..." ކާޒިމް އާދައިގެ މަތިން މިކާލްއަށް ތައުރީފުކުރިއިރު ލޯތްބަކީ ކަނު އެއްޗެކޭ ބުނާފަދައިން މިކާލްގެ ކުށެއް ކާޒިމްއަކަށް ފެނުން ނާދިރެވެ.\n"ދުނިޔެއިން އެމީހުން ޓެރަރިސްޓުންކަމުގައި ކަނޑައަޅާފައި އޮތީ. ސާދަވަނަ ގަރުނަށް ގޮސްގެން ވާނެކަމަކަށް މިހާރު އުޅޭ ގިނަ މުސްލިމުންވެސް ގަބޫލުކުރޭ. ވަޓްސް ޔޯ އޮޕީނިއަން..." އަމްރާން އިތުރަށް ސުވާލުކުރިއެވެ.\n"ޖިހާދަކީ މުސްލިމުންނަށް ވާޖިބުކަމެއްކަން ގުރުއާނުގައިވާތީ އެކަން ނުދަންނަ މުސްލިމެއް މިދުނިޔެއަކު ނުވާނެ. އަހަރެމެންނަށް އޮޅުން ނުފިލައިގެން މިއުޅެނީ ޖިހާދު ކުރަންވީ ހާލަތްތަކާއި ޖިހާދަށް ދިވެހިން މިދާގޮތަށް ދެވޭނެހެއްޔޭ. ސީރިޔާ އަދި އިރާގުގައި އޮތީ ޖިހާދަށް ނުވެފައި ފަލަސްތީނާއި އަފްގާނިސްތާނުގައި ޖިހާދު އޮތްކަމަށް ބުނަންޏާ ދީނީ އިލްމުވެރިން އެކަންތައް އޮޅުން ފިލުވައިދޭން ޖެހޭކަމަށް އަހަރެން ދެކެނީ. އައިއެސްއަކީ ކަޅުދިދައިގެ ލަޝްކަރު ކަމަކަށް އަހަރެން ގަބޫލެއްނުކުރަން. ސަބަބަކީ އެ ލަޝްކަރަށް ވިނަމަ. އެމެރިކާކަހަލަ ނިއުކްލިއާ ބާރަކަށްވެސް އެމީހުން ހިފަހައްޓައެއް ނުލެވޭނެ. އެބުނާ ކަޅުދިދައިގެ ލަޝްކަރު އަދި އަންނާނެ. ދޭ ވިލް ވިން ރެން......ދުނިޔޭގައި އަހަރެމެން ތިބިއްޔާ އެދުވަސް ފެންނާނެ...."\n"ސޯލްޖާސް އޮފް މެހެދީ؟ " އަމްރާން އަހައިލިއެވެ.\nކާޒިމް ބޯ ޖަހައިލިއެވެ.\nކާޒިމް ދެކޭގޮތުން އަމްރާން ހަޔާތީއައި ރައްޔިތުންގެ ރުހުން ހޯދަންވެގެން އިސްލާމީ ޝަރީއަތް ހިންގިޔަސް އަޑީގައިވަނީ މަޑުމަޑުންގޮސް ޔަހޫދީ އެޖެންޑާއެއް ގެނައުމެވެ. ސަބަބަކީ ދުވަހަކު އަމްރާން މިސްކިތަކުން ނުފެނުމެވެ. އެހާ މުއްސަދިއިރު ހައްޖަށް ގޮސްފައެއް ނުވެއެވެ. ރޯދަ ހިފާކަމަށް ހެދިގެން ހުރެވިދާނެތާއެވެ. އަމްރާންގެ ސިއްރުވެރި ދިރިއުޅުމާއިމެދު އޭނަ ޝައްކެވެ. ހަގީގަތުގައި އިސްލާމިކް ޝަރީއަތް ހިންގާ ޕާލަމެންޓަށް ނުފޫޒު ހިންގީ ޚުދު ކާޒްގެ މުއްސަދިކަމެވެ. އޭނަ ފަންޑުކޮށްގެން އެފަދަ ކިތަންމެކަމެއް ހިންގައިރު އެކަން ރޭކާލާ މީހުންވެސް ކާޒިމްވަނީ މުށުތެރޭ ލާފައެވެ. ފައިސާހުރިއްޔާ ނުވާނީ ކޮންކަމެއްހެއްޔެވެ؟\nހަވީރު ސައި ތައްޔާރުކުރަން އަލްޔާނާ އެންގީ ގޭގެ ފަހަތުބައިގާ ޕޫލް ކައިރީގައެވެ. ފިނިފެންމާގަސްތަކުގެ މީރުވަހުން ފަޒާ ހުވަދުލެވިފައިވާއިރު ފިނިވައިރޯޅިތަކާއިއެކު ގަސްތަކުގެ ފަތްތައް ހެލިލާއިރު ހިތްގައިމެވެ. ފިނިއަތްވެއް ދީފައިވާއިރު މެއިޑުންތައް ސައި ތައްޔާރުކުރުވަން އިރުޝާދުދޭން އަލްޔާނާ ހުއްޓެވެ. މިއަދު ސައި ތައްޔާރުކުރީ ވިނަގަނޑުމަތީ ކުއިލްޓްތައް އަޅާފައެވެ. ޕިކްނިކެއްފަދައެވެ. ކުލަ ކުލައިގެ ކުއިލްޓްތައް ފަތުރާލުމަށްފަހު ތަށިތައް އަތުރާ ނިމިގެން ވަށައިގެން އިށީދެވޭނެހެން އިންތިޒާމްކުރިއެވެ.\nއަބުދުލްއަޒީޒުއާއި އަލްޔާނާ އަލުން ކައިވެނިކުރުމަށްފަހު އަލްޔާނާ އޯޓަމް ބްލޭޒުގެ ހުރިހާ ކަމަކާއި ޒިންމާވެ ގެ ހިންގުމާއި ހަވާލުވިއެވެ. މަސައްކަތްކުރާނެ އަންހެންކުދިން ކޮޅެއްގެނައެވެ. އެކުދިން ޔުނިފޯމް ލައްވާ އެކަށީގެންވާ ބޮޑު މުސާރައެއް ދޭން ނިންމިއެވެ. ބައެއް ގަވާއިދުތައް ހެދިއެވެ. ހުރިހާ ގަޑިއެއްގައި އާއިލާގެ މެންބަރުން ކާންޖެހޭނީ އެކީގައެވެ. އެކުވެރިކަން އާލާވެ ގުޅުން ބަދަހިވާނީ އޭރުންނެވެ. އަދި ހުކުރުދުވަހު އާއިލާގެ މީހުންނަށް ދައުވަތުދީގެން ގެނެސް އެންމެން އެކީ ކައިބޮއި ހަދާ އަނގަތަޅާލަން ތިބެއެވެ. އަބުދުލްއަޒީޒުއާއި އަލްޔާނާ ދެވަނަފަހަރަށް ކައިވެނިކުރީ ދަރިފުޅު އަމްރާންގެ ހައްގުގައެވެ. އެހެންނޫންނަމަ ބޭވަފާތެރިވި އަބުދުލްއަޒީޒުއަށް މާފުކުރުމަށް އަލްޔާނާގެ ހިތް ފަހަރެއްގައިވެސް އެއްބަހެއްނުވީހެވެ.\nސުފުރާ ތައްޔާރުކޮށްފައިވާ ގޮތާއިމެދު މާމައާއި ސަޔަށް އައި އެހެންމީހުން ހިތްހަމަޖެހުނެވެ. އެއުމުރުގައިވެސް މާމައަށް ވިނަގަނޑުމަތީ އިށީންނާކަށް އުދަގުލެއްނުވިއެވެ. އިޝްކަންއާއި އެލީން ދަރިފުޅު ލާނާ އުރާލައިގެން އައިއިރު ނަބީލާވެސް އެކުދިންނާއިއެކު އައެވެ. އެންމެން އެންމެނަށް ސަލާމްކޮށް ބައްދާލާފައި ކުއިލްޓްމަތީގައި ޖައްސައިލިއެވެ. ލާނާއާއި ލާވީ ދުވެދުވެފައި މާތައް ބިންނަމުން އުޅުނީ ހިތްތައް އުފާވާފަދަގޮތަކަށެވެ.\nމާމަގެ ނަޒަރު ހުއްޓުނީ ހަޔާތީގެ މޫނަށެވެ.\n"ހަޔާތީ ދަރިފުޅާ. ކޮބާ އަމްރާން. ހާދަ ލަހެއް އެބަވެއޭ. އަމްރާން އައީމަ ނޫނީ މާމަ ބޭނުމެއްނޫން ފަށަން............"\n"ނަމާދަށް މިސްކިތަށް. އަދިވެސް ފޯނު ނިވާލާފައި. އަޅުގަނޑަށް ހީވަނީ އެކުވެރިއަކާއި ދިމާވީހެން........." ހަޔާތީ އިނީ ފިޔާތޮށިކުލައިގެ ބުރުގާއަކާއި ކަޅުހެދުމެއްގައެވެ. އުފާވެރިކަމުގެ ސަބަބުން އެމޫނުގެ ރީތިކަން ދުވަހުން ދުވަހަށް އިތުރުވާފަދައެވެ. އަމްރާން އައިކަން އެންމެނަށް އެނގުނީ ލާވީ ކުޅުން ހުއްޓާލާފައި ޖޯޝާއި ހަޅޭކާއިއެކު "ޑެޑީ" ކިޔާފައި އަމްރާންއާއި ދިމާލަށް ދުއްވައިގަތުމުންނެވެ. ލާވީ އަމްރާންއާއި ހެދި ވާވަރު އެވަރުގެ ކުޑަކުއްޖަކު ބައްޕައަކާއިހެދި ވާނެކަމެއް ނޭގެއެވެ. އަބުދުލްއަޒީޒުއާއި އަލްޔާނާއަށް އެ މަންޒަރު ފެންނަ ކޮންމެ ފަހަރަކު މާޒީގެ އެތައް ވަގުތުކޮޅެއް ލޯމައްޗަށް ސިފަވާގޮތްވެއެވެ. އަބުދުލްއަޒީޒުއާއިހެދި އަމްރާން އުޅުނުވަރަށްވުރެ ލާވީ މާވަރުހުރެއެވެ. އަމްރާން ކުޑައިރު ހަމަ އެމޭރުމުން އަބުދުލްއަޒީޒު އޮފީހަށްދާއިރު ރޮއިހެދިއެވެ. ލާވީއަށް އަމްރާން އެހާ ވަގުތު ދެއެވެ. އެކިކުޅިވަރުތައް ކުޅެ މޫދުތަންތަނަށް ގެންގޮސް ދުއްވާލަން ގެންދެއެވެ. އުރާލައިގެން ނޫނީ ނުގެންގުޅޭނެއެވެ. ފެންވަރުވާ ހެދުން ލައްވާ ކާންދޭންޖެހޭނީވެސް އަމްރާންއެވެ. ކާންދިނުން ވަކަރެއް ފެޅުންހާ ބޮޑުކަމަކަށް ނޫނީ ނުވެއެވެ. އެހާވަރުން ނޫނީ ލާވީއަށް ކާންދެވޭކަމަކަށް ނުވެއެވެ. އަމްރާން ނެތިއްޔާ "ޑެޑީ ދުރުވާނީ ދަރިފުޅު ބަސްއަހައިގެން ކެއީމައޭ "ހަޔާތީ ބުނެފިއްޔާ ދެތިން ސުވާ ލައްވާފާނެއެވެ. އެކަމަކު މިހާރު އަމްރާންއަށްޓަކާ ލާވީ ކެއުމުގެ މައްސަލަވެސް ގުރުބާންކޮށްފިއެވެ. ބައްޕައަށްޓަކާ ލާވީ ކެއުމުގެ ފޯރި ހިފައިފިއެވެ. އަމްރާން ކާތަށިން ކާންދިނީމަ ލާވީ ކާހިތުން ކާނެއެވެ. އަމްރާންގެ އުނގަށް އަރާ ލާވީ ހަމަޖެހިލުމުން ހަޔާތީއަށް ބަލައިލެވުނީ ލޯބިން ފުރިގެންވާ ނަޒަރަކުންނެވެ. ދެބަފައިން ވައްތަރުކަމުން ހައިރާންވާހާވެއެވެ. އަމްރާން އަވީގައި އުޅޭތީ ތަންކޮޅެއް ޓޭންވެފައި ހުރުމުން ފިރިހެންވަންތަކަމުގެ އިންތިހާވިޔަސް ކުޑައިރު ލާވީހާ ދޮނެވެ. އިރުގެ ދޯދިތައް ބޮސްދީ ހަމުގެ ކުލަ ރަންކުލައަކަށް ބަދަލުކޮށްލާފައެވެ. އަދި ލޮލުގެ އެސްފިޔަތައް ބޯވެ އެކިގޮތްގޮތަށް އެތުރިފައިވާއިރު "ސެކްސީ" ކަމުން އެވާހަކަ އެތައްފަހަރު ހަޔާތީވަނީ އަމްރާން ގާތު ބުނެފައެވެ. ލާނާވެސް ހަޔާތީއާއި އަމްރާންގެ ދޭތެރޭ އޮތް ކުޑަތަންކޮޅުގައި އިށީދެލިއެވެ. ހަޔާތީ ލޯތްބާއިއެކު ލާނާގެ ކޮލުގައި ބޮސްދިނެވެ.\n"ކޯންޗެއް ޕަމްޕްކިން ޕައި ކާނީ؟ "\nކުޑަކުދިންނަށް އެންމެންގެ ސަމާލުކަން އިރުކޮޅަކަށް ހުއްޓުމަށްފަހު މާމަ އަމްރާންގެ ހާލު އަހުވާލު އޮޅުންފިލުވިއެވެ. އިންތިޚާބުގެ ކަންތައް ދާގޮތާއި ކެމްޕޭނާއި ބެހޭގޮތުން ސުވާލުކުރިއެވެ. ދެވަނަ ދައުރެއް ލިބުމަށް މާމަ ދުޢާކުރިއެވެ.\n"މާމަގެ އެންމެ ފެވެރިޓް ދަރިފުޅު ދީންވެރިވިކަމަށްޓަކާ ހަމްދުކުރަން. އެންމެކުރިން ދަރިފުޅު މިގޭގެ ޅީދަރިއެއްގެ ގޮތުގައި އައުމުން އާއިލާގައި ޖެހުނު ލައްގަނޑެއްކަމަށް ދެކުނިން. މީހަކާއި ހަތަރުކަޅިހަމަކޮށްލުން އަންދާނަކަށްވި. ސުންޕާކުއްޖެއްކަމަށް ހީކުރެވުނަސް މިދަރިފުޅު ވެގެން މިދިޔައީ ލެއްވި ރަހުމަތަކަށް. އެންމެން ބަދަލުވާން ފުރުސަތު ލިބިއްޖެ. މުޅި އާއިލާ އެކުވެރިވެ އުފާވެރިކަން ގެނެސްދީފި. އަޒީޒުއާއި އަލްޔާން ގުޅިއްޖެ. އެލީން ކަހަލަ ކުދިން އިސްލާހުވެ ދީނަށް ލޯބި ޖައްސާދީފި. ދީނާއިމެދު ޣާފިލުވެ ދުނިޔޭގެ އަރާމާއި ރާހަތަށްގޮސް އަނދިރިކަމުގެ ތެރެއަށް ގެނބެނިކޮށް ސަލާމަތުގެ އައްސޭރިއަށް ގެނެސް އެކުވެރިކަމާއި ގުޅުންތައް އެހެން ފަތްތަރަކަށް ގެންގޮސްދިން. ނަބީލާއަށް ލިބިފައި ތިހިރީ ހަމަ ޖަވާހިރެއް..............."\nހަޔާތީއަށްވުރެ ބޮޑަށް ނަބީލާ އުފާވެ މާމަގެ އަތްތިލައިގާ ބޮސްދިނެވެ. އުފާވެރިކަމުގެ ކަރުނަ ލޮލުން އޮހުނެވެ.\nމާމަގެ ވާހަކަތަކުން ހަޔާތީގެ މޫނު ރަތްވަމުންގޮސް ރަތްކުލަވެރިވެއްޖެއެވެ.\n"މާމާ. އަޅުގަނޑު އެހާ ރަގަޅެއްނޫން ޓްރައިން ހަމަ......"\n"މިއީ ތައުރީފެއްނޫން ދަރިފުޅާ. ހަގީގަތް..ހީނުކުރާ ފަރާތްތަކުން ބައެއްފަހަރު ދިރިއުޅުމަށް ބޮޑު އިންގިލާބެއް ގެނުވަފާނެ. ދަރިފުޅު އައިފަހުން އަމްރާން ދަރިފުޅުގެ މައިންބަފައިން އަލުން ގުޅުނުއިރު މަންމައަށް އެކަންވެސް އޮތީ މާޒީގެ ނުހުޅުވާ ނުކިޔާ އޮތް ސަފުހާއެއްގެ ގޮތުގައި. އެންމެން އެކީ މިގޮތަށް ސައި ބޮއި އެކުވެރިކަން ބަދަހިކުރުމުން އާއިލީ ގުޅުން ވަރުގަދަވާނެ....."\n"ވަރަށް އުފާވޭ. ހަމަ ވަރަށްބޮޑަށް އުފާވޭ. މި އާއިލާގައި ކަންތައް ހިނގާގޮތުން ވާޖިނިއާ އެންޑްރޫސްގެ ވާހަކަތައް މަތިން ހަދާންވެއްޖެ. ހިތަށް އަރާ މި ބޮޑު އާއިލާވެސް މިސްޓީރިޔަސްވަނީ ހަމަ އެގޮތަށޭ. އޯލްޑް ރޯޔަލް ފެމެލީގައި ގިނަ ސިކްރެޓްސްތައް ހުންނާނެ. މާމަމެން ގޭގެ ކޮންމެ ކަނެއް ކޮންމެ ކޮޓަރިއެއް އަދި ކޮންމެ މީހެއްގެ އެފަދަ ސިއްރުތައްވޭ. އަދި މިގޭތެރޭވެސް. އަލްޔާނާގެ ކޮޓަރި މިހުރިހާ ދުވަހު ނުހުޅުވާ ހުރީމަވެސް އެންމެން އެކަމަށް ޝައުގުވެރިވެ ސުވާލުތައް ކުރޭ. މި ފެމެލީ ކޮންމެ މީހަކީ ސިއްރުން ފުރިފައިވާ މީހެއްކަމަށް ވަނީ. މަންމަގެ ދުޢާ އިޖާބަވެއްޖެ. އަލްޔާނާފަދަ ޅީދަރިއެއް ގެއްލިގެންދާކަށް މަންމަ ނެދެނެ.މިހާރު މިގޭގައި ދިރުން އެބަހުރި. ރަގަޅު އަންބެއް ލިބިއްޖެއްޔާ ގެ އާބާދުވާނީ. ކުރިން މިއީ ފަޅު ސަހަރާއެކޭ ތަފާތެއްނުހުރޭ.................." މާމަގެ ވާހަކަތައް އަހަން އެންމެން ހިމޭނުނުން އަދަބުވެރިކަމާއިއެކު ތިއްބެވެ.\nއަބުދުލްއަޒީޒުވެސް މަންމައާއި ބައިވެގެން އަނބިމީހާއާއި ޅީދަރިފުޅަށް ތައުރީފު އޮއްސިއެވެ.\n"ހުރިހާ ކުދިން ބިސްމި ކިޔާފައި މާތް ﷲއަށް ހަމްދުކޮށްފައި ކާންފަށައްޗޭ. މިހުރިހާ މުއްސަދި ކާނާތައް އިސްރާފުކުރާވަރަށް ތައްޔާރުކޮށްގެން ބަނޑު ފުރާލިޔަސް ބަނޑަށް މަރުވެގެންދާ އެތައް މިލިއަން ކުދިންގެ މަތިން ހަދާންކޮށް މިދެއްވި ރިޒުގާއި ނިއުމަތަށްޓަކާ ޝުކުރުކުރަންވާނެ....."\nވާޖިނިއާ އެންޑްރޭސްގެ ވާހަކަތައް މާމަ ކިޔާކަން އެނގުމުން ހަޔާތީއަށް މަޖާވިއެވެ. ޒުވާންއިރު މާމަގެ ހޮބީސްތައްވެސް ތަފާތުވާނެއެވެ. ޒަމާނައިއެކު އެންމެނަށް ބަދަލު އަންނާނެއެވެ. އެލީންއާއި އޭނައަކީވެސް އޭގެ މިސާލެކެވެ. މާމައާއި އޭނަގެ އޮތް ގުޅުން ހީނުކުރާހާ ކުރިއަށް ގޮސްފައިވެއެވެ. ހަޔާތީއަށް ދަރިފުޅު ލިބުމަށްފަހު ވަޒީފާއަށް ނުގޮސް އޭނަ ގޭގައި މަޑުކޮށްލީ ދަރިފުޅަށްޓަކައެވެ. އަމްރާންވެސް އެގޮތް ބޭނުންވާތިއެވެ. ފަސްޓްލޭޑީގެ ގޮތުގައި ރަސްމިއްޔާތާއި އެހެންކަންތައްތަކުގައި ބައިވެރިހެދިޔަސް އޭނަގެ ގިނަވަގުތުތައް އޮތީ އޯޓަމްބްލެޒްގެ ހަތަރު ފާރު އެތެރޭގައެވެ. އެހެންވުމުގެ ސަބަބުން ގޭގައި ލިބޭ ހުސްވަގުތުތައް ގިނަވިއެވެ. މާމަ އޭނައާއި އަނގަތަޅާލަން އެގެއަށް ހަވީރު އައުމުން ކޮންމެ ދުވަހަކުހެން ދީނީ ވާހަކަތައް ދައްކާނެއެވެ. އަދި މާމަ އަޑުއަހާހިތުން އުޅޭ ވާހަކައެއް ކޮންމެ ދުވަހަކު ހަޔާތީ ކިޔާދޭއިރު މާމަގެ ދުވާލު އެންމެ އުފާވާ ވަގުތަކީ ހަޔާތީ އާއިއެކު "ސްޓޯރީ ޓައިމް"ކަމުގައި މާމަ ބުނެފައިވެއެވެ. ދޭތެރެއަކުން މާމަގެ މާޒީއާއި ލޯބީގެ ރަންޒަމާނުގެ ވާހަކަތައް ކިޔައިދިނުމުން ހަޔާތީ ނިކަން ގަޔާވެ އަޑުއެހިއެވެ.\n"ޖަސްޓް ރިލެކްސް. އައި ވޯންޓް ހާޓް ޔޫ. އެހާވެސް ބަލައިގެން ލޯބިންނޭ މިއުޅެނީ....." އަމްރާން ހަޔަތީގެ ފައި އުނގަށް ލައިގެން އިނދެ ނިޔަފަތިތައް ކަނޑާލަދިންއިރު ހަޔާތީ ބައެއްފަހަރު ހީލިކަރުވާގޮތްވެއެވެ. "އަދި އެނގޭތަ؟ ހާދަ މަޑޭ................." އަމްރާން ހަޔާތީގެ ފައިތިލައިގާ ކުޑަކޮށް ދަތްއަޅާލުމުން ހަޔާތީ ސިހޭގޮތްވިއެވެ. ދެން ހެމުން ތެދުވެ އަމްރާންގެ ގައިގާ ހިފައިގަތެވެ.\n"އައި ވިލް ކިލް ޔޫ......."\n"ޔޫ އޯން މައި ހާޓް. ދެން މަރާލިޔަސް އަހަރެންގެ ހިތް ބަލައިގެން ގެންގުޅެއްޗޭ.." އަމްރާން ގެ ރީތި ދެލޮލުން ބޮޑާކަމުގެ އެއްވެސް ކުލައެއްނެތެވެ. އެލޮލުން ފެންނަނީ ހަމައެކަނި އޯގާތެރިކަމެވެ. ލޯބިން ފުރިފައިވާ މަޑު ހިތެކެވެ. އޭނަ ގެންގުޅެނީ އެހާވެސް ލޯބިންނެވެ. އަމްރާންގެ ރާނީފަދައިންނެވެ. ނާޒުކް މަލެއްވެސް ގެންގުޅޭނެހާ ލޯބިން ހަޔާތީގެ ހިތުގައި ކޫރުމެއް ނާޅުވާ ގެންގުޅޭއިރު އަމްރާން އެތައް ފަހަރު މާފަށް އެދުނެވެ. ކުރިން ދެރަކޮށްލެވުނީތީއެވެ. ފެށުނީއްސުރެ އެހިތް ހަޔާތީއަށް ހިބަކޮށް ދެވުނަސް އޭނަ އެކަން ހަޔާތީއަށް އަންގައިގެން ދެރަވާން އޭރު ބޭނުންނުވީއެވެ.\nމިހާރު އެދޭތެރޭގައި އޮތީ ލޯތްބާއި އޯގާތެރިކަމުގެ އިންތިހާއެވެ. އެދުވަސްތައް ފެށުނުގޮތް އަދިވެސް ހަޔާތީގެ ހިތުގައި ލިޔެވިފަވީ އެންމެ ތަންކޮޅެއްވެސް ދޫކޮށް ނުލައެވެ. ފުރަތަމަ އިސްވެ ފެށީ އަމްރާންއެވެ. ސްޓިކީ ނޯޓް ތަތްކުރަންފެށީއެވެ. "ތެންކިއު" "ރުޅިއައިމަ ވަކިން ލޯބި" ނޫނީ "މިއަދު ގެނެސްދިން ޖޫސް ވަރަށް މީރު" ރަތްކުލައިގެ ޓޮޕްކޮޅުގައި ހުރުމުން ނޭވާ ހިފަހައްޓައިލަން ޖެހުނުފަދަ ކުދި ކުރި ނޯޓްތައް ލިޔަން ފެށުމުން ހަޔާތީވެސް މަޑުމަޑުން އެކަމާއި ގަޔާވެ އެގޮތަށް ޖަވާބުދޭންފެށީއެވެ. އެދޭތެރޭގައި އޮތް ނުތަނަވަސްކަން ދުރުވެ ދެމީހުން އެކުވެރިންނަށްވާކަށް މާ ގިނަދުވަސްތަކެއް ނުވިއެވެ. ހުރިހާ ގަނޑުފެންތަކެއްވިރި ނިމުނުއިރު ލޯބިވާކަން އަމްރާން ކިތަންމެ ފަހަރު އޭނަގެ އަމަލުން ދައްކައިދިނެވެ. ކޮންމެ ދުވަހަކު ގެނެސްދޭ ފިނިފެންމާ ބުކޭތަކުން ފެށިގެން އަގުބޮޑު ހެދުންތަކާއި އަނގޮޓީ އަދި ގަހަނާއާއި ސެންޓުފަދަ ތަކެތިން ހަޔާތީގެ ކްލޯޒެޓް ފުރުނެވެ.\nދެވަނަފަހަރަށް ކައިވެނި ކުރުމަށްފަހު ދެމީހުން ހަނީމޫނަށް ޔޫރަޕަށް ދަތުރުކުރިއެވެ. ފްރާންސްގެ ޕެރިހުގެ ރޮމެންޓިކް މާހައުލުގައި ދެމީހުން އަތު ގުޅުވާލައިގެން ހިނގާލަން ދާ ރޭތަކާއި އައިފުލް ޓަވަރު ތަރިތަކެއްފަދައިން ދިއްލޭތަން ބަލަން ހޮޓެލްގެ ބެލްކަނީގައި އެއް ހިޔަންޏެއްފަދައިން ތިބޭއިރުގެ ހަދާންތައް ހިތުން ފޮހެވޭނެހެއްޔެވެ؟ މަޑުމަޑުންގޮސް ހަޔާތީގެ ހިތުން މިކާލް އެއްކޮށް ފޮހެވިގެން ހިގައްޖެއެވެ.\nހަޔާތީގެ ދިރިއުޅުން މިއަށްވުރެ ވަކިން ފުރިހަމައެއް ނުވާނެއެވެ. އޭނައަކީ އެންމެ ލޯބިވާ އަމްރާންގެ ހިތުގެ ވެރިޔާއެވެ. އަމްރާންއަދި އޭނަގެ އާއިލާއާއި އެކުވެރިންނާއިއެކު ހަޔާތީއަށް މިއަށްވުރެ އުފާވެރި ހަމަޖެހޭ ދިރިއުޅުމެއް ނުހޯދޭނެއެވެ. ހުރިހާ އުފާތަކެއް ލިބި މާގިނައިން އެންމެނާއިއެކު އުޅެންފެށުމުން ފަސް ނަމާދުކުރިޔަސް ހެއްދެވިފަރާތާއި އޮތް ގުޅުން ދުރުވަމުންދާކަމުގެ އިހުސާސްކުރެވުނެވެ. އެއީ ހަމަ އޭނަ ދެކެފައިވާ ވީޑިއޯއެއްގައި ވާ ފަދައިންނެވެ.\n"އެކަނިވެރިކަމަކީ ވަރަށް ވޭންދެނިވި ކަމެކެވެ. ޖަލުތަކުގައި އެންމެ ބޮޑު އަދަބަކަށް ވަކި ގޮޅިއަކަށްލާފައި ބައިންދާ ސަބަބަކީ އެއިއެވެ. ނަމަވެސް ހުރިހާވަގުތަކު މީހުންނާއިއެކު ހޭދަކުރުމަކީ ނުރައްކާތެރިކަމެކެވެ. ފަސް ވަގުތު ނަމާދުކުރިޔަސް ހެއްދެވިފަރާތާއި އޮތް ގުޅުން ހީނަރުވެގެން ހިގައިދާނެއެވެ. ހުރިހާ ވަރުގަދަ ގުޅުންތަކެއް ބިނާވެގެން ދަނީ އެކީގައި ހޭދަކުރާ ކޮލިޓީ ވަގުތުތަކަށެވެ. ވީއިރު ކޮންމެ ދުވަހެއްގެވެސް ވަކި ވަގުތުތަކަށް ހެއްދެވިފަރާތަށް ޚާއްސަކުރާށެވެ. ބޭނުންވާ ކަންތައްތަކަށް އެދި ދަންނަވާށެވެ. ބިރުތަކާއި ހިތާމަތައް ހިއްސާކުރާށެވެ. ވޭނާއިހިތާމަތަކާއި ބެހޭގޮތުން ޝަކުވާ ކުރާށެވެ. ހުރިހާކަމަކަށް ހުރިހާ ނިއުމަތަކަށް އެ ފަރާތަށް ޝުކުރު ދަންނަވާށެވެ. އަދި ހުރިހާ ކަމަކަށް ހަމައެކަނި މާތް ﷲއަށް ބަރޯސާވާށެވެ. ދުވަހަކުވެސް ތިބާ އެކަނިކޮށްލާފައި ނުދާނެ ހަމައެކަނި ފަރާތަކީ އެއީއެވެ."\nއެވީޑިއޯގެ މަތިން ހަދާންވެފައި ހަޔާތީ ކޮންމެ ރެއަކު ނަމާދުކޮށްލުމަށްފަހު ނިދުމުގެ ކުރިން ނަމާދުގޭގައި އިނދެ ގުރުއާން ކިޔަވާފައި އެކަނި ވަގުތުކޮޅެއް ހޭދަކޮށްލައެވެ. މަތިވެރި ނިއުމަތްތަކަށް ޝުކުރުގެ ސަޖިދަ ނުޖަހާ އެންމެ ދުވަހެއްވެސް ހަޔާތުގައި އަންނާކަށް ހަޔާތީ ބޭނުމެއްނުވިއެވެ.\nއަމްރާންއާއި ހަޔާތީ ނަމާދުކުރިއިރު ލާވީވެސް މުސައްލަމަތީ ނަމާދުކުރަން ހުރެ ކުރާ ތުއްތު ހަރަކާތްތައް ލޯބިން ފުރޭނެއެވެ. ސަޖިދައަށް ދިޔަގޮތަށް އެތައް އިރެއްވާންދެން އޮތެވެ. އަމްރާން ކުރާ ކޮންމެ ކަމެއް ކޮޕީކުރާހިތުން އުޅޭ ކުއްޖާ އަމްރާންގެ އަވިއައިނު ނަގައިގެން ލޮލުގައި އެޅިއެވެ.\n"ހޭ ސްވީޓްހާޓް......ވަޓްސް އަޕް..." އަމްރާން ލާވީ ކޮނޑަށް ނަގައިލަމުން ވަރަށް ލޯބިން އަހައިލިއެވެ." ބުނެބަލަ. ކޮންތާކަށް ޑެޑީގެ ޕްރިންސް ގެންދަންވީ؟ ބީޗަށް؟ "\n"ހަނީ. އަޒިކިއަލް އެބަ ގުޅާ..." އެނދުމަތީ އޮތް ފޯނަށް ކޯލެއް އަންނަތަން ފެނިފާ ހަޔަތީ ފޯނު ނަގާފައި ދިއްކޮށްލިއެވެ. އަމްރާން ފޯނު ކަންފަތުގައި ޖެހިއެވެ.\n"ރެން އެނގޭތަ މިކާލް މާލޭގައި ހުރިކަން؟ "\n"ވަޓް؟" އަމްރާން ކޮންމެވެސް ވަރަކަށް ސިހިފައި ބާރަށް އަހައިލިއެވެ.


vnews - MPL ge cafe hingaane bayaku hoadhanee\nއެމްޕީއެލްގެ ކެފޭ އެކުންފުންޏާ ގުޅިގެން ހިންގާނެ ބަޔަކު ހޯދަނީ\nއެމްޕީއެލްގެ ނޯޓް ޕޯޓް ކެފޭ -- ފޮޓޯ: އެމްޕީއެލް\nމޯލްޑިވްސް ޕޯޓްސް ލިމިޓެޑް (އެމްޕީއެލް) އިން މާލޭގެ އުތުރު ފަރާތު ބަނދަރު ސަރަހައްދުގައި "ނޯތް ޕޯޓް ކެފޭ"ގެ ނަމުގައި ހިންގަމުން ދިޔަ ކެފޭ އެމްޕީއެލް އާއި ގުޅިގެން ޖޮއިންޓްވެންޗާ ޕާޓްނާޝިޕްގެ އުސޫލުން ކުއްޔަށް ނަގައިގެން ހިންގާނެ ފަރާތެއް ހޯދުމަށް އިއުލާން ކޮށްފި އެވެ.\nއެމްޕީއެލް އިން ކޮށްފައިވާ އިއުލާނެއްގައި ބުނެފައިވަނީ މިކެފޭ ހިންގުމަށް ޝައުގުވެރިވާ ފަރާތްތަކުން މި މަހުގެ 21 ވަނަ ދުވަހު މައުލޫމާތު ސާފު ކުރުމަށްފަހު މިމަހުގެ 24 ވަނަ ދުވަހު އަންދާސީހިސާބު ހުށަހަޅަން ޖެހޭނެ ކަމަށެވެ.\nމިއިއުލާނުގައި އިތުރަށް ބުނެފައިވަނީ ކެފޭއާ ގުޅޭ މައުލޫމާތު ދިނުމަށް ބާއްވާ ބައްދަލުވުމަށް ހާޒިރު ނުވާ ފަރާތްތަކަށް އަންދާސީހިސާބު ހުށަހެޅުމުގެ ފުރުސަތު ނުލިބޭނެ ކަމަށެވެ.\nއެމްޕީއެލް ކެފޭ މިދިޔަ މަހުގެ ތެރޭގައި ބަންދުކުރީ އެތަނުން ފައިދާ ލިބެމުން ނުދާތީ އެމްޕީއެލްގެ ސީއީއޯގެ މަގާމާ އިބްރާހީމް ހަލީމް އަބްދުއްރައްޒާގު ހަވާލުވެވަޑައިގަތުމަށްފަހު އެވެ.\nމިކެފޭ ހުޅުވުމަށް މީގެ ކުރިން ބޭއްވި ރަސްމިއްޔާތެއްގައި ވާހަކަދައްކަވަމުން އެމްޕީއެލްގެ ކުރީގެ ސީއީއޯ މުހައްމަދު ޖުނައިދު ވިދާޅުވީ އެމްޕީއެލްގެ މަގުސަދަކީ ދިވެހިންނަށް ވަޒީފާގެ ފުރުސަތުތަށް އިތުރު ކޮށްދިނުން ކަމަށާ މިއީ 100 ޕަސެންޓް ދިވެހިންގެ ކެފޭއެއް ކަމަށެވެ. އަދި ވިދާޅުވީ އެކެފޭ އަށް ލިބޭ އާންމުދަނީން އެމްޕީއެލްގެ މުވައްޒަފުންގެ ހަރަދުތައް ހަމަޖެއްސޭނެ ކަމަށެވެ.


ސުވާލާއި ޖަވާބް - މޯލްޑިވްސް ރިޓަޔަރމަންޓް ޕެންޝަން ސްކީމްMRPS (Dhivehi)\nސުވާލާއި ޖަވާބް - މޯލްޑިވްސް ރިޓަޔަރމަންޓް ޕެންޝަން ސްކީމް\n1.\tމޯލްޑިވްސް ރިޓަޔަރމަންޓް ޕެންޝަން ސްކީމް(އެމް.އާރު.ޕީ.އެސް) އަކީ ކޮބާ؟\nމޯލްޑިވްސް ރިޓަޔަރމަންޓް ޕެންޝަން ސްކީމް (އެމް.އާރު.ޕީ.އެސް) އަކީ ދިވެހިރާއްޖޭގެ ޕެންޝަނާ ބެހޭ ޤާނޫނުގައި ވާ ގޮތުގެ މަތިން، ދިވެހިރާއްޖޭގައި ވަޒީފާ އަދާކުރާ މީހުންނާއި، އަމިއްލަ މަސައްކަތް ކުރާ މީހުންނަށް، ވަޒީފާއިން މުސްކުޅި ކުރުމުގެ ޕެންޝަން ލިބިދިނުމަށްޓަކައި ގާއިމް ކުރެވޭ ޑިފައިން ކޮންޓްރިބިއުޝަން ޕެންޝަން ސްކީމެކެވެ.\nމިޕެންޝަން ސްކީމް ހިންގޭނީ ވަޒީފާދޭފަރާތާއި ވަޒީފާއަދާކުރާ މީހުންގެ ފަރާތުން ކަނޑައެޅިފައިވާ ވަކި ޢަދަދަކަށް ނަގާ ފައިސާ އާއި އެފައިސާ އިންވެސްޓްކޮށްގެން ލިބޭ ފައިދާ އިންނެވެ.\n2.\tޑިފައިން ކޮންޓްރިބިއުޝަން ސިސްޓަމަކީ ކޮބާ؟\nޑިފައިން ކޮންޓްރިބިއުޝަން ސިސްޓަމަކީ ވަޒީފާދޭ ފަރާތާއި ވަޒީފާއަދާކުރާ މީހުންގެ ފަރާތުން ކަނޑައެޅިފައިވާ ވަކި ޢަދަދަކަށް ފައިސާނަގައިގެން އެފައިސާ އިންވެސްޓްކޮށްގެން ލިބޭ ފައިދާ އިން ހިންގޭ ޕެންޝަން ސްކީމަކަށް ކިޔާނަމެކެވެ.\nމިގޮތުން އެމް.އާރް.ޕީ.އެސް އަށް ކޮންޓްރިބިއުޝަން ގެ ގޮތުގައި ދައްކަން ޖެހޭ ޢަދަދަކީ މަދުވެގެން ކޮންމެ މަހަކުވެސް އެ މުވައްޒަފެއްގެ އަސާސީ މުސާރައިގެ %14 ( އެއީ ވަޒީފާދޭފަރާތުން ދައްކަންޖެހޭ %7 އާއި ވަޒީފާ އަދާކުރާ މީހާ ދައްކަން ޖެހޭ %7 ) އެވެ.\nމިސްކީމުގެ ދަށުން ޕެންޝަނުގެ ގޮތުގައި ލިބޭ މިންވަރު ކަނޑައަޅާނީ ޕެންޝަނަށް ބަލާ ޢުމުރުކަމުގައިވާ 65 އަހަރު ހަމަވާއިރު އެމީހެއްގެ ރިޔަޓަޔަރމަންޓް ސޭވިންގްސް އެކައުންޓުގައި ހުރި ފައިސާ އެއްގެ މައްޗަށް ބިނާކޮށެވެ.\n3.\tޕެންޝަން ސްކީމަށް ދައްކަންޖެހޭ ފައިސާގެ މިންވަރު ކަނޑައެޅުމަށް ބަލާ މުސާރަ (ޕެންޝަނަށް ބަލާ މުސާރަ ) އަކީ ކޮބާ؟\nޕެންޝަނަށް ބަލާ މުސާރަ އަކީ އެމީހެއްގެ އަސާސީ މުސާރަ އެވެ. އަސާސީ މުސާރައަކީ ވަޒީފާގެ އެއްބަސްވުމުގައި އަސާސީ މުސާރަކަމަށް ބަޔާން ކޮށްފައިވާ ދިވެހި ރުފިޔާގެ ޢަދަދެވެ.\n4.\tޕެންޝަން ސްކީމުގައި އަޅުގަނޑު ބައިވެރިވާންޖެހޭތޯ؟\nޕެންޝަނާބެހޭ ޤާނޫނުގެ ދަށުން، ރާއްޖޭގައި ވަޒީފާ އަދާކުރާ ހުރިހާ މީހުން މިސްކީމުގައި ބައިވެރިވުމަކީ ލާޒިމް ކަމެކެވެ. ވަޒީފާ އަދާކުރާ މީހެއް ކަމުގައި ބެލެވެނީ ވަޒީފާދޭ ފަރާތުގެ އިދާރީ އޮނިގަނޑުގެ ތެރޭގައި ހިމެނިގެން މަހު މުސާރަދެވޭ، އަދި ވަޒީފާދޭ ފަރާތަށް ޖަވާބުދާރީ ވާންޖެހޭގޮތަށް މަސައްކަތްކުރާ ކޮންމެ މީހެކެވެ.\n5.\tއެމް.އާރް.ޕީ.އެސް ގައި ބައިވެރި ވުމަށްޓަކައި މުވައްޒަފަކު އިދާރީ ގޮތުން ކުރަންޖެހޭ ކަންތައްތަކަކީ ކޮބާ؟\nއެމް.އާރް.ޕީ.އެސްގައި ބައިވެރިވުމަށްޓަކައި އިދާރީގޮތުން ކުރަންޖެހޭ ހުރިހާ ކަމެއްވެސް ކުރާނީ ވަޒީފާދޭފަރާތުންނެވެ. މިގޮތުން ސްކީމްގައި މުވައްޒަފުން ބައިވެރިކޮށް، މަހުން މަހަށް ފޮނުވަންޖެހޭ ސްޓޭޓްމަންޓްތައް ފޮނުވައި، ސްކީމަށް ދައްކަންޖެހޭ ފައިސާ ދައްކަމުން ގެންދިއުމަކީ ވަޒީފާދޭ ފަރާތުގެ ޒިންމާ އެކެވެ.\n6.\tއެމް.އާރް.ޕީ.އެސްގައި ރަޖިސްޓަރީވެ، ސްކީމުގައި މުވައްޒަފުން ބައިވެރިކޮށް، މަހުން މަހަށް ފޮނުވަންޖެހޭ ސްޓޭޓްމަންޓްތައް ފޮނުވައި، ސްކީމަށް ފައިސާ ދެއްކުމަށްޓަކައި އިދާރީގޮތުން ކުރަން ޖެހޭ ކަންތައްތަކަކީ ކޮބާ؟\nއެމް.އާރް.ޕީ.އެސް ގައި ރަޖިސްޓްރީވެ، މުވައްޒަފުން ބައިވެރިކޮށް، މަހުން މަހަށް ފޮނުވަންޖެހޭ ސްޓޭޓްމަންޓް ފޮނުވައި، ސްކީމަށް ފައިސާ ދެއްކުމަށްޓަކައި ވަޒީފާދޭ ފަރާތްތަކުން ކުރަން ޖެހޭ އިދާރީމަސައްކަތްތައް ތިރީގައި ބަޔާންކުރެވިފައި އެވަނީ އެވެ.\n•\tއެމް.އާރް.ޕީ.އެސްގައި ރަޖިސްޓްރީވުމަށް އެދޭ ފޯމް ފުރިހަމަ ކުރުމަށްފަހު ޕެންޝަން އޮފީހަށް ހުށަހެޅުން. މިފޯމް ހުށަހެޅުމުން ވަޒީފާދޭ ކޮންމެ ފަރާތަކަށް އެމްޕްލޯޔަރ އައިޑީއަކާއި ޕާސްކޯޑެއް ދެވޭނެއެވެ.\n•\tއެމްޕްލޯޔަރ އައިޑީއާއި ޕާސްކޯޑްގެ އެހީގައި ޕެންޝަން އޮފީހު ގެ ޕޯޓަލް މެދުވެރިކޮށް މުވައްޒަފުންނާއި ބެހޭ މަޢުލޫމާތު ފޮނުވައި އެފަރާތްތައް ސްކީމްގައި ބައިވެރި ކުރުން.\n•\tކޮންމެ މަހަކު އެއްފަހަރު ސްޓޭޓަމަންޓް އޮފް ޕެންޝަން ކޮންޓްރިބިއުޝަންސް(އެސް.ޕީ.ސީ) އަޕްލޯޑް ކޮށް، އެ އަޕްލޯޑް ކުރުމުން ލިބޭ ރިސިޕްޓް ނޯޓިސް ހިފައިގެން ބޭންކަށް ގޮސް އެމަހަކަށްދަކަން ޖެހޭފައިސާ ދެއްކުން. މިފައިސާ ދައްކާނީ ޖެހިގެންއަންނަ މަހުގެ 15 ވަނަ ދުވަހުގެ ކުރިން ބޭންކް އޮފް މޯލްޑިވްސް ގެ ބްރާންޗަކަށެވެ.\nކަނޑައެޅިފައިވާ މުއްދަތުގައި އެސް.ޕީ.ސީ ހުށަނާޅާ ފަރާތްތައް ޖޫރިމަނާ ކުރެވޭނެއެވެ.\n7.\tޕެންޝަނަން ކޮންޓްރިބިއުޝަންގެ ގޮތުގައި ދައްކަންޖެހޭ މުޅި ޖުމްލަ ޢަދަދު (އަސާސީ މުސާރައިގެ %14) ވަޒީފާދޭފަރާތަށް ދެއްކިދާނެތޯ ؟\nއާނއެކެވެ ! ވަޒީފާދޭފަރާތުން އެއްބަސަވާނަމަ މުވައްޒަފުގެ އަތުން ސްކީމަށް ފައިސާނުނަގާ ގޮތަށް، ހަމައެކަނި ވަޒީފާދޭފަރާތުން މުވައްޒަފުގެ ޕެންޝަނަށްބަލާ މުސާރައިގެ %14 އަށް ވުރެ މަދުނޫން ޢަދަދަކަށް ސްކީމަށް ފައިސާ ދައްކާގޮތަށް ހަމަޖެއްސުމަކަށް ޕެންޝަނާބެހޭ ޤާނޫނު ހުރަހެއްނާޅައެވެ.\n8.\tމުވައްޒަފަކު ނެތް ކުންފުނި/ ފިހާރަ ފަދަތަންތަން މިސްކީމުގައި ރަޖިސަޓްރީކުރަންޖެހޭނެތޯ؟\nމުވައްޒަފަކު ނެތް ކުންފުނި/ ފިހާރަ އަދި ވަޒީފާގެ ފުރުސަތު އޮތް ކޮންމެތަނަކުން މުވައްޒަފުން ނެތްނަމަ ދެގޮތަކަށް ޢަމަލު ކުރެވިދާނެއެވެ. އެއްގޮތަކީ މިސްކީމުގައި ރަޖިސަޓްރީވެ، ރިޖިސްޓްރީ ފޯމުގައި މުވައްޒަފުން ނެތްކަން އެނގުމެވެ. ދެވަނަ ގޮތަކީ ސިޓީއަކުން މުވައްޒަފުން ނެތްކަން މިއޮފީހަށް އެންގުމެވެ. އެހެންނަމަވެސް، މިފަދަ ކުންފުންޏެއް /ފިހާރަ ނުވަތަ ވަޒީފާގެ ފުރުސަތު އޮތް ކޮންމެ ތަނަކުން މީހަކަށް ވަޒީފާދީފިނަމަ ވީ އެންމެއަވަސް މުއްދަތެއްގައި ސްކީމުގައި ރަޖިސްޓްރީކޮށް އެމުވައްޒަފަކު ނުވަތަ މުވައްޒަފުން ސްކީމުގައި ބައިވެރިކުރަންވާނެއެވެ.\n9.\tއެމް އާރް ޕީ އެސް ގައި ބިދޭސީން ބައިވެރި ކުރުމަކީ މަޖްބޫރު ކަމެއްތޯ ؟\nދިވެހިރާއްޖޭގެ ޕެންޝަނާބެހޭ ޤާނޫނަށް ގެނެވުނު2ވަނަ އިޞްލާޙާ ގުޅިގެން ބިދޭސީ މުވައްޒަފުން ދިވެހިރާއްޖޭގެ ރިޓަޔަރމަންޓް ޕެންޝަން ސްކީމުގައި ބައިވެރިވުމަކީ މަޖުބޫރުކަމެއް ނޫނެވެ.\n10.\tސްކީމުގެ ބައިވެރިއަކު މަރުވެއްޖެ ނަމަ، އެމީހެއްގެ ރިޓަޔަރމަންޓް ސޭވިންގްސް އެކައުންޓަގައި ހުރި ފައިސާ އަށް ވާނީ ކިހިނެއްތޯ؟\nޕެންޝަން ސްކީމުގެ ބައިވެރިއަކު މަރުވެއްޖެނަމަ އެމީހެއްގެ ރިޓަޔަރމަންޓް ސޭވިންގްސް އެކައުންޓުގައި ހުރި ފައިސާ ގަނޑުކޮށް އެމީހެއްގެ ވާރިސުންނަށް ޝަރުޢީ ކޯޓެއް މެދުވެރިކޮށް ދޫކުރެވޭނެއެވެ.\n11.\tއެއްވަޒީފާއިން އަނެއް ވަޒީފާ އަށް ބަދަލުވުމުން ރިޓަޔަރމަންޓް ސޭވިންގްސް އެކައުންޓް ގައި ހުރި ފައިސާ އަށް ވާނީ ކިހިނެއްތޯ؟\nއެއްވަޒީފައިން އަނެއްވަޒީފާއަށް ބަދަލުވިކަމުގައި ވިޔަސް އެމީހެއްގެ ރިޓަޔަރމަންޓް ސޭވިންގްސް އެކައުންޓަކަށް ބަދަލެއް ނާންނާނެއެވެ. ވަޒީފާ ބަދަލުވުމަށް ފަހު އަލަށް ގުޅޭ ތަނަކުން އެމީހެއްގެ ރިޓަޔަރމަންޓް ސޭވިންގްސް އެކައުންޓަށް ފައިސާ ޖަމާކުރަމުން ގެންދާނެއެވެ.\n12.\tބަލިވެއްޖެ ހިނދެއްގައި ނުވަތަ ނުކުޅެދުންތެރިވެއްޖެ ޙާލަތެއްގައި ބޭސްފަރުވާ ކުރުމަށްޓަކައި ރިޓަޔަރމަންޓް ސޭވިންގްސް އެކައުންޓް ގައި ހުރި ފައިސާ ނެގިދާނެ ތޯ؟\nބޭސްފަރުވާ ކުރުމަށްޓަކައި ރިޓަޔަރމަންޓް ސޭވިންގްސް އެކައުންޓް ގައި ހުރި ފައިސާ ނެގޭނެ އުޞޫލެއް އަދި ނެތެވެ. އެހެންނަމަވެސް، މުސްތަޤްބަލުގައި ސްކީމުގެ ބައިވެރިއަކު ނުކުޅެދުންތެރިވެއްޖެ ޙާލަތެއް ގައި ނުވަތަ ބޮޑު ބައްޔެއް ޖެހިއްޖެ ހާލަތެއްގައި ޢިނާޔަތްތަކެއް ލިބިދެވޭނެ ގޮތްތަކެއް ކަނޑައެޅިގެންދާނެ އެވެ.\n13.\tރިޓަޔަރމަންޓް ސޭވިންގްސް އެކައުންޓްގައި ހުރި ފައިސާގެ ތަފްސީލް އެނގޭނެ ގޮތެއް އޮންނާނެތޯ؟\nޕެންޝަނާބެހޭ ގާނޫނުގައި ވާގޮތުން، ޕެންޝަން އެޑްމިނިސްޓްރޭޝަން އޮފީހުން މަދުވެގެން އަހަރަކު އެއްފަހަރު ސްކީމުގެ ކޮންމެ ބައިވެރިއަކަށް އެމީހެއްގެ ރިޓަޔަރމަންޓް ސޭވިންގްސް އެކައުންޓް ގެ ތަފްސީލް ބެލޭނެ އިންތިޒާމް ހަމަޖައްސައިދޭންވާނެއެވެ. މިގޮތުން މިހާރުވަނީ ޕެންޝަން އޮފީހުގެ ޕޯޓަލް މެދުވެރިކޮށް ރިޓަޔަރމަންޓް ސޭވިންގްސް އެކައުންޓް ގެ ތަފްސީލް ބެލޭނެއިންތިޒާމް ހަމަޖެހިފައެވެ. އަދި ރިޓަޔަރމަންޓް ސޭވިންގްސް އެކައުންޓް ގެ ތަފްސީލް ޗާޕްކޮށްފައިވާ ކަރުދާހެއްގެ ގޮތުގައި ބޭނުންފުޅުވާނަމަ، ޕެންޝަން އޮފީހަށް އައިޑީކާޑް ހިއްޕަވައިގެން ވަޑައިގެންނެވުމުން، އެޚިދުމަތް ދެވޭނެ އިންތިޒާމްވަނީ ހަމަޖެހިފައެވެ. އަމިއްލަ ފުޅަށް ވަޑައި ނުގެންނެވޭނެނަމަ އައިޑީ ކާޑް ދެއްވާފައި އެހެންބޭފުޅެއް ފޮނުއްވިނަމަވެަސް އެޚިދުމަތް ލިބޭނެއެވެ.\n14.\tޕެންޝަން އެސެޓް އިންވެސްޓް ކުރުމުގެ ޒިންމާ އަދާ ކުރަނީ ކޮން ފަރާތަކުން ތޯ؟\nޕެންޝަން އެސެޓް އިންވެސްޓް ކުރުމުގެ ޒިންމާ އަދާކުރާ ފަރާތަކީ ޕެންޝަން އެޑްމިނިސްޓްރޭޝަން އޮފީހެވެ. މިކަމަށްޓަކައި އެސެޓް މެނޭޖަރުން އައްޔަން ކުރުމުގެ އިޚްތިޔާރު މިއޮފީހަށް ލިބިގެންވެއެވެ. ޕެންޝަން އެސެޓް އިންވެސްޓް ކުރެވޭ ގޮތް ބެލުމަކީ ޕެންޝަން އޮފީހުގެ ޑިރެކްޓަރުންގެ ބޯޑުގެ މަސްއޫލިއްޔަތެކެވެ.\n15.\tޕެންޝަން އެސެޓް އިންވެސްޓް ކުރެވެނީ ކޮން ގޮތަކަށް؟\nޕެންޝަން އެސެޓް އިންވެސްޓް ކުރެވެނީ ޕެންޝަނާބެހޭ ޤާނޫނުގައި ވާ ގޮތުގެ މަތިން، މިސްކީމުގެ ބައިވެރިންނަށާއި ބެނެފިޝަރީންނަށް އެންމެ ބޮޑު ފައިދާއެއް ލިބޭނޭ ގޮތުގެ މަތިންނެވެ. މިގޮތުން ޕެންޝަން އެސެޓް އިންވެސްޓް ކުރެވެނީ ވިޔަފާރިކުރާ ތަންތަނުން ދޫކުރާ ސެކިއުރިޓީސްތަކުގެ ތެރެއިން ރާއްޖޭގައި ހުންނަ ލައިސަންސް އޮންނަ ސްޓޮކް އެކްސްޗޭންޖެއްގައި ލިސްޓް ކުރެވިފައިވާ ސެކިއުރިޓީސް ތަކުގައާއި ، ކަމާ ބެހޭ ފަރާތްތަކުން ލައިސަންސް ދީފައިވާ ބޭންކްތަކުގެ ސެކިއުރޓީސް ތަކުގެ އިތުރުން ސަރުކާރުން ދޫކުރާ ސެކިއުރިޓީސް ތަކުގައެވެ. ޕެންޝަން އެސެޓްތައް އިންވެސްޓް ކުރުމުގައި ޕެންޝަން އޮފީހުގެ ޑިރެކްޓަރުންގެ ބޯޑުން އަންނަނިވި ކަންތައްތަކަށް ބަލަންޖެހެއެވެ.\n- އެސެޓްގެ ރައްކާތެރިކަން\n- އިންވެސްޓްމަންޓްތަކުގެ ޑައިވަރސިޓީ\n- އެސެޓް ގެ ރައްކާތެރިކަމަށް ބަލާއިރު އެންމެ ފައިދާބޮޑު އެސެޓްސް ތަކުގައި އިންވެސްޓް ކުރުން.\n- އެކަށީގެންވާ މިންވަރަކަށް ލިކުއިޑިޓީ ދެމެހެއްޓުން\n16.\tޕެންޝަން ކޮންޓްރިބިއުޝަން ގެ ގޮތުގައި ދައްކާ ފައިސާގެ ރައްކާތެރިކަމާ މެދު އޮތީ ކިހާވަރެއްގެ ޔަގީން ކަމެއް ތޯ؟\nޕެންޝާނާބެހޭ ޤާނޫނުން މި ފައިސާގެ ރައްކާތެރިކަމަށްޓަކައި އެތަކެއް ކަންތައްތަކެއް ބެލުމަށް ލާޒިމް ކޮށްފައިވެއެވެ. މިގޮތުން ޕެންޝަން އޮފީހުގެ ބޯޑުގެ އިތުރުން ސްކީމް ހިންގުމުގެ ނުވަތަ ޕެންޝަން އެސެޓް މެނޭޖް ކުރުމާއި ތަސައްވަރުކުރުމުގެ އިޚްތިޔާރުލިބިފައިވާ ކޮންމެފަރާތަކީ މިޤާނޫނުގެ ދަށުން ސްކީމް ގެ ބެނެފިޝަރީންގެ ކުރިމަތީގައި ފައިޑިއުޝަރީންކަމުގައި ބެލެވޭނެ އެވެ. އަދި ޕެންޝަން އެސެޓް ރައްކާތެރިކޮށް ބެލެހެއްޓުމަށްޓަކައި ކަސްޓޯޑިއަނުން އައްޔަން ކުރުމުގެ އިތުރަށް ޕެންޝަން އެސެޓް އިންވެސްޓް ކުރެވެމުން ދަނީ ޕެންޝަން ގާނޫނާއި، ސްޓޭޓްމަންޓް އޮފް އިންވެސްޓްމަންޓް ޕްރިންސިޕަލްސް އާ އެއްގޮތައްތޯ ކެޕިޓަލް މާރކެޓް ޑިވެލޮޕްމަންޓް އޮތޯރިޓީ އިން ބަލަމުންގެންދާނެއެވެ. މިގޮތުން ޕެންޝަން އޮފީހާއި ޕެންޝަން އެސެޓް ގެ ކަސްޓޯޑިއަނުން ގެ މަސައްކަތްތައް ދާ ގޮތް ބެލުމުގެ އިޚްތިޔާރު ކެޕިޓަލް މާރކެޓް ޑިވެލޮޕްމަންޓް އޮތޯރިޓީއަށް ލިބިގެން ވެ އެވެ. މީގެ އިތުރުން އަހަރަކު އެއްފަހަރު އޮޑިޓް ކޮށްފައިވާ އަހަރީ ހިސާބު ޕެންޝަން އޮފީހުން ޢާންމުކޮށް ޝާއިއު ކުރަންޖެހެއެވެ.\n17.\tރިޓަޔަރމަންޓް ޕެނަޝަން ސްކީމުގެ ދަށުން އެސްކީމުގެ ބައިވެރިއަކަށް ލިބޭނެ ފައިސާގެ މިންވަރު ކަނޑައަޅާނީ ކިހިނެއް ތޯ؟\nޕެންޝަނަށް ބަލާ ޢުމުރު ހަމަވުމުން ރިޓަޔަރމަންޓް ޕެންޝަންގެ ގޮތުގައި ކޮންމެ މަހަކު ލިބޭނެ ފައިސާ ގެ ޢަދަދު ބިނާ ވާނީ އެމީހެއްގެ ރިޓަޔަރމަންޓް ސޭވިންގްސް އެކައުންޓް ގައި ހުރި ފައިސާއެއްގެ މައްޗަށެވެ.\nމިގޮތުން އިންތިގާލީ މަރުހަލާގައި ސްކީމް ގެ ބައިވެރި އަކަށް މަހެއްގެ މައްޗަށް ލިބޭނެ ޢަދަދަކީ އެމީހެއްގެ އުމުރުން 65 އަހަރު ވާއިރު އޭނާގެ ރިޓަރަޔަރމަންޓް ސޭވިންގްސް އެކައުންޓްގައި ހުރި ފައިސާ، ދިވެހިރާއްޖޭގައި އެއިރެއްގެ ލައިފް އެކްސްޕެކްޓެންސީ (ދިރިހުންނާނެ ކަމަށް ލަފާކުރެވޭ އުމުރު) އިން 65 ކެނޑުމުން އަންނަ މުއްދަތުގެ މައްޗަށް ބަހާލުމުން އަންނަ ޢަދަދެކެވެ. މިވަގުތު ރާއްޖޭގައި 65 އަހަރު ފުރިފައިވާ މީހަކު ދުނިޔޭގައި ހުންނާނެކަމަށް ލަފާކުރެވެނީ އެމީހެއްގެ އުމުރުން 79 އަހަރު ވަންދެނެވެ. އެހެންކަމުން މިވަގުތު ޕެންޝަން ސްކީމުގެ ބައިވެރިއަކަށް މަހަކު ލިބޭނެ އަދަދަކީ އެމީހެއްގެ ރިޓަޔަރމަންޓް ސޭވިންގ އެކައުންޓުގައި ހުރި ފައިސާ 14 އަހަރަށް ބަހާލުމުން މަހަކަށް ޖެހޭ ޢަދަދެކެވެ.\n18.\tރިޓަޔަރމަންޓް ސޭވިންގްސް އެކައުންޓްގައި ވާ ފައިސާ ނެގޭނީ ކޮންއިރަކުންތޯ؟\nއުޞޫލެއްގެ ގޮތުން ރިޓަޔަރމަންޓް ސޭވިންގްސް އެކައުންޓްގައިވާ ފައިސާ ނެގޭނީ އުމުރުން 65 އަހަރު ފުރުމުން މަހުން މަހަށް ލިބޭ ޕންޝަނެއްގެ ގޮތުގައެވެ. އެހެންނަމަވެސް، އަރލީ ޕެންޝަން ވިތްޑްރޯވަލް އަށް ޝަރުތު ހަމަވާ ފަރާތްތަކަށް އުމުރުން 55 އަހަރު ގައި ވެސް ޕެންޝަނަށް އެދެވިދާނެއެވެ.\n19.\tކުޑަ ދުވަސްކޮޅަކަށް ޕެންޝަން ސްކީމަށް ފައިސާ ދެއްކުމަށްފަހު ވަޒީފާއިން ވަކިވެއްޖެނަމަ އެފައިސާ ލިބޭނީ ކޮން ދުވަހަކުތޯ؟\nފައިސާ ލިބޭނީ އުމުރުން 65 އަހަރުވުމުންނެވެ.\n20.\t65 އަހަރަށްވުރެ ކުރިން އެމީހެއްގެ ރިޓަޔަރމަން ސޭވިންގ އެކައުންޓްގައި ހުރި ފައިސާ ލިބިދާނެތޯ؟ އެއްފަހަރާ ހުރިހާ ފައިސާއެއް ލިބޭނެތޯ؟\n65 އަހަރަށްވުރެ ކުރިން ޕެންޝަންގެ ގޮތުގައި ޖަމާކުރި ފައިސާ ލިބުމަށް އެދެވިދާނެ ހަމައެކަނި ހާލަތަކީ، ރިޓަޔަރމަންޓް ޕެންޝަން ސްކީމްގެ ބައިވެރިއެއްގެ ރިޓަޔަމަންޓް ސޭވިންސް އެކައުންޓުގައި، އެމީހެއްގެ އުމުރުން 55 އަހަރު ހަމަވާއިރު، ޖަމާވެފައިހުރި ފައިސާގެ ނިސްބަތުން، ޕެންޝަން އޮފީހުން ޕެންޝަން ދިނުމަށް ކަނޑައަޅާ ގަވާއިދާ އެއްގޮތަށް ބަހާލުމުން ކޮންމެމަހަކަށް ލިބޭ ޕެންޝަންގެ އަދަދު އުމުރުން ދުވަސްވީ މީހުންގެ އަސާސީ ޕެންޝަންގެ ގޮތުގައި ލިބޭ އަދަދުގެ ދެގުނައަށްވުރެ ބޮޑު ވާނަމަ، ސްކީމްގެ ދަށުން ބެނިފިޓް ލިބުމަށް އެމީހަކަށް އެދެވިދާނެއެވެ. އެހެންނަމަވެސް އެއްފަހަރާ ހުރިހާ ފައިސާއެއް ނުލިބޭނެއެވެ. ފައިސާ ލިބޭނީ ކޮންމެ މަހަކު ކަނޑައެޅޭ ވަކި މިންވަރަކަށެވެ.\n21.\tވަޒީފާގައި އުޅޭތާ 18 އަހަރު ވެފައިވާ މުވައްޒަފެއް، އޭގެ2އަހަރު ފަހުން، ކުރިން ޕެންޝަން ދެއްވަމުން ގެންދެވި އުސޫލުން 20 އަހަރުވުމުން ލިބޭ ޕެންޝަން ލިބޭނެތޯ؟ އަދި ކުރިން ޚިދުމަތް ކުރި މުއްދަތުގެ ޕެންޝަނާ ގުޅޭ ގޮތުން ޢަމަލު ކުރުމަށް ހަމަޖެހިފައިވާ ގޮތަކީ ކޮބައިތޯ؟\nސަރުކާރު ވަޒީފާ އަދާކުރާތާ 20 އަހަރު ވުމުން ކުރިން ދެއްވަމުން ގެންދެވި ޕެންޝަން، 1 މޭ 2010 ން ފެށިގެން ދިނުން ހުއްޓާލެވޭނެއެވެ. އެހެންނަމަވެސް ޤާނޫނަށް ޢަމަލުކުރަން ފަށިއިރު (13 މެއި 2009) އުމުރުން 65 އަހަރުނުވާ ދައުލަތުގެ މުވައްޒަފުންނަށް ލިބެންޖެހޭ އެކްރޫޑް ޕެންޝަން ޙައްޤުތައް ސަރުކާރުގެ ރިކޮގްނިޝަން ބޮންޑްސް ގެ ގޮތުގައި އެމީހުންގެ ރިޓަޔަރމަންޓް ސޭވިންސް އެކައުންޓަށް ޖަމާކުރެވޭނެއެވެ.\n22.\tރިޓަޔަރމަންޓް ޕެންޝަން ގެ ފައިސާ ޖަމާ ކުރެވޭނީ ކޮންގޮތަކަށް؟\nރިޓަޔަރމަން ޕެންޝަނުގެ ގޮތުގައި ދޫކުރެވޭ ފައިސާ ޖަމާކުރެވޭނީ ޕެންޝަން ލިބޭ މީހާގެ ނަންހިމެނޭ ގޮތަށް ހުޅުވާފައިވާ ސިންގަލް ނުވަތަ ޖޮއިންޓް ބެންކު އެކައުންޓަކަށެވެ. އަދި މިއެކައުންޓަކީ ދިވެހިރާއްޖޭގައި އޮޕަރޭޓްކުރާ ބެންކެއްގައި ހުޅުވިފައިވާ ދިވެހި ރުފިޔާ އެކައުންޓަކަށް ވާންޖެހޭނެ އެވެ.\n23.\tއަރލީ ޕެންޝަން ވިތްޑްރޯވަލް ނުވަތަ 55 އަހަރުގައި ޕެންޝަނަށް އެދެވިދާނެ ހާލަތްތަކަކީ ކޮބާ؟\nއަރލީ ޕެންޝަން ވިތްޑްރޯވަލް ނުވަތަ 55 އަހަރުގައި ޕެންޝަނަށް އެދެވޭނީ އުމުރުން 55 އަހަރު ފުރުމަށް ފަހު އެމީހެއްގެ ރިޓަޔަރމަންޓް ސޭވިންގްސް އެކައުންޓް ގައި ހުރި ޖުމްލަ ޢަދަދު ލައިފް އެކްސްޕެކްޓަންސީ އަށް ބިނާ ކޮށް ބަހާލުމުން މަހެއްގެ މައްޗަށް ޖެހޭ ޢަދަދަކީ އެއިރެއްގައި ދެވޭ އަސާސީ ޕެންޝަން ގެ ދެގުނަ އަށް ވުރެ ބޮޑު ޢަދަދަކަށް ވާނަމަ އެވެ.\n24.\tރިޓަޔަރމަންޓް ޕެންޝަން ލިބޭ މީހަކަށް އަސާސީ ޕެންޝަން ލިބޭނެ ތޯ؟\nރިޓަޔަރމަންޓް ޕެންޝަން ލިބޭ މީހަކަށް އަސާސީ ޕެންޝަން ލިބޭނީ އެމީހަކަށް ރިޓަޔަރމަންޓް ޕެންޝަން ގެ ގޮތުގައި ލިބޭ ޢަދަދަކީ އަސާސީ ޕެންޝަނުގެ ގޮތުގައި ދެވޭ ޢަދަދުގެ ދެގުނައަށް ވުރެ ކުޑަ ޢަދަދެއް ކަމުގައި ވާ ނަމަ އެވެ. އަދި މީގެ އިތުރުން ރިޓަޔަރމަންޓް ޕެންޝަން ލިބޭ މީހަކަށް އަސާސީ ޕެންޝަން ލިބިދެވޭނީ އެމީހަކަށް ރިޓަޔަރމަންޓް ޕެންޝަން ގެ ގޮތުގައި ލިބޭ ޢަދަދުގެ %50 އަސާސީ ޕެންޝަނުން އުނިކުރުމަށް ފަހު އެވެ.\n25.\tއެކި ކޯސްތައް ފުރިހަމަކުރަމުން ދާ މީހުންގެ ތެރެއިން،އެލަވަންސްއެއްގެ ގޮތުގައި އެމީހެއްގެ އަސާސީ މުސާރަ މަހުން މަހަށް ދެވެމުންދާ، އެހެންނަމަވެސް، ކޯހުގެ މުއްދަތަށް ވަޒީފާއިން ވަކިކުރެވިފައިވާ މީހުން ރިޓަޔަރމަންޓް ޕެންޝަން ސްކީމުގައި ބައިވެރިކުރަން ޖެހޭނެ ތޯ؟\nޕެންޝަނާބެހޭ ޤާނޫނަށާއި ޕެނަޝާނާބެހޭ ޤާނޫނުގެ ދަށުން ހަދާފައިވާ ގަވާއިދުތަކަށް ބަލާއިރު ވަޒީފާ އަދާކުރާފަރާތް ކަމަށް ބުނެފައިވަނީ ވަޒީފާދޭ ފަރާތުގެ އިދާރީ އޮނިގަނޑުގެ ތެރޭގައި ހިމެނިގެން މަހު މުސާރަދެވޭ، އަދި ވަޒީފާދޭ ފަރާތަށް ޖަވާބުދާރީ ވާންޖެހޭ ގޮތަށް މަސައްކަތްކުރާ ކޮންމެ ފަރާތެކެވެ. އެހެންކަމުން ވަޒީފާއިން ވަކިކުރުމަށްފަހު، އެލަވަންސްއެއް ދޭ ގޮތަށް އެކި ކޯސްތައް ފުރިހަމަ ކުރަމުންދާ ފަރާތްތަކަކީ، މުވައްޒަފު މާނަ ކުރުމުގެ ތެރޭގަ ހިމެނޭ ފަރާތްތަކަށް ނުވާތީ، އެފަރާތްތައް ރިޓަޔަރމަންޓް ޕެންޝަން ސްކީމުގައި ބައިވެރިވާކަށް ނުޖެހެއެވެ.\n26.\tކުންފުނިތަކުގެ ބޯޑު ޑިރެކްޓަރުން ރިޓަޔަރމަންޓް ޕެންޝަން ސްކީމުގައި ބައިވެރިވާން ޖެހޭނެ ތޯ؟\nޕެންޝަނާބެހޭ ޤާނޫނަށާއި ޕެނަޝާނާއިބެހޭ ޤާނޫނުގެ ދަށުން ހަދާފައިވާ ގަވާއިދުތަކަށް ބަލާއިރު ވަޒީފާ އަދާކުރާފަރާތް ކަމަށް ބުނެފައިވަނީ ވަޒީފާދޭ ފަރާތުގެ އިދާރީ އޮނިގަނޑުގެ ތެރޭގައި ހިމެނިގެން މަހު މުސާރަދެވޭ، އަދި ވަޒީފާދޭ ފަރާތަށް ޖަވާބުދާރީ ވާންޖެހޭ ގޮތަށް މަސައްކަތް ކުރާ ކޮންމެ ފަރާތެކެވެ.\nވީމާ އިސްވެދެންނެވި އުޞޫލުން މަސައްކަތް ކުރާ އެންމެހައި އެގްޒެކެޓިވް ބޯޑު ޑިރެކްޓަރުންނާއި ނޮންއެގްޒެކެޓިވް ބޯޑު ޑިރެކްޓަރުންނަކީ ޕެނަޝަނާބެހޭ ގާނޫނުގެ މަޤްޞަދަށްޓަކައި ވަޒީފާ އަދާކުރާ ފަރާތްތަކެވެ. ނަމަވެސް ނޮންއެގްޒެކެޓިވް ޑިރެކްޓަރުން އާންމު އުޞޫލަކުން މަސައްކަތްކުރަނީ ބޯޑުގެ ބައްދަލުވުންތަކަށް ވަކިން ހާޒިރުވާ ޑިރެކްޓަރުންގެ ގޮތުގައި ކަމަށްވެފައި، އެފަރާތްތަކަށް އާއްމު އުޞޫލަކުން އުޖޫރަދެވެނީ ހާޒިރުވާ ޖަލްސާތަކަށް ކަމުން ، ފަހުން މިދެންނެވި އުޞޫލުގެ ދަށުން މަސައްކަތް ކުރާ ނޮން އެގްޒެކެޓިވް ޑިރެކްޓަރުންނަކީ ވަޒީފާ އަދާކުރާފަރާތް މާނަ ކުރުމުގައި ހިމެނޭ ފަރާތްތަކަކަށް ނުވާތީ، އެފަރާތްތައް ރިޓަޔަރމަންޓް ޕެންޝަން ސްކީމުގައި ބައިވެރިވާކަށް ނުޖެހެއެވެ.\n27.\tރާއްޖެއިން ބޭރުގައި ވަޒީފާއަދާކުރާއިރު ޕެންޝަނަށް ފައިސާ ދައްކަންޖެހޭތޯ؟\nލާޒިމެއް ނޫނެވެ. އެކަމަކު އެފަރާތެއް ބޭނުންނަމަ ޕެންޝަން ސްކީމްގައި ވޮލަންޓަރީކޮށް ބައިވެރިވެވިދާނެ އެވެ.\n28.\tތަފާތު ޕެންޝަން ސްކީމް ތަކުން ޕެންޝަންގެ ގޮތުގައި ލިބޭފައިސާ،އެކިއެކައުންޓް ތަކަށް ޖަމާކުރަން ބޭނުންވާ މީހުންނަށް އެފުރުސަތު އޮންނާނެ ތޯ؟\nތަފާތު އެކި ސްކީމުތަކުން ޕެންޝަން ލިބެމުން ދިޔަކަމުގައި ވިޔަސް، ޕެންޝަން އޮފީހުން ބަލަހައްޓަމުން ގެންދާ ޕެންޝަން ސްކީމުތަކުން ލިބޭ ހުރިހާ ޕެންޝަން ފައިސާއެއްވެސް ޖަމާކުރުމަށް ހަމަޖެހިފައިވަނީ، ޕެންޝަން ލިބޭ މީހާގެ ނަމުގައި ހުޅުވާފައިވާ ކޮންމެވެސް އެއް ބޭންކް އެކައުންޓަކަށެވެ.\n29. ރިޓަޔަރމަންޓް ޕެންޝަން ސްކީމުގެ ބައިވެރިންގެ އަތުން ފީއެއް ނެގޭތޯ؟\nރިޓަޔަރމަންޓް ޕެންޝަން ސްކީމުގެ ބައިވެރިންގެން އަތުން އެޑްމިނިސްޓްރޭޓިވް ފީގެ ގޮތުގައި ފީއެއް ނެގޭނެއެވެ. އެޑްމިނިސްޓްރޭޝަން ފީ މެންބަރުންގެ އަތުނެ ނެގެނީ، ސްކީމް ހިންގުމުގެ ހަރަދުތައް ހަމަޖެއްސުމަށެވެ. މި ގޮތުން ސްކީމު ހިންގުމުގެ ހަރަދު ތަކުގެ ތެރެގައި ހިމެނޭ ކަންކަމަކ، އެހެނިހެން ހަރަދު ތަކުގެ އިތުރުން، ހިސާބު ބެލެހެއްޓުމުގެ ހަރަދާއި، އިންވެސްޓް ކުރުމުގެ ކަންކަމަށްދާ ހަރަދާއި، މާލީގޮތުން ކުރެވޭ މުހާމަލާތް ތަކާގުޅިގެން ހިގާ ހަރަދާއި، ކަސްޓޯޑިއަންގެ ހަރަދާއި، އޯޑިޓް ކުމުމާއި، އަދި އެފަދަ އެހެނިހެން ހަރަދު ތަކެވެ.\nއެޑްމިނިސްޓްރޭޓިވް ފީ އަކީ ކޮންމެ އަހަރަކު މުތާލިޔާ ކުރެވެއެވެ. މި ހިނގާއަހަރު އެޑްމިނިސްޓްރޭޝަން ފީ އަކީ، %0.90 (އަހަރަކު ކޮންމެ ސަތޭކަ ރުފިޔާ އަކަށް 90 ލާރި) އެވެ. އެޑްމިނިސްޓްރޭޝަން ފީ ނެގެނީ މަހެއްގެ މައްޗަށް ބަހާލައިގެން އެމައެއްގައި މެމްބަރަކު ސްކީމުގައި ހޭދަ ކުރި ނިސްބަތުން ނެވެ. އެޑްމިނިސްޓްރޭޓިވް ފީ ހިސާބުކުރާ ގޮތް ތިރީގައި މިވަނީ އެވެ؛\nމަސްނިމުނު އިރު މެމްބަރުގެ ބެލެންސް %0.90 /12 މެމްބަރ އެމަހެއްގައި ސްކީމުގައި ހޭދަކުރި ދުވަސް / މަހުގައި ހިމެނޭދުވަސް ތައް.


Dharivarun haazirukohgen kiyavaidheyn Ghiyaasuhdheenah angaifi\nދަރިވަރުން ހާޒިރުކޮށްގެން ކިޔަވައިދޭން ޣިޔާސުއްދީނަށް އަންގައިފި\nއޮންލައިން ކްލާސްތައް ކެންސަލްކޮށް ދަރިވަރުން ސުކޫލަށް ހާޒިރު ކޮށްގެން ކިޔަވައިދޭން ޣިޔާސުއްދީން އިންޓަނޭޝަނަލް ސުކޫލަށް އެޑިއުކޭޝަން މިނިސްޓްރީން އަންގައިފި އެވެ.\nކޮވިޑް-19 އިން ރައްކާތެރިވުމަށް އެ ސުކޫލުގެ ގްރޭޑް އެކަކުން ނުވަޔަކަށް އޮންލައިނުކޮށް ކިޔަވައިދޭން ފެށީ މިދިޔަ ހަފުތާގެ ބުދަ ދުވަހު އެވެ. ސުކޫލަށް ހާޒިރު ކޮށްގެން ކިޔަވައިދޭން ނިންމީ ހަމައެކަނި ގްރޭޑް 10 ގެ ދަރިވަރުންނަށެވެ.\nނަމަވެސް އެޗްޕީއޭގެ ގައިޑްލައިން ފޮލޯ ކުރުމާއެކު ހުރިހާ ދަރިވަރުން ސުކޫލަށް ހާޒިރުކޮށްގެން ކިޔަވއިދިނުމަށް އެ ސުކޫލަށް އެޑިއުކޭޝަން މިނިސްޓްރީން އަންގާފައިވާ ކަމަށް އެ ސުކޫލުން ނެރުނު ނޫސް ބަޔާނެއްގައި ބުނެ އެވެ.\nއެ ބަޔާނުގައި ބުނެފައި ވަނީ މާދަމާއިން ފެށިގެން ކުރިން ވެސް ކިޔެވުން ކުރިއަށް ގެންދިޔަ ގޮތަށް ކުރިއަށް ދާނެ ކަމަށެވެ. އަދި މިގޮތަށް މިނިސްޓްރީން އެންގި ނަމަވެސް ދަރިވަރުންގެ ރައްކާތެރިކަމަށްޓަކައި އެޅެން ހުރި ހުރިހާ ފިޔަވަޅެއް އެންމެ މަތީ ލެވެލްގައި އަޅާނެ ކަމަށެވެ.\nޣިޔާސުއްދީނުގެ 13 މުވައްޒަފެއްގެ އިތުރުން 17 ދަރިވަރަކު މިހާރު ވެސް ތިބީ ކަރަންޓީނުކޮށްފަ އެވެ. އެ ސުކޫލުން ގްރޭޑް 10 ފިޔަވައި އެހެން ގްރޭޑްތައް އޮންލައިންކޮށް ކިޔަވައިދޭން ފެށީ އެހެން ސުކޫލުތަކުގެ ދަރިވަރުން ކޮވިޑަށް ޕޮޒިޓިވް ވެ، ސުކޫލުގެ ދަރިވަރުން ޕޮޒިޓިވް ވާ މީހުންނާ ޑައިރެކްޓް ކޮންޓެކްތައް ގިނަވާން ފެށުމުންެވެ.\nމިނިސްޓްރީ އޮފް އެޑިއުކޭޝަން އެޗްޕީއޭ ކޮވިޑް-19\nބިދޭސީ ޓީޗަރުން ފަސް ދުވަހުގެ ކަރަންޓީނަކަށް


SunOnline: Hinmafuhtah Drug gendhan ulhunu 65 aharu ge meehaku hahyaru kohfi\nހިންމަފުއްޓަށް ޑްރަގް ގެންދަން އުޅުނު 65 އަހަރުގެ މީހަކު ހައްޔަރުކޮށްފި\nމުއާވިޔަތު އަންވަރު 24 Jun 2020, 12:42\nހިންމަފުއްޓަށް މަސްތުވާތަކެތި ގެންދަން އުޅުނު ދޮށީ އުމުރުގެ މީހެއް ހައްޔަރު ކޮށް އަތުލައިގަތް ތަކެތި ---- ފޮޓޯ: ފުލުހުން\nކ. ހިންމަފުއްޓަށް މަސްތުވާތަކެތި އެތެރެކުރަން އުޅުނު އުމުރުން ދުވަސްވީ މީހެއް ފުލުހުން އިއްޔެ ހައްޔަރު ކޮށްފި އެވެ.\nފުލުހުން ބުނީ، އިންޓެލިޖެންސާއި ކ.ހިންމަފުށި ޕޮލިސް ސްޓޭޝަން ގުޅިގެން ހިންގި އޮޕަރޭޝަނެއްގައި ހިންމަފުއްޓަށް މަސްތުވާތަކެތި އެތެރެ ކުރަން އުޅުނު ދެ މީހަކު ހައްޔަރުކޮށްފައިވާ ކަމަށެވެ.\nއެ މައްސަލައާ ގުޅިގެން ހައްޔަރުކޮށްފައިވަނީ 65 އަހަރުގެ ދިވެހި ފިރިހެނަކާއި 28 އަހަރުގެ ބަންގުލަދޭޝް ފިރިހެނެއް ކަމަށް ވެސް ފުލުހުން ވަނީ ބުނެފަ އެވެ\nއެ ދެމީހުންހައްޔަރުކޮށްފައިވަނީ ހުޅުމާލެއިން ފުރައިގެން ހިންމަފުއްޓަށް އަންނަ ދޯންނަކުން މަސްތުވާތަކެތި ގެންދާ ކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާ ގުޅިގެން ހިންގި އޮޕަރޭޝަނެއްގައި ކަމަށް ފުލުހުން ވަނީ ބުނެފަ އެވެ.\n"އެ ދޯނި ކަނޑުމަތިން ހުއްޓުވައި، ތުހުމަތުކުރެވޭ ދެ މީހުން ފުލުހުންގެ ބެލުމުގެދަށަށް ގެނެސް ބަލައިފާސްކުރިއިރު އެމީހުންގެ އަތުން މަސްތުވާތަކެތިކަމަށް ޝައްކުކުރެވޭ އެއްޗެއް ހުރި ޖޫސްޕެޓީ ދެ ކޮތަޅު ފެނިފައިވޭ،" ފުލުހުންގެ މީޑިއާ އިން ބުންޏެވެ.\nއެ މައްސަލައާ ގުޅިގެން ހައްޔަރުކޮށްފައިވާ ދެ މީހުންގެ ބަންދާއިމެދު ގޮތެއްނިންމުމަށް ކ.ހުރާ މެޖިސްޓްރޭޓް ކޯޓަށް ހާޒިރުކުރުމުން މިނިސްޓްރީ އޮފް ހޯމް އެފެއާޒުން ކަނޑައަޅާތަނެއްގައި ބަންދުގައި ބެހެއްޓުމަށް 13 ދުވަހު މުއްދަތެއް ވަނީ ދީފައެވެ.\nއެ މައްސަލަ ކ.ހިންމަފުށި ޕޮލިސް ސްޓޭޝަނުން ދަނީ ތަހުގީގު ކުރަމުން ކަމަށް ވެސް ފުލުހުން ވަނީ ބުނެފަ އެވެ.


Shahrukh ge Suhana: Aligadha thariakah vedhaane\nޝާހްރުކްގެ ސުހާނާ: ބޮލީވުޑުގެ އަލިގަދަ ތަރިއަކަށް ވެދާނެ\nސުހާނާ ހާން: އަލިގަދަ ތަރިއަކަށް ވާނެ އިޝާރާތް ލިބިފައިވޭ\nމަޝްހޫރު ފިލްމީ ތަރިންގެ ދަރިންގެ ތެރެއިން ވަރަށް މަދު މީހަކަށް ނޫނީ އެމީހުންގެ މައިންބަފައިންނާ އެއްވަރުގެ ކާމިޔާބެއް ނުހޯދެ އެވެ. ނަމަވެސް ޝާހްރުކް ހާންގެ ދަރިފުޅު ސުހާނާ ހާނަކީ އޭނާގެ ބައްޕައަށް ވުރެ ވެސް ކާމިޔާބު އެކްޓަރަކަށް ވެދާނެ ކަމަށް އޭނާގެ އެކްޓިން ފެނިފައިވާ ގިނަ ބަޔަކު ގަބޫލު ކުރެ އެވެ.\nދާދި ފަހުން 21 އަހަރު ފުރުނު ސުހާނާ ބޮލީވުޑަށް ނުކުންނަން މިހާރުއްސުރެ ތައްޔާރުވަމުން ދާއިރު ވަރަށް މޮޅު އަދި ކާމިޔާބު ބަތަލާއަކަށް އޭނާ ވެދާނެ ކަމަށް މިހާރުއްސުރެ ގިނަ ބަޔަކު ދަނީ ބުނަމުންނެވެ.\nޝާހްރުކްގެ ދަރިއަކަށް ވާތީ ކެމެރާ އާއި އެކްޝަން އަކީ ސުހާނާއަށް އާ އެއްޗަކަށް ނުވާނެ އެވެ. އަދި ފިލްމު ސެޓުތަކުގައި ފިލްމީ ތަރިން ވަށައިގެން އެނބުރޭ މާހައުލެއްގައި އުޅެ ބޮޑުވުމުގެ ނަސީބު ލިބިފައިވުމީ ވެސް އޭނާއަށް އޮތް އެޑްވާންޓޭޖެކެވެ.\nސުހާނާ އެކްޓިން އަށް ޝައުގުވެރިވާކަން އެނގުމުން އޭނާއަށް އެ ރޮނގުން ކިޔަވައިދީ ތަޖުރިބާ ހޯދައި ދޭން ވަރަށް ކުރިއްސުރެ ޝާހްރުކް ވަނީ މަސައްކަތް ފަށާފަ އެވެ. އެމެރިކާގައި މިހާރު ވެސް ސުހާނާ ގެންދަނީ ޕާފޯމިން އާޓްސްގެ ރޮނގުން މަތީ ތައުލީމަށް ކިޔަވަމުންނެވެ. އެހެން ކަމުން ކިޔަވާ ނިމި ފިލްމީ ދުނިޔެއަށް ނުކުންނަން އޭނާ ތައްޔާރުވާއިރު އޭނާއަށް މަރުހަބާ ކިޔަން ބޮލީވުޑްގެ އެންމެ ފުންނާބު އުސް ޑައިރެކްޓަރުންނާއި ޕްރޮޑަކްޝަން ހައުސްތަކުން ތިބޭނީ ތައްޔާރަށެވެ. ހާއްސަކޮށް ޝާހްރުކްގެ ގާތް އެކުވެރިޔާ ކަރަން ޖޯހަރް މިހާރުއްސުރެ ހުންނާނީ ސުހާނާ ލޯންޗުކުރާ ހިތުން ކެތްތެރި ކަމެއް ނެތި އިންތިޒާރު ކޮށްކޮށެވެ.\nސްޓާރުންގެ ދަރިންގެ ތެރެއިން ގިނަ މީހުންނާ ޚިލާފަށް ސުހާނާގެ އެ ހުނަރު ވަރަށް ރަނގަޅަށް ހުރިކަން އޭނާ ފިލްމު ސްކޫލްގައި ކުޅެ މިހާރު އިންޓަނެޓުން ފެންނަ ކުރު ފިލްމު "ދަ ގްރޭ ޕާޓް އޮފް ބްލޫ" އިން ވެސް ސާބިތުވެ އެވެ.\nތިއެޑޯ ގިމޭނޯ ޑައިރެކްޓް ކޮށްފައިވާ މި ފިލްމުގައި ސުހާނާގެ އެކްޓިން ވަރަށް ނެޗުރަލް އެވެ. ވީމާ އޭނާއަކީ ސްކްރީނުން ފެންނަ ހަމައެކަނި ރީތި މޫނަކަށް ވުރެ މޮޅު ހުނަރުވެރި ބަތަލާއެއްގެ ގޮތުގައި ބެލުންތެރިންނަށް ފެނިގެން ދާނެކަމަށް ގިނަބަޔަކު އުންމީދު ކުރެ އެވެ.\nއެކްޓިންގެ އިތުރުން ފިލްމު ކުޅުމާ ގުޅޭ ޓެކްނިކަލް މައުލޫމާތާއި ތަޖުރިބާ ވެސް ސުހާނާ ގެންދަނީ ހޯދަމުންނެވެ. އެގޮތުން ޝާހްރުކްގެ އެންމެ ފަހުގެ ރިލީޒް ކަމަށްވާ "ޒީރޯ" ގެ ޝޫޓިންގައި އެ ފިލްމުގެ ޑައިރެކްޓަރު އާނަންދް އެލް ރާއީގެ އެސިސްޓެންޓް ޑައިރެކްޓަރެއްގެ ގޮތުގައި ސުހާނާ ވަނީ މަސައްކަތް ކޮށްފަ އެވެ.\nޕީޓީއައި އަށް ޝާހްރުކް ތަންކޮޅެއް ކުރިން ދީފައިވާ އިންޓަވިއު އެއްގައި އެ ވާހަކަ ބުނެފައި ވެއެވެ. ޝާހްރުކް ބުނީ "ޒީރޯ" ގެ ސެޓުގައި ސުހާނާ ބައިވެރިވީ އެކްޓިން އާ ގުޅޭ ކަންކަން ދަސް ކުރުމުގެ ގޮތުންނެވެ. އޭނާ ކިޔަވާ ކިޔެވުމުގެ ބާވަތުން ފިލްމު ސެޓުތަކުގައި ވެސް ގިނަ ވަގުތުތަކެއް ހޭދަކޮށް ތަޖުރިބާ ހޯދަން ޖެހޭތީ ކަމަށް ވެސް ޝާހްރުކް ބުންޏެވެ.\n"ލަންޑަންގައި ކިޔަވަން ހުންނައިރު ޑައިރެކްޓަރު ގުރިންދުރަ ޗައްދާގެ ޝޫޓިންގް ތަކަށް ވެސް އޭނާ ދާނެ ތަޖުރިބާ ހޯދަން. އަހަރެން 'ޒީރޯ' ގެ ސެޓަށް އޭނާ ގެންދަން ފެށީ އެ ފިލްމުގެ ދެ ބަތަލާއިން ކަމަށްވާ އަނުޝްކާ ޝަރުމާ އާއި ކެޓުރީނާ ކައިފްގެ އެކްޓިން ދައްކަން ވެގެން. އެ ދެ ބަތަލާއިން އެކްޓް ކުރާނީ ވަރަށް ތަފާތު ކޮށް ކަމަށް ވާތީ. ނަމަވެސް ޑައިރެކްޓަރާއި އެނޫން ވެސް މީހުން ކުރި ކަމަކީ ސުހާނާ އެސިސްޓެންޓް ޑައިރެކްޓަރަކަށް ހެދީ. އެއި އަހަރެން ގަޑިޔަށް ސެޓަށް ގެންދަން ވެގެން ކުރި ކަމެއް. ސުހާނާ ޝޫޓިންގަށް އަންނައިރު އަހަރެން ގޮވައިގެން އަންނާނެތީ،" ޝާހްރުކް ބުންޏެވެ.\nފިލްމު އިންޑަސްޓްރީގައި ތިބި ސުހާނާގެ ބެސްޓް ފްރެންޑުން ތެރޭގައި އަނަންޔާ ޕާންޑޭ އާއި ޝަނާޔާ ކަޕޫރު ހިމެނެ އެވެ. އަނަންޔާ ބޮލީވުޑަށް ތައާރަފްކުރީ "ސްޓޫޑަންޓް އޮފް ދަ އިޔާ 2" އިން ކަރަން ޖޯހަރް އެވެ. އަދި ޝަނާޔާ ލޯންޗު ކުރުމުގެ މަސައްކަތް ވެސް ކުރަނީ ކަރަން އެވެ. ވީމާ ކަރަންގެ ގާތް އެކުވެރިޔާ ޝާހްރުކްގެ ދަރިފުޅު ލޯންޗުކުރަން އޭނާ ވަރަށް ބޭނުންވާނެ ކަމަށް ބެލެވެ އެވެ.\nއަނެއްކޮޅުން ސުހާނާގެ މަންމައަކީ ފެޝަންގެ ދުނިޔޭގައި އަރާހުރި މީހެކެވެ. ވީމާ އެ ރޮނގުން ވެސް ސުހާނާގެ ތަޖުރިބާ ވަރަށް ރަނގަޅެވެ. އޭނާގެ އިންސްޓަގްރާމް ޕޭޖަށް ބަލާލުމުން ވެސް ފެޝަންގެ ރޮނގުން ވެސް އޭނާ ވަރަށް ބޮޑަށް ލޯ ހުޅުވިފައިވާކަން ޔަގީންކުރެވެ އެވެ.\nސްޓާރުންގެ ދަރިންގެ ތެރެއިން ގިނަ މީހުންނާ ޚިލާފަށް ސުހާނާގެ ތަންކޮޅެއް ހިތް ތިރިކަމަށާއި ބޮޑާކަމާއި ކިބުރުވެރިކަން އޭނާގެ ކިބައިން ނުފެންނަ ކަމަށް ވެސް އޭނާއަށް ތައުރީފުކުރާ މީހުން ބުނެ އެވެ. އުމުރުން 18 އަހަރުގައި ވޯގް އަށް ސުހާނާ ދިން އިންޓަވިއު އެއްގައި ވާހަކަ ދެއްކި ގޮތުން މިކަން ވަރަށް ރަނގަޅަށް ސާބިތުވާކަމަށް އޭނާއަށް ތާއީދުކުރާ މީހުން ވަނީ ބުނެފަ އެވެ.


COVID vaccine nujahanyaa India ah dhey: Philippine Raees | ThePress\nކޮރޯނާވައިރަސް ޑިޒީޒް (ކޮވިޑް-19) އިން ދިފާއުވުމަށް ޖަހާ ވެކްސިން ލިބިގަތުމަށް އިންކާރު ކުރާ ރައްޔިތުންނަށް، ފިލިޕީންސްގެ ނުފޫޒުގަދަ ރައީސް ރޮޑްރީގޯ ދުތާރުތޭ، ވަރުގަދަ އިންޒާރެއް ދެއްވައިފިއެވެ.\nކޮވިޑް ވެކްސިން ޖަހަން އިންކާރު މީހުން ހައްޔާރު ކުރާނެ ކަމުގެ އިންޒާރު ދެއްވަމުން ދުތާރުތޭ ވަނީ އެފަދަ ފަރާތްތަކުން އަމިއްލަ ގައުމު ދޫކޮށް، އިންޑިއާ ނުވަތަ އެމެރިކާ ފަދަ ގައުމަކަށް ދިއުމަށް ގޮވާލައްވާފައެވެ.\nއިންޒާރު ދެނިވި ރޫހުގައި ވާހަކަފުޅު ދައްކަވަމުން ދުތާރުތޭ ވިދާޅުވީ، ވެކްސިން ޖަހަން އިންކާރު ކުރާ މީހުންނާ ކުރިމަތިލެއްވުމަށް ރައީސަށް ފުރުސަތު ނުދިނުމަށް ރައްޔިތުންނަށް ގޮވާލައްވާފައެވެ. އެބާރު ރައީސަށް އެބައޮތް ކަމަށާ، ނަމަވެސް އެއީ އެއްވެސް މީހަކު އެދޭނެ ގޮތެއް ނޫން ކަމަށް ދުތާރުދޭ ވިދާޅުވިއެވެ. އެހެން ކަމުން ފިލިޕީންސްގައި ދިރިއުޅެން އެދޭނަމަ އަދި އެމީހަކީ އިންސާނެއް ކަމުގައި ވަނީ ނަމަ، ކޮވިޑް ވެކްސިން ޖެހުމަށް ދުތާރުތޭ ވަނީ އިންޒާރު ކުރައްވާފައެވެ.\nއަދި ވެކްސިން ޖަހަން އިންކާރު މީހުންގެ ހަށިގަނޑަށް، ޖަނަވާރުތަކަށް ހާއްސަ ކޮށްފައިވާ އެންޓި-ޕެރަސައިޓް ވެކްސިނެއް ޖަހާނެ ކަމަށްވެސް އިންޒާރު ކުރައްވާފައެވެ.\nކޮރޯނާވައިރަސް ޑިޒީޒް (ކޮވިޑް-19) ފެތުރުން ކޮންޓްރޯލް ކުރުމަށް އަޅާ ރައްކާތެރި ކަމުގެ ފިޔަވަޅުތަކުގެ ތެރޭގައި ހިމެނޭ މާސްކު އެޅުމުގެ އުސޫލަށް އެންމެ ފުރިހަމަ ގޮތުގައި ކިޔަމަން ނުވާ މީހުން ހައްޔަރު ކުރުމަށްވެސް ދުތާރުތޭ މީގެ ކުރިން ވަނީ އަމުރު ކުރައްވާފައެވެ.\nދުތާރުތޭ ވަނީ، ގަވައިދު މުގުރާލާ މީހުންނާ މެދު، ފުލުހުން ހަރުކަށި ވާންޖެހޭ ކަމަށާ، ނޭފަތް ނިވާ ނުވާ ގޮތަށް، އުސޫލުތަކާ ހިލާފަށް މާސްކު އަޅާ މީހުން ހައްޔަރު ކުރަން އަންގަވާފައެވެ. އެއީ އޭނާއަށް ކޮށްދޭ ކަމެއް ނޫން ކަމަށާ، ނަމަވެސް އެއީ ގައުމަށްޓަކާ ކޮށްދޭ ކަމެއް ކަމަށާ، އެކަމުން އެމީހަކަށްވެސް ރައްކާތެރިކަން ލިއްބައިދޭނެ ކަމަށް ދުތާރުތޭ ވަނީ ވިދާޅުވެފައެވެ.\nމިދިޔަ އަހަރުވެސް ދުތާރުތޭ ވަނީ ހަރުކަށި އަމުރެއް ނެރުއްވާފައެވެ. އެގޮތުން، ލޮކްޑައުން ކޮށްފައިވާ ސަރަހައްދުތަކުގައި ހައިޖާނު އުފައްދާ މީހުންގެ ގަޔަށް ބަޑިޖަހައިގެން މަރަންވެސް ދުތާރުތޭ ވަނީ ސަލާމަތީ ބާރުތަކަށް އަންގަވާފައެވެ.\nކޮވިޑް-19ގެ ބަލިމަޑުކަމުގައި ފިލިޕީންސްއަކީ އެންމެ ނުރައްކާ ބޮޑުވި މަންޒިލްތަކުގެ ތެރޭގައި ހިމެނޭ މަންޒިލެކެވެ.\nއިންޑިއާ ފިލިޕީންސް ދުނިޔެ


HRCM in haradhukuri MVR1.2 million beykaaru, budgetah vure haradhuthah ithuru: audit | Mihaaru\nއެޗްއާރުސީއެމްގެ ބައެއް މެމްބަރުން މަގާމުގެ ހުވާ ކުރައްވަނީ: އެ ކޮމިޝަނުން މިދިޔަ އަހަރު އެންމެ ރަނގަޅަށް ހިސާބުތައް ބަލަހައްޓާފައި ނުވާ ކަމަށް އޮޑިޓުން ހާމަވޭ.-- ފައިލް ފޮޓޯ: ރައީސް އޮފީސް\nއެޗްއާރުސީއެމުން ހަރަދުކުރި 1.2 މިލިއަން ރުފިޔާ ބޭކާރު، ބަޖެޓަށް ވުރެ ހަރަދުތައް އިތުރު: އޮޑިޓް\n20 ޖުލައި 2016 - 23:429comments\nހިއުމަން ރައިޓްސް ކޮމިޝަން އޮފް މޯލްޑިވްސް (އެޗްއާރުސީއެމް) އިން މިދިޔަ އަހަރު ކުރި ހަރަދުތަކުގެ ތެރެއިން 1.2 މިލިއަން ރުފިޔާ ބޭކާރުވެ، ބަޖެޓަށް ވުރެ އިތުރަށް ލައްކައެއްހާ ރުފިޔާ ހަރަދު ކުރި ކަމަށް އޮޑިޓް ރިޕޯޓުން ހާމަވެއްޖެ އެވެ.\nއެޗްއާރުސީއެމްގެ 2015 ވަނަ އަހަރުގެ އޮޑިޓް ރިޕޯޓުގައި އެންމެ ބޮޑު މައްސަލައަކަށް ފެންނަން އޮތީ އެ ކޮމިޝަނުން ސްކޮލަޝިޕާއި ކޯސްތަކަށް ބޭރަށް މީހުން ފޮނުވަން ހަރަދު ކުރި 1.2 މިލިއަން ރުފިޔާގެ މައްސަލަ އެވެ. އެ މީހުން ކޯސް ފުރިހަމަ ނުކޮށް އެނބުރި ރާއްޖެ އައުމުން މާލީ ގޮތުންނާއި ފަންނީ ގޮތުން ކޮމިޝަނަށާއި ދައުލަތަށް ގެއްލުން ވާނެ ކަމަށް ރިޕޯޓުގައި ބުންޏެވެ.\nއެކަމަކު، އެ 1.2 މިލިއަން ރުފިޔާ އަނބުރާ ހޯދަން އެޗްއާރުސީއެމުން އެއްވެސް މަސައްކަތެއް ކޮށްފައި ނުވާކަން ރިޕޯޓުގައި ފާހަގަކޮށްފައިވެ އެވެ. އެހެންވެ، އޮޑިޓް ރިޕޯޓުގައި ލަފާ ދީފައި ވަނީ ކޯސް ފުރިހަމަ ނުކުރާ މުވައްޒަފުން ކޮމިޝަނުން އަންގާ ގޮތެއްގެ މަތިން ހިދުމަތް ކުރުމަށް އެއްބަސްވެފައިވާ މުއްދަތުގެ ތެރޭގައި ނުުވަތަ ކޮމިޝަނުން ކަނޑައަޅާ އުސޫލެއްގެ މަތިން އެ ފައިސާ ދައްކާ ހަލާސް ކުރުމަށެވެ.\nމީގެ އިތުރުން، އެޗުއާރުސީއެމަށް ކަނޑައަޅާފައިވާ ބަޖެޓަށް ވުރެ 97،569ރ. އިތުރަށް މިދިޔަ އަހަރު ހަރަދު ކުރިކަން ވެސް އޮޑިޓުން ހާމަވެ އެވެ. އޭގެ ތެރޭގައި ހިމެނެނީ ދަތުރުފަތުރަށް ކުރި 70،392ރ. އާއި މަރާމާތުކުރުމާއި ބެލެހެއްޓުމަށް ހަރަދު ކުރި 303،328ރ. އާއި ލިބުނު ގެއްލުމަށް ނުވަތަ ގެއްލުމެއް ހަމަޖައްސަން ހޭދަކުރި 105ރ. އެވެ.\nއޮޑިޓް ރިޕޯޓުގައި ފާހަގަކޮށްފައިވާ އަނެއް މައްސަލައަކީ ހަރަދުތަކުގެ ތަފްސީލު އެކަށީގެންވާ ގޮތަކަށް ބަލަހައްޓަމުން ނުދިއުމާއި ބޭނުން ކުރާ ތަކެތީގެ ރަޖިސްޓްރީއެއް ބަލަހައްޓަމުން ނުދިއުމެވެ. އެ ގޮތުން، އެކިއެކި ކަންކަމުގައި ރާއްޖޭން ބޭރަށް ދިއުމަށް ޓިކެޓު ނެގުމަށް ފަހު އެ ދަތުރުތައް ކެންސަލްކޮށްފައި ވިޔަސް، އެކަމާ ގުޅޭ ލިޔެކިއުންތައް ވެސް ބަލަހައްޓާފައި ނުވާ ކަމަށް އޮޑިޓުގައި ބުންޏެވެ. ޓިކެޓު ރިފަންޑުގެ ގޮތުގައި 8،064ރ. ގެ ގެއްލުމެއް ދައުލަތަށް ލިބުނުއިރު، އެ ދަތުރުތަކާ ގުޅިގެން އަނބުރާ ޖަމާކުރަންޖެހޭ 52،423ރ. ވެސް ލިބިފައި ނުވާ ކަމަށް ބުންޏެވެ.\n"އެ ފައިސާ ހޯދުމަށް ކޮމިޝަނުން އެއްވެސް މަސައްކަތެއް ކޮށްފައެއް ނުވެ އެވެ،" އޮޑިޓު ރިޕޯޓުގައިވެ އެވެ.\nއެހެންވެ، އޮޑިޓް ރިޕޯޓުގައި ލަފާ ދީފައި ވަނީ ދަތުރުތައް ކުރުމުގައި ދައުލަތަށް ގެއްލުން ނުވާނެ ގޮތަށް ބަލައި ރަނގަޅު ޕްލޭނެއް އެކުލަވާލުމަށެވެ. އަދި ދަތުރަށް ޓިކެޓު ނަގާފައި އެ ދަތުރު ނުކުރާ މީހެއްގެ އަތުން ފައިސާ ހޯދުމަށް ވެސް އޮޑިޓަ ޖެނެރަލް ލަފާ ދެއްވާފައިވެ އެވެ.\nއިތުރު ލިޔުންތައް އޮޑިޓް ރިޕޯޓް އެޗްއާރްސީއެމް އޮޑިޓް ރިޕޯޓް އެޗްއާރުސީއެމް\nމިދިޔަ އަހަރު ބޭކާރު ޚަރަދެއް ނުކުރަން: އެޗްއާރުސީއެމް


Mirah midiya aharu balaigai aamdhaneege bodu baeh libunee doller!\nމީރާއަށް މިދިޔަ އަހަރު ބަލައިގަތް އާމްދަނީގެ ބޮޑު ބައި ޑޮލަރުން!\nޓީޖީއެސްޓީގެ ގޮތުގައި 4.15 ބިލިއަން ރުފިޔާ\nގްރީން ޓެކްހަށް 45.5 މިލިއަން ރުފިޔާ\nރިސޯޓު ކުލި އިތުރުކޮށްގެން 1.10 ބިލިއަން ރުފިޔާ\nވޭތުވެދިޔަ ފަސް އަހަރު ޑޮލަރުން ލިބުނު އާމްދަނީ.--މައުލޫމާތު: މީރާ\nމޯލްޑިވްސް އިންލެންޑް ރެވެނިއު އޮތޯރިޓީ (މީރާ) އަށް މިދިޔަ އަހަރު ބަލައިގަތް އާމްދަނީގެ ބޮޑު ބައެއް ލިބުނީ ޑޮލަރުން ކަމަށް ހިސާބު ތަކުން ދައްކައިފި އެވެ.\nދައުލަތުގެ ޓެކްސް އިދާރާގެ މިދިޔަ އަހަރުގެ ރިޕޯޓުގައިވާ ގޮތުން މިދިޔަ އަހަރު މީރާ އަށް ބަލައިގަތް އާމްދަނީގެ 60.8 ޕަސެންޓް ހިއްސާކުރަނީ އެމެރިކާ ޑޮލަރެވެ. ޑޮލަރުން އާމްދަނީގެ ގޮތުގައި 518.3 މިލިއަން ޑޮލަރު (7.94 ބިލިއަން ރުފިޔާ) އެވެ. ނަމަވެސް އޭގެ ކުރީ އަހަރު ލިބުނީ 449 މިލިއަން އެމެރިކާ ޑޮލަރެވެ. އެމެރިކާ ޑޮލަރުން އެންމެ ގިނަ އާމްދަނީ ލިބިފައިވަނީ ޓޫރިޒަމް ދާއިރާގެ ޖީއެސްޓީއިންނެވެ. މީގެ ތެރެއިން ރިސޯޓް ކުލިން ލިބުނު އާމްދަނީގެ ހިއްސާއަކީ 14.8 ޕަސެންޓެވެ. އަދި ރިސޯޓު ކުލީގެ މުއްދަތު އިތުރުކޮށްގެން ފީގެ ގޮތުގައި ލިބުނު އާމްދަނީގެ ހިއްސާއަކީ 13.8 ޕަސެންޓެވެ.\nމީރާގެ ހިސާބުތައް ދައްކާ ގޮތުން މިދިޔަ އަހަރު މީރާށް ބަލައިގަންފައިވާ ޖުމްލަ އާމްދަނީއަކީ 13.5 ބިލިއަން ރުފިޔާ އެވެ. މިއީ މިދިޔަ އަހަރާ އަޅާބަލާއިރު 13.5 ޕަސެންޓް އިތުރު އަދަދެކެވެ. ނަމަވެސް މިއީ މިދިޔަ އަހަރު ލިބޭނެ ކަމަށް އަންދާޒާކުރި އާމްދަނީއަށްވުރެ 0.2 ޕަސެންޓް ދަށް އަދަދެކެވެ. މިގޮތުން ދައުލަތައް ލިބުނު ޖުމްލަ އާމްދަނީގެ 78.6 ޕަސެންޓް ހިއްސާކުރަނީ މީރާއަށް ލިބުނު އާމްދަނީ އެވެ.\nރިސޯޓު ކުލީގެ ގޮތުގައި ލިބުނު އާމްދަނީ.--މައުލޫމާތު: މީރާ\nމިދިޔަ އަހަރު އާމްދަނީގެ މުހިންމު ބައިތައް\nޓޫރިޒަމް ޖީއެސްޓީ (ޓީޖީއެސްޓީ) ގެ ގޮތުގައި 4.15 ބިލިއަން ރުފިޔާ\nވިޔަފާރީގެ ފައިދާއިން ނެގޭ ޓެކްސް (ބީޕީޓީ) 2.64 ބިލިއަން ރުފިޔާ\nރިސޯޓު ކުލީގެ ގޮތުގައި 1.20 ބިލިއަން ރުފިޔާ\nބޭންކް ޕްރޮފިޓް ޓެކްސް 512 މިލިއަން ރުފިޔާ\nއެއާޕޯޓް ސާވިސް ޗާޖު 496.7 މިލިއަން ރުފިޔާ\nގްރީން ޓެކްސް 45.5 މިލިއަން ރުފިޔާ\nމީރާގެ މިދިޔަ އަހަރުގެ ހިސާބުތައް ދައްކާ ގޮތުން ރާއްޖޭގައި ހުރި ހަތް ބޭންކުން، ބޭންކް ޕްރޮފިޓް ޓެކްސްގެ ގޮތުގައި މިދިޔަ އަހަރު 496.7 މިލިއަން ރުފިޔާ ދައުލަތައް ދައްކާފައިވެ އެވެ. މިއީ 2014 ވަނަ އަހަރު 482 މިލިއަން ރުފިޔާއާ އަޅާބަލާއިރު 6.3 ޕަސެންޓް އިތުރު އަދަދެކެވެ. މިއީ މިދިޔަ އަހަރު ލިބޭނެ ކަމަށް އަންދާޒާކުރި ވަރެވެ.\nފަހު ކުއާޓަރުގައި ދައުލަތުގެ އާމްދަނީ ނުވަ ޕަސެންޓް އިތުރުވާނެ


Fenunee haadha beynuvaa thasveerekey!\nފެނުނީ ހާދަ ބޭނުންވާ ތަސްވީރެކޭ\nމުހިއްމު ގިނަ ބިލްތަކެއް ފާސްކޮށްފައިވޭ\nމީގެ ކުރިން މަޖިލިސްތަކުން ނުކުރާ ވަރަށް މި ދައުރުގައި މަސައްކަތް ކޮށްފައިވޭ\nމަޖިލީހުގެ މަސައްކަތްތަކުގެ 569 ގަޑިއިރު ހޭދަކޮށްފައިވޭ\nކ. މާލެ |7ޑިސެންބަރ 2019 | ހޮނިހިރު 19:43 | 8,634\nމަޖިލީހުގެ ޖަލްސާއެއްގެ ތެރެއިން - ރައްޔިތުންގެ މަޖިލިސް\nނިމިގެން ދިޔަ 18 ވަނަ ރައްޔިތުންގެ މަޖިލީހުގެ މެޖޯރިޓީ އެމްޑީީޕީއަށް ނެތުމަކީ އެ ޕާޓީން ދެކޭ ގޮތުގައި ޕާޓީ އަށް ލިބުނު ވަރަށް ބޮޑު ވެއްޓުމެކެވެ. އޭރު މަޖިލީސް ތެރޭގައި ކަން ހިނގައިގެން ދިޔަ ގޮތް ހަމަ އެންމެ ރަނގަޅަށްވެސް އެނގޭނީ އެ ޕާޓީ އަށެވެ. އޭރުގެ ސަރުކާރުން މަޖިލީސް ހިންގީ އެބައި މީހުން ބޭނުންވާ ގޮތަަކަށެވެ.\nއިދިކޮޅުގައި އޮތް އެމްޑީޕީ އަށް މަޖިލީހުގައި ބަހެއް ކިޔަންވެސް އޭރަކު ފުރުސަތެއް ނުލިބެއެވެ. އެ ހުރިހާ ވޭނެއް ތަހައްމަލުކޮށް، މަޖިލީހުގެ މެޖޯރިޓީ އެމްޑީޕީ އަށް ހޯދުމަށް 19 ވަނަ ރައްޔިތުންގެ މަޖިލީހުގެ އިންތިހާބަށް ޕާޓީ ނިކުތީ ވަރަށް ފޯރިއާއި ޖޯޝުގައެވެ. އެ ނިކުތް ގޮތަށް އެންމެން އެކައްޗެއް ކިޔާފައި، ގިނަ މީހުން ހީކުރި ގޮތާއި ޙިލާފަށް އެމްޑީޕީން ވަނީ މަޖިލީހުގެ ސުޕަރ މެޖޯރިޓީ ނަގާފައެވެ.\nއެ ހިސާބުން އެނގިގެން ދިޔައީ، އެއީ ގިނަ ރައްޔިތުންވެސް ބޭނުންވެފައި ތިބި ބަދަލެއް ކަމެވެ. މީގެ ކުރިން މަޖިލިހުގައި ތިއްބެވި ގިނަ މެމްބަރުންތަކެއް ބޭރުކޮށްލުމަށް ފަހު، އެމްޑީޕީއަށް މަޖިލީހުގެ ގޮނޑިތައް ދިނީ ވައުދުވީ އިސްލާހުތަކަށް ފެންބޮވައިގަނެފައި ތިބި ރައްޔިތުންތަކެއް ކަމާއި މެދު ޝައްކެއްވެސް ނެތެވެ.\n19 ވަނަ މަޖިލީހުގެ ރައީސަކަށް އިންތިހާބު ކުރެވިގެން ދިޔައީ ގިނަ ބަޔަކު ގަބޫލުކުރާ ގޮތުގައި މި ގައުމަށް ޑިމޮކްރެސީ ގެނައުމުގެ ބާނީ، ކުރީގެ ރައީސް ނަޝީދެވެ. ނަތީޖާއަކަށް ވެގެން ދިޔައީ މުޅި މަޖިލިސް ހިންގާ ގޮތަށް ބަދަލު އައުމެވެ. ކުރިން ތިބި ރައީސުން އަމަލު ކުރެއްވި ގޮތާއި މުޅިން ހިލާފަށް، މަޖިލީހުގެ ކަންކަމުގައި ވަރަށް ބޮޑަށްވެސް ގަޔާވެގެން، ކަމާއި ވެގެން އުޅުއްވާ ރައީސެކެވެ.\nމި ތަފާތު މި ދައުރުގެ ފުރަތަމަ ޖަލްސާއިން ވެސް މަޖިލީހުގެ ތަޅުމުން ފެންނަން ފެށިއެވެ. ކުރިން ''މަރުވެފައި'' އޮތް މަޖިލީހަށް ދިރުމެއް ލިބި ފުލުފުލުގައި ކޮމިޓީތައް އުފެދި ޖަލްްސާތަކުގެ ގަޑިތައް އިތުރު ކުރެވެން މާގިނަ ދުވަހެއް ނުނެގިއެވެ. މެމްބަރުން ކުރަންވި މަސައްކަތް ގިނަވިއެވެ.\nހޮނިހިރު ދުވަހު 19 ވަނަ މަޖިލީހުގެ އެންމެ ފަހުގެ ޖަލްސާ ނިންމާލިއިރު މި ދައުރުގައި މަޖިލީހުން މުހިއްމު އެތައް މަސައްކަތެއް ވަނީ ކޮށްފައެވެ. ދައުރު ތެރޭގައި 11 ބިލެއްގެ މަޖިލީހުން ފާސްކޮށް ކޮމިޓީ މަރުހަލާގައި އަށްބިލެއް މިހާރުވެސް އެބައޮތެވެ. ދައުރުގެ އެންމެ ފާހަގަކޮށްލަން ޖެހޭ އެއް ކަމަކީ، މަޖިލީހުގެ ވޯޓުން ފަނޑިޔާރުން މަގާމުން ވަކިކުރުމެވެ. ކިލަނބުވެފައި އޮތް ފަނޑިޔާރުގެ މިނިވަން ކުރުމުގެ މަސައްކަތުގެ ތެރެއިން މިހާތަނަށް ސުޕްރީމް ކޯޓުގެ ބައެއް ފަނޑިޔާރުން ވަނީ މަޖިލީހުން ވަކިކޮށްފައެވެ. ރާއްޖޭގެ ސުޕްރީމް ކޯޓަކަށް އަލަން އަންހެން ދެ ފަނޑިޔާރުންވެސް ވަނީ އައްޔަން ކުރަންވެސް 19 ވަނަ މަޖިލީހުން ވަނީ ރުހުން ދީފައެވެ. ކޮރަޕްޝަން ފަޅާއަރުވާ ފަރާތްތަކަށް ހިމާޔަތްދޭ ބިލާއި، އާމްދަނީން ޓެކްސް ނެގޭ ބިލާއި ރަށްރަށުގެ ކައުންސިލްގެ 30 އިންސައްތަ އަންހެނުން އިންތިހާބު ކުރެވޭ ގޮތަށް ކަނޑައަޅާ ބިލްވެސް ވަނީ ފާސްކޮށްފައެވެ.\nމަޖިލީހުގެ މަސައްކަތްތައް މިހާ ބާރަށް ކުރިޔަށް ގެންދެވިފައިމިވަނީ ހަމަ ގައިމުންވެސް މަޖިލީހުގެ ރިޔާސާތުގައި ހުންނަވަ ރައީސް ނަޝީދުގެ ވަރަށް ވެސް މިންނަތް މަސައްކަތުންނެވެ. އެއީ މަޖިލީހުގެ ޖަލްސާތައް ކިތަންމެ ގިނަ އިރެެއްވަންދެން ކުރިޔަށް ގެންދަން ޖެހުނަސް އެ ދުވަަހަކަށް ހުރި މަސައްކަތްތައް ނިންމުމަށް ފަހު ނޫނީ މަޖިލީސް ނިންމަވާލައްވާކަށް އެމަނިކުފާނު އެއްވެސް ގޮތަކަށް ބޭނުންފުޅެއް ނުވެއެވެ.\nމަޖިލީހުގެ މަސައްކަތް ކުރިޔަށް ދިޔައިރު 18 ވަނަ މަޖިލީހާ ހިލާފަށް އިދިކޮޅު މެމްބަރުންނަށް އެ މެމްބަރުންގެ އަޑު މަޖިލީހުގައި އިއްވުމުގެ ފުރުސަތު ހަމަ ހަމަޔަށް ލިބެއެވެ. އެ މެމްބަރުން އެކި ކަންކަމާއި ގުޅިގެން މަޖިލީހުގެ ތެރޭގައި ކުރި އިހްތިޖާޖުތައް ވެސް މަދެއް ނޫނެވެ. އެކަމަކު އެ ހުރިހާ ކަމެއް ހިނގިއިރުވެސް ނަޝީދު ބޭނުންވީ އެ މެމްބަރުންގެވެސް ބައިވެރިވުމާއި އެކު އިދިކޮޅުގެ އަޑު ކަނޑުވާނުލައި އެ ފުރުސަތުތައް ވެސް ދިގެން ކުރިއަށް ގެންދިޔުމަށެވެ. މަޖިލީހުގެ ހުރިހާ ބާރެއް އޮވެމެ ނަޝީދު އިސްކުރެއްވީ ކެތްތެރި ކަމެވެ. މަޖިލީހުގެ ރައީސް ވިދާޅުވާ ގޮތުންނަމަ އެމަނިކުފާނު މަޖިލީސް ހިންގަން ބޭނުންފުޅު ވަނީ ކްލާސް ރޫމެއް ގޮތަށެވެ. ހަމަ ހަގީގަތަށްވެސް މި ފަހަރުގެ މަޖިލީހުން ފެނިގެން ދިޔައީ ޓީޗަރު ބުނަ ގޮތަށް ދަރިވަރުން އަމަލުކުރި ތަނެވެ.


vnews - Vancouver South Asian Film Festival ge khaassa mehumaanakah Bollywood ge Huma Qureshi\nބޮލީވުޑްގެ ތަރި ހުމާ ގުރެއިޝީ - ފޮޓޯ: ވެންކޫވަރސަން ޑޮޓް ކޮމް\n"ވެންކޫވަރ އިންޓަރނޭޝަނަލް ސައުތު އޭޝިއަން ފިލްމް ފެސްޓިވަލް 2017" ގެ ޚާއްސަ މެހުމާނަކަށް އިންޑިއާގެ އެކްޓްރެސް ހުމާ ގުރެއިޝީ ހަމަޖައްސައިފި އެވެ.\nއޭނާގެ ފާހަގަކޮށްލެވޭ ފިލްމްތަކުގެ ތެރޭގައި އިނގިރޭސި ބަހުން އުފައްދާފައިވާ ފިލްމް 'ސެރޯއީސް ހައުސް' ހިމެނެ އެވެ.\nއެއީ 1947 ވަނަ އަހަރު އިންޑިއާ އާއި ޕާކިސްތާން ދެބައިވެގެން ދިޔަ ދުވަސްވަރު މުސްލިމު އަންހެން ކުއްޖަކާއި ހިންދޫ ފިރިހެން ކުއްޖެއްގެ ދެމެދުގައި އުފެދުނު ލޯތްބެއްގެ މައްޗަށް ތައްޔާރުކޮށްފައިވާ ފިލުމެކެވެ. މީގެ އިތުރުން ހުމާގެ މަޝްހޫރު ފިލްމުތަކުގެ ތެރޭގައި މީގެ5އަހަރު ކުރިން ނުކުތް، 'ގޭންގްސްޓާސް ވައިފް'، 'ގޭންގްސް އޮފް ވަސެޕޫރު' ހިމެނެ އެވެ.\nހުމާ ގުރެއިޝީއާއި އަކްޝޭ ކުމާރު، ފިލްމް ޖްލީ އެލްއެލްބީ-2 ގެ މަންޒަރެއްގައި - ފޮޓޯ: ވެންކަވަރސަން ޑޮޓް ކޮމް


4 vana burin vettunu 14 mahuge dharifulhu, maru nuve salaamaiy vee gahehge sababun!\nހަތަރު ވަނަ ބުރިން ވެއްޓުނު 14 މަހުގެ ދަރިފުޅު މަރުނުވެ ސަލާމަތްވީ ގަހެއްގެ ސަބަބުން!\nއުސް އިމާރާތެއްގެ މަތިން މީހަކު ވެއްޓި ސަލާމަތް ވުމަކީ ނާދިރު ކަމެކެވެ. ހާއްސަކޮށް ހަތަރު ވަނަ ފުލޯ އިން ވެއްޓޭ މީހަކު ސަލާމަތްވާނެ ކަމަކަށް އެއްވެސް މީހަކު ހިތަކަށް ނާރާނެ އެވެ. ސަލާމަތްވިޔަސް އެތަކެއް އަނިޔާއެއް އޭނާއަށް ލިބޭނެކަން ޔަގީނެވެ.\nއެހެންނަމަވެސް އިންޑިއާގެ މުމްބާއީގައި ހުންނަ އިމާރާތެއްގެ ހަތަރު ވަނަ ފަންގިފިލާއިން ވެއްޓުނު ކުއްޖަކު އަޖައިބު ކުރުވަނި ގޮތަކަށް މިވަނީ ސަލާމަތްވެފައެވެ.\nއިންޑިއާގެ ގޯވަންޑީގެ އިރުމަތީ ހިސާބުގައި ހުންނަ އިމާރާތެއްގައި އިއްޔެ ހެނދުނުގެ ވަގުތެއްގައި ހިނގި ހާދިސާގައި ވެއްޓުނީ އުމުރުން އެންމެ 14 މަހުގެ ތުއްތު ފިރިހެން ކުއްޖެކެވެ.\nކުއްޖާ ދިރިއުޅޭ އެޕާޓުމަންޓުގެ ކުޑަ ދޮރު ރަނގަޅަށް ނުލެއްޕި ހުރުމުން ކުޅެން އުޅުމުގެ ތެރޭގައި ކުޑަ ދޮރުން ވެއްޓުނު އެ ކުއްޖާ ސަލާމަތްވީ އިމާރާތުގެ ބޭރުގައި އިންދާފައިހުރި ގަހެއްގެ އޮފިގަނޑެއްގެ މައްޗަށް ވެއްޓުމުންނެވެ.\nއެގޮތުން ކުއްޖާ ސަލާމަތްވީ އެ އޮފިގަނޑު ގާތްގަނޑަކަށް ބިމާ ހަމައަށް ތިރި ވުމުގެ ސަބަބުން ކަމަށްވެއެވެ. ކުއްޖާއަށް ބޮޑެތި އަނިޔާތަކެއް ނުލިބުނު ނަމަވެސް ތުންފަތާއި ފައި އަދި ފުރަމެއަށް ގެއްލުންތަކެއް ލިބިފައިވަ ކަމަށް ހަބަރުތައް ބުނެއެވެ.\nމުމްބާއީގައި ހުންނަ ފޯޓިސް ހޮސްޕިޓަލުގައި އެ ކުއްޖާއަށް ފަރުވާ ދެމުންދަނީ އައިސީޔޫގައެވެ.


ގއ. ދާންދޫ މިސްކިތު މުދިމު/އިމާމު/އިސްއިމާމު މަޤާމަށް މީހަކު ހޯދުން\nގއ. ދާންދޫ ކައުންސިލް އިދާރާ / ދާންދޫ މިސްކިތް\nމަޤާމުތަކަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ޖުލައި 31 ވާ ބުދަ ދުވަހުގެ 12:00 ގެ ކުރިން، ގއ. ދާންދޫ ކައުންސިލް އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއުއާއި އިމްތިހާނު އޮންނާނީ، 2019 އޮގަސްޓް 01 އާއި 2019 އޮގަސްޓް 08 އާ ދެމެދު، ގއ. ދާންދޫ ކައުންސިލް އިދާރާގައެވެ. ވުމާއެކު، މި މަޤާމަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއާއި އިމްތިޙާނަށް ޙާޟިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6820026ނަންބަރަށެވެ. އީ-މެއިލް ކުރާނީ [email protected] އަށެވެ.


REPORT: Covid vaccine othee kihaa gaatheh gai?\nސައިންވެރިންގެ 140ށް ވުރެ ގިނަ ޓީމުން ވެކްސިނެއް ހޯދުމުގެ ރޭހުގައި އަވަދިނެތި މަސައްކަތް ކުރަނީ\nކ. މާލެ |4އޯގަސްޓް 2020 | އަންގާރަ 19:20 | 18,950\nކޮވިޑް-19ށް ވެކްސިނެއް ހޯދުމަށް ހުއްޓުމެއް ނެތި ދަނީ މަސައްކަތް ކުރަމުން - ރޮއިޓަރސް\nދުނިޔޭ އެކި ކަންކޮޅުތަކުގެ ސައިންވެރިން ގެންދަނީ ކޮވިޑް-19ށް ވެކްސިނެއް ހޯދުމުގެ ރޭހުގައި އަވަދި ނެތި މަސައްކަތް ކުރަމުންނެވެ. ދުނިޔޭގެ ސިއްހަތު ޖަމްއިއްޔާ އިން ގެންދަނީ 140ށް ވުރެ ގިނަ އަދަދެއްގެ ވެކްސިންއަށް ވަމުންދާ ގޮތް ގަވައިދުން ބަލާ މޮނިޓަރ ކުރަމުންނެވެ.\nސުވާލަކީ މިހުރިހާ މަސައްކަތެއް ކުރެވޭއިރު ކޮވިޑް-19ން އަރައިގަތުމުގެ ހައްލުގެ ގޮތުގައި އުއްމީދު ކުރެވޭ ވެކްސިން ލިބުން އޮތީ ކިހާ ގާތެއްގައި ހެއްޔެވެ؟\nއާއްމު ގޮތެއްގައި ވެކްސިނެއް ހޯދުމުގެ މަސައްކަތަކީ އެތައް އަހަރަކަށް ދިގު ދެމިގެންދާ އުނދަގޫ މަސައްކަތެކެވެ. އެހެން ނަމަވެސް މިފަހަރު ތަފާތެވެ. ސައިންސްވެރިން ބުނަނީ 12 މަސް ދުވަހާއި 18 މަސްދުވަހުގެ މުއްދަތެއްގެ ތެރޭގައި ކޮރޯނާވައިރަހަށް ވެކްސިނެއް ހޯދުމުގެ އުއްމީދު ބޮޑުކަމުގައެވެ.\nބޭހެއް އުފެއްދުމުގައި އަމަލު ކުރަން ޖެހޭ މިންގަނޑުތަކަށް ވުރެ ވެކްސިން އުފެއްދުމުގައި އަމަލު ކުރަންޖެހޭ މިންގަނޑުތައް ހަރުކަށިވާ ސަބަބު ކަމަށް ސައިންސްވެރިން ބުނަނީ، ބޭހަކީ ބަލި ހުރި މީހަކަށް ދޭ އެއްޗެއް ކަމުގައި ވެފައި، ވެކްސިން އަކީ އެއާ ޚިލާފަށް ދުޅަހެޔޮ ސިއްހަތެއްގައި ހުރި މީހަކަށްވެސް ދެވިދާނެ އެއްޗެއް ކަމުގައި ވާކަމެވެ.\nވެކްސިންގެ މައިގަނޑު މަސައްކަތަކީ، އަސްލު ވައިރަހުން ދިފާއު ހޯދައިދޭ އެންޓިބޮޑީޒް ހަށިގަނޑުގައި އުފެއްދުމެވެ. އެހެން ކަމުން ވައިރަސް ނުވަތަ ވައިރަހުގެ ބައެއްގެ ގޮތުގައި ހަށިގަނޑުގައި ހަރަކާތްތެރިވާ މާއްދާ އެއް ހަށިގަނޑުގަށް ވާސިލް ކުރުމުގައި ވަރަށް ބޮޑަށް ބަލަން ޖެހޭ ކަންކަން ހުންނަ ކަމަށް ސައިންސްވެރިން ބުނެއެވެ.\nވެކްސިނަކަށް ހުއްދަ ލިބޭ ހިސާބަށް ދަނީ އެތައް މަރުހަލާއެއް ކަޑައްތު ކުރުމަށްފަހުގައެވެ. މިގޮތުން ވެކްސިން ކަޑައްތު ކުރަންޖެހޭ ޕްރީ ކްލިނިކަލް ސްޓޭޖުގެ އިތުރުން އިތުރު3ފޭހެއް މީގެ ތެރޭގައި ހިމެނެއެވެ.\nޕްރީ ކްލިނިކަލް ސްޓޭޖް: މިއީ ޖަނަވާރުންނަށް ވެކްސިން ދީ، އޭގެ ހަށިގަނޑުގައި ދިފާއު އުފެދޭތޯ ބެލުމުގެ މަރުހަލާއެވެ. އިންސާނުންގެ ހަށިގަނޑުގައި ވެކްސިނެއް ޓެސްޓް ކުރެވޭނީ މި މަރުހަލާއިން ވެކްސިން ފާސް ވުމުންނެވެ.\nފުރަތަމަ ފޭސް: މަދު އިންސާނުން ތަކަކަށް ވެކްސިން ދިނުމަށްފަހު ވެކްސިންގެ ރައްކާތެރި ކަމާއި، ވެކްސިންގެ ސަބަބުން ދިފާއު އުފެދިގެން އަންނަމުންދާ ގޮތް މި މަރުހަލާގައި ބަލައެވެ.\nދެވަނަ ފޭސް: ދެތިން ސަތޭކަ މީހުންނަށް ވެކްސިން ދިނުމަށްފަހު ވެކްސިންގެ ރައްކާތެރި ކަމާއި، ވެކްސިންގެ ޑޯޒް ހުންނަންވީ ވަރު ސައިންސްވެރިން މި ފޭހުގައި ދެނެގަނެއެވެ.\nތިންވަނަ ފޭސް: އެތައް ހާސް ބަޔަކަށް ވެކްސިން ދިނުމަށްފަހު ވެކްސިންގެ ރައްކާތެރިކަމާއި އެދެވޭ ނަތީޖާ ނުކުންނަކަން ސައިންސްވެރިން މި ފޭހުގައި ކަށަވަރު ކުރެއެވެ.\nކޮވިޑް-19 އަށް ވެކްސިނެއް ހޯދުމަށް ކުރެވެމުންދާ މަސައްކަތުގައި ކުރިއެރުންތައް ހޯދަމުންދާ ގޮތް ދުނިޔޭގެ ސިއްހަތު ޖަމްއިއްޔާއިން ގަވައިދުން ބަލަމުން ގެންދާއިރު، މި ރޭހުގައި މިހާތަނަށް4ވެކްސިނެއް އެކަށީގެންވާ ކުރިއެރުން ތަކެއް ހޯދާފައިވާކަން ފާހަގަ ކުރެވެއެވެ.\nޔުނިވަރސިޓީ އޮފް އޮކްސްފޯޑް/އެސްޓްރަޒެނެކާ\nޔުނިވަރސިޓީ އޮފް އޮކްސްފޯޑް އާއި އެސްޓްރަޒެނެކާ ގުޅިގެން އުފައްދާ ވެކްސިން މިހާރު އުޅެނީ، ފޭސް2ފުރިހަމަ ކުރުމަށްފަހު ފޭސް3ގައެވެ. މިހާތަނަށް ކުރެވިފައިވާ ދިރާސާތަކަށް ބަލާއިރު މި ވެކްސިން އިން އެކަށީގެންވާ ނަތީޖާއެއް ވަނީ ފެނިފައެވެ. އިނގިރޭސި ވިލާތުގައި ވެކްސިންގެ އަޖުމަ ބެލުމަށްފަހު ފޭސް3ފުރިހަމަ ކުރުމަށް ދެކުނު އެފްރިކާ އާއި ބްރެޒިލްގައި އިންސާނުންނަށް މި ވެކްސިން ދިނުމުގެ މަސައްކަތް ދަނީ ކުރަމުންނެވެ.\nމޮޑާނާ އާއި ނިއެއިޑް ގުޅިގެން ވެކްސިނެއް އީޖާދު ކުރުމަށް ކުރަމުންދާ މަސައްކަތުގައި ފޭސް2ވަނީ ފުރިހަމަ ކޮށްފައެވެ. ނަމަވެސް މޮޑާނާ އަކީ މީގެ ކުރިން ވެކްސިނެއް އުފެއްދި ކުންފުންޏެއް ނޫންކަން ފާހަގަ ކުރެވެއެވެ. އެހެން ނަމަވެސް މޮޑާނާ އިން ކުރަމުންދާ މަސައްކަތް ބައެއް ފަރާތްތަކުން ދެކެމުންދަނީ ވަރަށް އުއްމީދީ ނަޒަރަކުންނެވެ. މޮޑާނާ އިން އުފައްދަން މަސައްކަތް ކުރާ ވެކްސިން ކާމިޔާބު ވެއްޖެ ނަމަ ގިނަ އަދަދަކަށް މި ވެކްސިން އުފެއްދުން ފަސޭހަ ވާނެ ކަމަށް ބައެއް ފަރާތްތަކުން ދެކެއެވެ.\nޔުނިވަރސިޓީ އޮފް މެލްބަން\nޔުނިވަރސިޓީ އޮފް މެލްބަން އާއި މާޑޮކް ޗިލްރަންސް ރިސާޗް އިންސްޓިޓިއުޓް އާ ގުޅިގެން ކުރަމުންދާ މަސައްކަތުގައި،2ވަނަ ފޭސް ފުރިހަމަ ކުރުމަށްފަހު މިހާރު އުޅެނީ3ވަނަ ފޭހުގެ ދިރާސާތަކުގައެވެ. މިއީ ސީދާ ކޮވިޑް-19ން ރައްކާތެރިކޮށްދޭ ވެކްސިނަކަށް ވުރެ ބޮޑަށް މި ވެކްސިންގެ މަސައްކަތަކަށް ވާނީ ޖުމްލަ ގޮތެއްގައި ހަށިގަނޑުގެ ދިފާއީ ނިޒާމް ވަރުގަދަ ކުރުން ކަމަށް ހާމަކޮށްފައިވެއެވެ.\nޗައިނާގެ ކުންފުންޏެއް ކަމަށްވާ ސިނޮވެކް އިން އުފެއްދުމަށް މަސައްކަތް ކުރާ ވެކްސިންގެ ފުރަތަމަ ތަހުލީލު ތަކުން ރަނގަޅު ނަތީޖާއެއް ވަނީ ފެނިފައެވެ. މިހާރު ސޮނޮވެކް އިން ގެންދަނީ ބްރެޒިލްގައި ފޭސް3ގެ މަސައްކަތްތައް ކުރަމުންނެވެ.\nދުނިޔޭގެ ސިއްހަތު ޖަމްއިއްޔާގެ ރެކޯޑްތަކަށް ބަލާއިރު، ކޮވިޑް-19ށް ވެކްސިނެއް ހޯދުމުގެ މަސައްކަތް ހިސާބަށް އައި އިރު، 139 ވެކްސިނެއް އަދި އުޅެނީ އިންސާނުންގެ ހަށިގަނޑުގައި ޓެސްޓް ކުރާ ހިސާބަށް ނުފޯރައެވެ. ފޭސް 1 މިހާތަނަށް 25 ވެކްސިނެއް ދަނީ އަޖުމަ ބަލަމުންނެވެ. ފޭސް 1 ފުރިހަމަ ކޮށް ފޭސް2ގައި 17 ވެކްސިނެއް ފާހަގަވާ އިރު،7ވެކްސިނެއް ފޭސް 3ށް ވަނީ ވާސިލްވެފައެވެ. ފޭސް3ބަރާބަރަށް ފުރިހަމަ ކުރެވުން ދެން އޮންނާނީ އާއްމުކޮށް އެ ވެކްސިނެއް ބޭނުން ކުރުމުގެ ހުއްދަ ހޯދުމަށް ކުރަންޖެހޭ މަސައްކަތާއި، ގިނަ އަދަދަކަށް އެ ވެކްސިން އުފެއްދުމަށް ކުރަންޖެހޭ މަސައްކަތްތައް ކުރުމެވެ.


Nasheed Ah Vaadha Nukureveyne Kamah Engumuge Baaru Elections Ah Libigen Nuvey - MDP - Vaguthu\nކޮވިޑް-19: ބިރުވެރިކަން ދަނީ އިތުރުވަމުން - 16 ގަޑިއިރު ކުރިން\nނަޝީދަށް ވާދަނުކުރެވޭނެ ކަމަށް އެންގުމުގެ ބާރު އިލެކްޝަންސަށް ލިބިގެން ނުވޭ - އެމްޑީޕީ\n1 އަހަރު ކުރިން ( މެއި 23, 2018 )\nކުރީގެ ރައީސް މުހައްމަދު ނަޝީދު މިއަދު "ވަގުތަށް" އިންޓަވިއު ދެއްވަނީ – ވަގުތު އިމޭޖްސް: އިބްރާހިމް ޝާބިލް\nއެމްޑީޕީގެ ޕްރައިމަރީގައި ނަޝީދަށް ވާދަނުކުރެއްވޭނެ ކަމަށް އަންގައި އިލެކްޝަންސް ކޮމިޝަން (އީސީ) އިން، އެކަމަށް ހުރަސްއަޅަމުން ދަނީ ގާނޫނުއަސާސީ އާއި ގާނޫނުތަކާ ޚިލާފަށް ކަމަށް ބުނެ އެކަން ހުއްޓާލަން އެ ޕާޓީން އެދެފި އެވެ.\nކުރީގެ ރައީސް މުހައްމަދު ނަޝީދު ބައިވެރިކޮށްގެން އެމްޑީޕީގެ ރިޔާސީ ޕްރައިމަރީ ބާއްވައިފިނަމަ އެމްޑީޕީ އުވާލަން ހައިކޯޓަށް ހުށަހަޅާނެ ކަމުގެ އިންޒާރު އިލެކްޝަންސް ކޮމިޝަނުން ވަނީ ދީފައެވެ.\nއީސީ އަށް ފޮނުވި ސިޓީގައި އެމްޑީޕީން ބުނީ ރައީސް ކަމަށް ޝަރުތު ހަމަވޭތޯ ކަނޑައެޅުމުގެ ގާނޫނީ ބާރު އެ ކޮމިޝަނަށް ލިބިގެން ނުވާ ކަމަށާއި ގާނޫނުއަސާސީ އިން އެ ބާރު ދީފައި އޮންނަނީ ސުޕްރީމް ކޯޓަށް ކަމަށެވެ.\n"ރައީސުލްޖުމްހޫރިއްޔާ ކަމަށް ކުރިމަތިލާ މީހެއްގެ ޝަރުތުތައް ފުރިހަމަކަމާ މެދު އެއްވެސް ޚިލާފެއް އުފެދިއްޖެ ނަމަ، އެ ކަމެއް ވަކި ގޮތަށް ނިންމުމުގެ ބާރު ލިބިގެން ވަނީ ހަމައެކަނި ސުޕްރީމް ކޯޓަށް،" ސިޓީގައި ވެއެވެ.\nއެ ސިޓީގައި ވަނީ ރައްޔިތުންނަށް ކަށަވަރުކޮށްދީފައިވާ އެއްވެސް ހައްގަކަށް ނުވަތަ މިނިވަންކަމަށް އުނިކަމެއް ލިބޭ ފަދަ އަމަލެއް ކުރުމުގެ ނުވަތަ އެފަދަ އަމަލެއްގައި ބައިވެރިވުމުގެ ހައްގު އެއްވެސް މީހަކަށް ނުވަތަ ޖަމާއަތަކަށް ނުވަތަ ދައުލަތަށް ލިބޭނެ ފަދަ ގޮތަކަށް އެއްވެސް މާއްދާއެއް ތަރުޖަމާކޮށްގެން ނުވާނެ ކަމަށެވެ.\n"އެމްޑީޕީގެ ޕްރައިމަރީގައި ވާދަކުރައްވަން ނަޝީދަށް ހުރަހެއް ނެތްއިރު، އިލެކްޝަންސް އިން އެކަން ހުއްޓުވުމަކީ ގާނޫނުއަސާސީގެ 69 ވަނަ މާއްދާއާ ވެސް ޚިލާފު ކަމެއް،" އެ ސިޓީގައިވެ އެވެ.\nއެމްޑީޕީ އަށް އިލެކްޝަންސް ކޮމިޝަނުން ފޮނުވި ސިޓީގައި ވިދާޅުވީ ރައީސް ނަޝީދަކީ 13 އަހަރުގެ ޖަލު ޙުކުމެއް ކްރިމިނަލް ކޯޓުން އިއްވާފައިވާ ބޭފުޅެއް ކަމަށާއި ހައިކޯޓުންނާއި ކްރިމިނަލް ކޯޓުން ވެސް އެޙުކުމަށް ތާއިދު ކޮށްފައިވާ ކަމަށެވެ. އެހެންކަމުން ރައީސް ނަޝީދުގެ ކިބައިން ޤާނޫނުއަސާސީގެ 109 ވަނަ މާއްދާގެ (ޅ) ގައި ބަޔާންކޮށްފައިވާ ޝަރުތު އުނިވެފައިވާ ކަމަށް ސިޓީގައި ވެއެވެ.\nއަދި ޕެރޯލްގެ ޤާނޫނުގެ ދަށުން ވެސް ރައީސް ނަޝީދަށް ސިޔާސީ ހަރަކާތްތަކުގައި ބައިވެރިވުމުގެ ޙައްޤު ގެއްލިފައިވާ ކަމަށް އިލެކްޝަންސް ކޮމިޝަންގެ ސިޓީގައިވެއެވެ.\nއެހެންކަމުން ޝަރުތު ހަމަނުވާ ބޭފުޅަކަށް އެމްޑީޕީގެ ރިޔާސީ ޕްރައިމަރީގައި ކެންޑިޑޭޓެއްގެ ހައިސިއްޔަތުން ކުރިމަތިލުމުގެ ފުރުސަތު ދިނުމާއި ޕެރޯލްގެ ޤާނޫނުގެ ދަށުން ސިޔާސީ ހަރަކާތްތަކުގައި ބައިވެރިވުމުގެ ޙައްޤު ގެއްލިފައިވާ ބޭފުޅަކަށް އެމްޑީޕީގެ ސިޔާސީ ހަރަކާތްތަކުގައި ބައިވެރިވުމުގެ ފުރުސަތު ދިނުމަކީ ސިޔާސީ ޕާޓީގެ ޤާނޫނުގެ7ވަނަ މާއްދާގެ (ހ) ގެ ދަށުން ޤާނޫނު އަސާސީ އާއި ޤާނޫނޫނާއި ހިލާފު ކަމަކަށް ވާތީ މިފަދަ ކަމެއް އެމްޑީޕީ އިން ކޮށްފިނަމަ ސިޔާސީ ޕާޓީގެ ޤާނޫނުގެ 31 ވަނަ މާއްދާއާއި 49 ވަނަ މާއްދާގެ ދަށުން އެމްޑީޕީ އާއި މެދު ފިޔަވަޅު އަޅާނެ ކަމަށް އިލެކްޝަންސް ކޮމިޝަންގެ ސިޓީގައިވެއެވެ.\nއެމްޑީޕީން ޕްލާސްޓިކް ބޭނުން ކުރުން މަދުކުރަނީ\nއެމްޑީޕީ ހުރިހާ ކެނޑިޑޭޓުންގެ ފޯމު ވެސް ބަލައިގެންފި\nމާލެސިޓީއަށް އޮތް ހަމައެކަނި "ޗޮއިސް" އަކީ ޑރ. މުއިއްޒު: ސައީދު\nމެއި 23, 2018 19:26\nޓެރެރިސްޓަކަށް ވާދައެއް ނުކުރެވޭނެ\nމެއި 23, 2018 19:27\nނަޝީދަށް ވާދަނުކުރެވޭނެ ކަމަށް އެންގުމުގެ ބާރު އިލެކްޝަންސަށް ލިބިގެން ނުވާ ކަމަށް އެމްޑީޕީ އަށް ބުނުމުގެ ލެޖިޓިމެސީ އެއް އެމެންނަށް ނޯންނާނެއޭ ބިކޮޒް ސިޔާސީ ޕާރޓީ ތައް ހިނގަނީ އެއީ އިލެކްޝަންސް ކަމިޝަން ގެ ބެލެނިވެރި ކަމުގެ ދަށުން އިލެކްޝަންސް ކަމިޝަނުން އަންގާ ގޮތަށޭ ސިޔާސީ ޕާރޓީ ތަކުގެ ގާނޫނުގައި ބަޔާން ކުރާ ގޮތުން ސިޔާސީ ޕާރޓީ ތަކުގެ ވެރިފަރާތަކީ އެއީ އިލެކްޝަންސް ކަމިޝަން އޭ ކެނެރީގެ ނަޝީދު ވެރިކަމާއި ހެދި ހޭދެބައި ވެފައި ހުރި ވަރު ބޮޑު ކަމުން އޭނާ ކުށްވެރިއަކަށް ވާއިރު އޭނާ އެހެން މީހަކަށް އެމްޑީޕީގެ ރިޔާސީ ޕްރައިމަރީގައި ވާދަ ކުރަން ޖާގަ ނުދީގެން އުޅެނީއޭ އެމްޑީޕީ އަށް ކެނެރީގެ ނަޝީދު ގެ ނަން ބާއްވައިގެން އެއްގޮތަކަށް ވެސް އެމްޑީޕީގެ ރިޔާސީ ޕްރައިމަރީ ބޭއްވިޔަ ދީގެން ނުވާނެއޭ ރާއްޖޭގެ އެއްވެސް ރިސޯރޓެއްގައި ވެސް މީހުން ދިރިއުޅޭ އެއްވެސް ރަށެއްގައި ވެސް އޭނާ އެއުޅެނީ ވެރިކަމާއި ހެދި ހޭދެބައިވެގެން ނޭ ކެނެރީގެ ނަޝީދު ވެރިކަމަށް އެއަންނަނީ ދައުލަތުގެ ޚަޒާނާ ދަވާލަން ވެގެން ނޭ އޭނާ އަށް އެފުރުސަތު އެއްވެސް ގޮތަކުން ދީގެން ނުވާނެއޭ ނުވާނެއޭ ސިޗުއޭޝަން ހޭޒް ގޯން ބޭޑް އެން މޭޑް އެން ކްރޭޒީ. އޯލް އައި ވޮނާ ސޭ ދެޓް ދޭ ޑޯންޓް ރިއަލީ ކެއަރ އެބައުޓް އަސް. އޯލް އައި ވޮނާ ސޭ ދެޓް ދޭ ޑޯން ރިއަލީ ކެއަރ އެބައުޓް އަސް އާއްހާއް އާއްހާއް އާއްހާއް..\nމެއި 23, 2018 19:33\nއެހެންވިޔާ ޖަލުގައި ތިބި އެންމެންނަށް ކުރިމަތި ލެވެން ޖެހޭނެ އމޑޕ އަކީ ތަންދޮރު ނުފިލާ ބައިގަޑެއް\nމެއި 23, 2018 19:39\nގަމާރުންތަކާ އަންނި އަކީ ބޮޑު ގައިދީއެކޭ. ގައިދީންނައް ރައީސްކަމައް ކުރިމައްޗެއް ނުލެވޭނެ. ހަސަން ލަތީފު ހުރީ ބޯބުރާންތިވެފަތަ\nމެއި 23, 2018 19:44\nހެއުވަރުގެ އަނދަނގޮޑިއެއް ޖަހާނެ ވަޑިންކޮޅެއް ބޭނުން.\nމެއި 23, 2018 19:45\nމެއި 23, 2018 20:14\nއެހެންތަ؟ އެއީ މަތިން ފައިބާހުންނެވި ބޭކަލެއްތަ؟ ތިއޮތީވާ ނަޝީދެއްތާދޯ. އަދިވެސް ކަލޭމެން ނަކަށް ސައިޒަށް ތިރިވާކަށް ނޭނގެޔޭދޯ. ކަލޭމެން ތިޔަތިބެނީ ނަޝީދަކީ މާމޮޅު މާބާރުގަދަ މީހެއް ކަމުގައިދެކިގެން ތަސްބީހަކިޔާހެން ނަޝީދު....ނަޝީދު.....ނަޝީދު ކިޔާލަ ކިޔާލާ. ކަލޭމެންނަކަށް ނޭނގޭތަ ނަޝީދަކީ ކުށްވެރިވެގެން ޖަލަށްލާފަ ހުއްޓާ މަކަރަކުން ސަލާމަތްވެގެން ގޮސް ފިލައިގެން އުޅޭމީހެއްކަމެއް؟ އަޖައިބެއްނުވާނެތަ؟ ބަލަ އިލެކްޝަންސް ކަމިޝަނުން ކުރާނެ ކަންކަމާ ނުކުރާނެ ކަންކަން އެނގޭނީ އިލެކްޝަނަށޭ. ކަލޭމެން ރީނދޫ ފެއިލިއަރުންނަކަށްނޫނޭ....!!!\nމެއި 23, 2018 20:18\nދިވެހިދައުލަތުގެ ގާނޫނު އަސާސީ ބުނާގޮތުން ކެރަފާ ނަޝީދަށް 2018 ގެ ރިޔާސީ އިންތިޚާބުގައި ބައިވެރި ވެވޭނެ އެއްވެސް ގޮތެއް ޙައިޘިއްޔަތެއް އަދިނެތް.\nމެއި 23, 2018 20:25\nދެން ވާދަކޮއްބަލަ ކޮސްނުގޮވާ ތިއުޅެނީ މީހަކު އެއްޗެއްބުނޭތޯ\nމެއި 23, 2018 21:03\nގަދަބާރު ދައްކައިގެން އެމްޑީޕީ އަށް ހާސިލްވި މަގްސަދެއް އެބައޮތްތަ؟ ނަށީދު ކުރަމުންދާ ނޭއްގާނީ ބައެއް ކަންކަމުގެ ސަބަބުން ހުރިހާ ނިކަމެތިކަމެއް ލިބެނީ ސިޔާސީ ގޮތުން އެޕާޓީ ގެ މެންބަރުންނަށް ނަށީދުގެ އަމަލްތަކުގެ ސަބަބުން ސިޔާސީ މުހިންމު ފުރުސަތުތަށް ގެއްލި އިންތިހާބު ބޯމަތިވާއިރު އެޕާޓީއަށް ސިޔާސީ ހަތަރު އުދަރެސް ފެނުޖެހި ގޮތްހުސްވާއިރު އެޕާޓީގެ ތެރެއިން ހިކިފަސްތަނެއް ހޯދަން މަސައްކަތެއް ނުކުރުމަކީ ޑިމޮކްރަސީ އާއި ސިޔާސީ ގޮތުން އެއްވެސް މިންވަރެއް އެމީހުންނަށް ދޭހަ ނުވާކަން ސާބިތުވާ ހެއްކެއް. ނަށީދު ބޮލަށް ލައިގެން ހިކިފަސްތަނެއް ހޯދަން މަސައްކަތް ކުރާ ބައެއް ވާނީ ސިޔާސީގޮތުން މަރުކަން ހަނދާންކޮށްދެން.\nމެއި 23, 2018 21:06\nގަމާރުރައީސްގެ ޕާރޓީގަ ތިބީވެސް ހުސް ގަމާރުން.. އީސީ އަކުން ނޫޅެ ތިޔަކަން ހުއްޓުވާކައް.. އީސީން ކިޔައިދެނީ ގާނޫނު އޮތް ގޮތް.. ވަރައްސަލާމް\nމެއި 23, 2018 21:55\nނަޝީދު ކިޔާތީ ވަކި ގޮތެއް. އެހެން މީހުންނަށް ވަކިގޮތެއް. މީކިހިނެއް ހިގާ ކަންތަކެއްކަން މަށަށް ބުނެދީބަލަ. ނަޝީދަށް ވާދަކުރެވޭނެނަމަ ޖަލަށް ޙުކުމް ކޮށްފަ ތިބި ހުރިހާ އެންމެންނަށްވެސް ރިޔާސީ އިންތިޚާބުގަ ވާދަކުރެވެންވާނެ. މިކަމުންވެސް ދޭހަވެގެންދަނީ ތިޔަ އުޅޭ ޤައުމީ މަޖިލީހުގެ މެމްބަރުންގެ ނިގޫ ތާށިވެފަހުރިލެއް ބާރުކަން. އެހެންވީމަ އޭގެން މީހަކަށް ނެތޭ އެމްޑީޕީގެ އެތެރޭގެ އިންތިޚާބުތަކުގަ މިކަލޭގެ ނިކުންނަންޏަކާ ނިކުމެވޭކަށް. މިދެން ކިހާބޮޑުވެއްޖެ ބަލާވެރިކަމެއްތަ؟ ދިވެހިރައްޔިތުން މި ނަޝީދުގެ މުޞީބާތުން ސަލާމަތްވާނެ ދުވަހެއް ދެއްކެވުމަށް ﷲ އަށް ހިތުގެ އެންމެ ފުނުން އެދި އާދޭސް ދަންނަވަން. ޔާ ﷲ އަޅަމެންނަށް މިނޫން ދުވަހެއް ދައްކަވާދޭވެ. އާމީން!\nމެއި 24, 2018 10:12\nތިހެން ބުނުމުގެ ބާރު ކަލޭމެންނަށް ލިބެނީ ކިހިނެތް؟\nރ. ނަޝީދަކަށް ރިޔާސީ އިންތިޚާބަކަށް ޤާނޫނޫ ބަދަލު ނުކޮށެއް ކުރިމައްޗެއް ނުލެވޭނެ ކޮސް ނުގޮވާ\nމެއި 24, 2018 14:44\nގާނޫނާ ހިލާފު ކަމެއްކުރާނަމަ އެކަން ނުކުރެވޭނެ ކަމަށް އިލެކްސަނަށްވެސް އެންގޭނެ


China gai raajje promote kuran9kunfungnakun16 meehun baiverivejje | Mihaaru\nޗައިނާ އައުޓްބައުންޑް ޓްރެވަލް އެންޑް ޓޫރިޒަމް މާކެޓްގައި ރާއްޖެ ޕްރޮމޯޓްކުރަން ހަދާފައިވާ ސްޓޭންޑްގައި މީހަކަށް ރާއްޖެއާ ބެހޭ މައުލޫމާތު ދެނީ. ފޮޓޯ: އެމްއެމްޕީއާރުސީ\nޗައިނާގައި ރާއްޖެ ޕްރޮމޯޓްކުރަން ނުވަ ކުންފުންޏަކުން 16 މީހުން ބައިވެރިވެއްޖެ\n16 އެޕްރީލް 2018 - 14:30\nޗައިނާގައި ބާއްވާ އައުޓްބައުންޑް ޓްރެވަލް އެންޑް ޓޫރިޒަމް މާކެޓް (ސީއޯޓީޓީއެމް) ގައި ރާއްޖޭގެ ޓޫރިޒަމް ޕްރޮމޯޓްކުރަން މި އަހަރު ރާއްޖޭގެ ނުވަ ކުންފުންޏެއްގެ 16 މީހުން ބައިވެރިވެއްޖެ އެވެ.\nބެއިޖިންގެ ނެޝަނަލް އެގްރިކަލްޗަރަލް އެގްޒިބިޝަން ސެންޓަރުގައި މިއަދުން ފެށިގެން ތިން ދުވަހަށް ކުރިޔަށް ގެންދާ ސީއޯޓީޓީއެމް ގައި އިންޑަސްޓްރީގެ ފަރާތްތަކުން އަންނަނީ ކުރިޔަށް އޮތްތަނުގައި ރާއްޖެ ޕްރޮމޯޓްކުރެވޭނެ ގޮތްތަކާ ބެހޭ ގޮތުން މަޝްވަރާކުރަމުންނެވެ.\nއެމްއެމްޕީއާރުސީން ނެރުނު ނޫސްބަޔާނެއްގައި ބުނީ އެ ފެއާގައި ހުންނަ ސްޓޭންޑްގައި ރާއްޖެއަށް އިތުރަށް ޝައުގުވެރިވާނެ ހަރަކާތްތަކެއް ކުރިޔަށް ގެންދާ ކަމަށެވެ. އެގޮތުން ރާއްޖޭގެ ކަނޑުއަޑީގެ ރީތިކަން ދެއްކުން ފަދަ ހަރަކާތްތައް ހިންގާ ކަމަށް އެ ކުންފުނިން ބުންޏެވެ.\nޗައިނާ އައުޓްބައުންޑް ޓްރެވަލް އެންޑް ޓޫރިޒަމް މާކެޓްގައި ރާއްޖެ ޕްރޮމޯޓްކުރަން ހަދާފައިވާ ސްޓޭންޑް. ފޮޓޯ: އެމްއެމްޕީއާރުސީ\nމިއީ ރާއްޖެއިން މި ފެއާގައި ބައިވެރިވާ 14 ވަނަ ފަހަރެވެ. މި ފެއާއަކީ ދެ ފަރާތް ގުޅިގެން އިންޑަސްޓްރީ ޕްރޮމޯޓްކުރަން އެންމެ ރަނގަޅު ޕްލެޓްފޯމް ކަމަށް އެމްއެމްޕީއާރުސީން ބުންޏެވެ.\nސީއޯޓީޓީއެމް އިންތިޒާމްކުރާ ފަރާތްތަކާ ހަވާލާދީ އެ ކުންފުނިން ބުނީ މިއަހަރުގެ ފެއާއަށް 4،300 ވިޔަފާރިވެރިން ޒިޔާރަތްކުރާނެ ކަމަށް ލަފާކުރެވޭ ކަމަށެވެ. އަދި އެއީ 18 ޕަސެންޓްގެ ކުރިއެރުމެއް ކަމަށް އެމްޕީއާރުސީން ބުންޏެވެ.\nޗައިނާއަކީ ރާއްޖެއަށް އެންމެ ގިނަ އަދަދަކަށް ޓޫރިސްޓުން އަންނަ ގައުމެވެ. އެ ގައުމުން އެކަނި ވެސް މިދިޔަ އަހަރު ރާއްޖެއަށް 306،530 ޓޫރިސްޓުން ޒިޔާރަތްކޮށްފައިވެ އެވެ. އެއީ 2016 ވަނަ އަހަރާ އަޅާބަލާއިރު 22 ޕަސެންޓް އިތުރު އަދަދެކެވެ.\nއިތުރު ލިޔުންތައް ޓޫރިޒަމް އެމްއެމްޕީއާރުސީ ރާއްޖެ-ޗައިނާ\nޗައިނާގެ އާއިލާތަކަށް ކަމުދާ ޖަޒީރާ ގައުމަަކަށް ރާއްޖެ\nޗައިނާގެ ބޮޑު ޓޫރިޒަމް ފެއާގައި ރާއްޖޭން 51 މީހުން\n750،000 ވަނަ ޓޫރިސްޓް އައުން ފާހަގަކޮށްފި